**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ ΚΑΙ**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 22 Μαΐου 2018, ημέρα Τρίτη και ώρα 10.15΄, στην Αίθουσα **«Προέδρου Αθανασίου Κωνστ. Τσαλδάρη», (223), του Μεγάρου της Βουλής,** συνήλθαν σε συνεδρίαση η Διαρκής Επιτροπή Μορφωτικών Υποθέσεων και η Διαρκής Επιτροπή Κοινωνικών Υποθέσεων, υπό την προεδρία του Προέδρου της Διαρκούς Επιτροπής Μορφωτικών Υποθέσεων, κ. Δημητρίου Σεβαστάκη, με θέμα ημερήσιας διάταξης: «Εκπαιδευτική και προνοιακή  πολιτική για τους Ρομά».

Στην συνεδρίαση παρέστησαν η Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης, κυρία Θεανώ Φωτίου, καθώς και οι κ.κ. Γιώργος Αγγελόπουλος, Γ.Γ. του Υπουργείου Παιδείας, Έρευνας και Θρησκευμάτων, Γιώργος Καλαντζής, Γ.Γ. Θρησκευμάτων, Δημήτρης Μπουρίκος, Αναπληρωτής Προϊστάμενος του Τμήματος Σχεδιασμού, Συντονισμού και Παρακολούθησης Πολιτικών του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης, Αθηναγόρας, Μητροπολίτης Ιλίου, Αχαρνών και Πετρουπόλεως και Δημήτριος Ανυφαντάκης, επιστημονικός συνεργάτης του – εκπαιδευτικός.

Ο Προεδρεύων των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από την Διαρκή Επιτροπή Μορφωτικών Υποθέσεων παρόντες ήταν οι Βουλευτές κ.κ.: Ακριώτης Γιώργος, Βαγενά Άννα, Βάκη Φωτεινή, Τριανταφυλλίδης Αλέξανδρος, Γεωργοπούλου – Σαλτάρη Ευσταθία, Εμμανουηλίδης Δημήτριος, Τζάκρη Θεοδώρα, Κουράκης Αναστάσιος, Κωνσταντινέας Πέτρος, Πάλλης Γεώργιος, Μιχελής Αθανάσιος, Θελερίτη Μαρία, Ριζούλης Ανδρέας, Σεβαστάκης Δημήτριος, Σκουρολιάκος Παναγιώτης (Πάνος), Στέφος Ιωάννης, Μπούρας Αθανάσιος, Καραμανλή Άννα, Κεραμέως Νίκη, Κόνσολας Εμμανουήλ, Κουτσούμπας Ανδρέας, Γρηγοράκος Λεωνίδας, Αρβανιτίδης Γεώργιος, Γρέγος Αντώνιος, Ηλιόπουλος Παναγιώτης, Χατζησάββας Χρήστος, Τάσσος Σταύρος, Μανωλάκου Διαμάντω, Ζουράρις Κωνσταντίνος, Κατσίκης Κωνσταντίνος και Καβαδέλλας Δημήτριος.

Από τη Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ.: Από τη Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ.: Βαρδάκης Σωκράτης, Γεννιά Γεωργία, Δέδες Ιωάννης, Καφαντάρη Χαρά, Θραψανιώτης Μανώλης, Κυρίτσης Γεώργιος, Καστόρης Αστέρης, Κατσαβριά Χρυσούλα, Κωστοπαναγιώτου Ηλίας, Λιβανίου Ζωή, Μανιός Νίκος, Μαντάς Χρήστος, Μεγαλοοικονόμου Θεοδώρα, Σιμορέλης Χρήστος, Μιχελογιαννάκης Ιωάννης, Παπαδόπουλος Αθανάσιος, Παπαδόπουλος Χριστόφορος, Παπαηλιού Γιώργος, Παραστατίδης Θόδωρος, Στογιαννίδης Γρηγόρης, Τσόγκας Γεώργιος, Βαγιωνάς Γεώργιος, Βρούτσης Ιωάννης, Γιακουμάτος Γεράσιμος, Τσιάρας Κωνσταντίνος, Γιόγιακας Βασίλειος, Κέλλας Χρήστος, Μάρκου Αικατερίνη, Μαρτίνου Γεωργία, Μηταράκης Παναγιώτης (Νότης), Οικονόμου Βασίλειος, Σαλμάς Μάριος, Φωτήλας Ιάσονας, Χριστοφιλοπούλου Παρασκευή (Εύη), Αΐβατίδης Ιωάννης, Λαγός Ιωάννης, Σαχινίδης Ιωάννης, Κατσώτης Χρήστος, Βαρδαλής Αθανάσιος, Λαζαρίδης Γεώργιος, Παπαχριστόπουλος Αθανάσιος, Μαυρωτάς Γεώργιος και Φωκάς Αριστείδης.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Καλημέρα σας. Ξεκινάει η συνεδρίαση της Διαρκούς Επιτροπής Μορφωτικών Υποθέσεων και της Διαρκούς Επιτροπής Κοινωνικών Υποθέσεων, που έχει ως θέμα της την εκπαιδευτική και προνοιακή  πολιτική για τους Ρομά, ένα θέμα, κατά τη γνώμη μου, εξαιρετικά αιχμηρό και πολύ ενδιαφέρον.

Κοντά μας, πρωτίστως, βρίσκεται η Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης, κυρία Θεανώ Φωτίου. Είναι καθ’ οδόν ο κ. Γενικός Γραμματέας του Υπουργείου Παιδείας, Έρευνας και Θρησκευμάτων, κ. Αγγελόπουλος και ο Γενικός Γραμματέας Θρησκευμάτων, ο κ. Καλαντζής. Επίσης, έχουμε τη χαρά και την τιμή να φιλοξενούμε τον Μητροπολίτη Ιλίου, Αχαρνών και Πετρουπόλεως, κ. Αθηναγόρα και τον επιστημονικό του συνεργάτη και εκπαιδευτικό, κ. Δημήτριο Ανυφαντάκη.

Το λόγο έχει η κυρία Φωτίου.

ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης): Αγαπητοί Πρόεδροι, αγαπητοί καλεσμένοι, αγαπητοί συνάδελφοι και συναδέλφισσες, πράγματι είναι καλή μέρα, σήμερα, να κάνουμε έναν πρώτο απολογισμό εμείς, μετά από ενάμιση χρόνο, που έχουμε ιδρύσει την Ειδική Γραμματεία Ρομά, στην Κυβέρνηση, να δούμε τι ακριβώς αποτιμούμε σαν έργο, ποιες ελλείψεις έχουμε, ποιες προοπτικές και τι επιθυμούμε στο μέλλον να κάνουμε.

Πρέπει να πω, ότι σήμερα συγκεντρώνονται, κάτω από την αιγίδα του Συμβουλίου της Ευρώπης, 47 κράτη στο ξενοδοχείο «ΤΙΤΑΝΙΑ». Είναι εντελώς σύμπτωση, τυχαιότητα. Σήμερα, λοιπόν, και για τρεις ημέρες στο «ΤΙΤΑΝΙΑ», υπό την αιγίδα του Συμβουλίου της Ευρώπης, 47 κράτη θα συζητήσουν για τους Ρομά, πολιτικές, γενικότερα, από το Συμβούλιο της Ευρώπης. Τους φιλοξενούμε στην Ελλάδα. Άρα, θα ξαναπαρουσιάσω περίπου αυτά που θα πω και σε εκείνους.

Η Ειδική Γραμματεία Ρομά είναι πρωτοτυπία ελληνική. Δεν υπάρχει σε άλλα κράτη. Την ιδρύσαμε, γιατί καταλάβαμε, από την πρώτη στιγμή, δηλαδή, στο τέλος του 2015, όταν υποβάλαμε την εθνική στρατηγική για τους Ρομά, που ήταν conditionality για τα ΕΣΠΑ Ρομά, ότι χρειαζόμασταν ένα επιτελικό όργανο στην Κυβέρνηση, γιατί οι πολιτικές και οι δράσεις για τους Ρομά δεν αφορούν ένα Υπουργείο, δεν αφορούν στο Υπουργείο Εργασίας, αποκλειστικά, αφορούν σε πάρα πολλά Υπουργεία, τουλάχιστον έξι, μερικά από αυτά θα τα δείτε σήμερα εδώ. Επομένως, δεν γινόταν, χωρίς ένα όργανο, το οποίο θα μπορούσε να κάνει αυτόν τον διυπουργικό συντονισμό. Σήμερα, έχουμε πολύ καλά αποτελέσματα, μένει να ακούσουμε και την άποψή σας, από αυτή τη δράση μας. Η Γραμματεία ιδρύθηκε, θυμάστε, με νόμο που ψηφίσατε, τον Δεκέμβριο του 2016, άρα, μετράει περίπου ενάμιση χρόνο. Τα πεπραγμένα του 2017 θα δημοσιευτούν επίσημα, σε δύο με τρεις ημέρες. Επομένως, όλα τα πεπραγμένα της Γραμματείας Ρομά θα σας έρθουν στη Βουλή και θα διανεμηθούν σε όλους. Αυτό είναι ένα από τα πιο σημαντικά πράγματα, που κάναμε. Έπρεπε να στελεχωθεί η Ειδική Γραμματεία Ρομά, η οποία και στελεχώθηκε, μέσα από το δημόσιο τομέα, με μετακινήσεις και μετατάξεις, διότι όπως καταλαβαίνετε, δεν υπήρχε άλλος τρόπος να στελεχωθεί.

Έχει ενδιαφέρον ότι άνθρωποι, που ήρθαν από πολλά Υπουργεία, καμιά δεκαριά συνολικά, έδειξαν ένα μεγάλο πάθος γι΄ αυτήν τη δουλειά και πραγματικά εμένα με εντυπωσιάζει το ότι δεν δουλεύουν στα ωράριά τους, αλλά δουλεύουν, από το πρωί μέχρι το βράδυ. Έχει σημασία να έρθετε να τα δείτε.

Όπως ξέρετε όλοι σας, οι βασικές προνοιακές πολιτικές, κοινωνικής αλληλεγγύης, που λέμε εμείς, που έκανε η Κυβέρνησή μας, αφορούν τους Ρομά, κατεξοχήν. Εννοώ το ΚΕΑ, το Κοινωνικό Εισόδημα Αλληλεγγύης. Νομίζω ότι το παίρνουν το 95%, για να μην πω παραπάνω, από τα στοιχεία, που έχουμε, μέχρι στιγμής και κρατάω μια επιφύλαξη για την αστικοδημοτική τακτοποίηση των Ρομά – θα πω μετά τι είναι αυτό, ότι εκεί έχουμε ένα μεγάλο πρόβλημα εγγεγραμμένων στο ΚΕΑ. Μπορούμε να πούμε ότι το 95% και άνω του πληθυσμού των Ρομά παίρνει το ΚΕΑ, το Κοινωνικό Εισόδημα Αλληλεγγύης και επειδή είναι άνθρωποι, με μεγάλες οικογένειες, όπως καταλαβαίνετε παίρνουν και ένα αρκετά μεγάλο ποσό.

Βεβαίως, και όλες τις υπηρεσίες που ξέρετε ότι συνοδεύουν το ΚΕΑ. Δηλαδή, δωρεάν ιατροφαρμακευτική περίθαλψη, φτηνό ρεύμα και δωρεάν νερό για την Αττική, δωρεάν είσοδο στους βρεφονηπιακούς σταθμούς κλπ..

Παράλληλα, έχουμε προγράμματα κοινωφελούς απασχόλησης και προγράμματα κοινωνικής και αλληλέγγυας οικονομίας. Ακόμη πιο σημαντικό είναι ότι εμείς επενδύουμε στη νέα γενιά Ρομά, γι’ αυτό, λοιπόν, πρέπει να μορφωθεί, πρέπει να πάει στο σχολείο. Για το λόγο αυτόν είναι εδώ ο κ. Αγγελόπουλος, με τον οποίο δουλεύουμε, από το πρωί μέχρι το βράδυ και θα δείτε, γιατί δουλεύουμε μαζί.

Εμείς βάλαμε ως όρο, ότι για να παίρνεις το ΚΕΑ, πρέπει να στέλνεις υποχρεωτικά το παιδί σου στο σχολείο. Όμως, αν δεν έχεις πάρει το δίπλωμα της Πρωτοβάθμιας Εκπαίδευσης, πρέπει να πας σε Σχολείο Δεύτερης Ευκαιρίας. Δεν μπορούμε να πάρουμε κανέναν Ρομά, σε καμία δουλειά, αν δεν έχει το περιβόητο αποδεικτικό της Πρωτοβάθμιας Εκπαίδευσης.

Επομένως, όταν μιλάμε για παραβατικότητα, όταν μιλάμε για προβλήματα στην εργασία και την απασχόληση, πρέπει να ξέρουμε, πρώτα απ’ όλα, τι κάνει το Κράτος γι’ αυτούς τους ανθρώπους. Αν δεν μορφωθούν αυτοί οι άνθρωποι, δηλαδή, να πάρουν το πτυχίο της Πρωτοβάθμιας Εκπαίδευσης, δεν πρόκειται ποτέ να προχωρήσουν στη ζωή τους. Γι’ αυτό συνδέσαμε, λοιπόν, το ΚΕΑ με τον παραπάνω όρο.

Το ΚΕΑ κάνει δύο πράγματα. Έχουμε βάλει, πλέον, όλους τους καταυλισμούς Ρομά, που είναι 370. Ταυτόχρονα, έχουμε και τα στοιχεία για το που μένουν, επειδή είναι ένας πληθυσμός, που μετατοπίζεται, πολλές φορές, εποχιακά, γι’ αυτό και δεν μπορούσε αυτός ο πληθυσμός να καταγραφεί.

Επίσης, με το Πρόγραμμα «My School», καταγράφουμε, αν τα παιδιά πηγαίνουν στο σχολείο. Δεν αρκεί να τα γράψουμε στο σχολείο, πρέπει και να πηγαίνουν στο σχολείο. Βεβαίως, πώς θα πάνε τα παιδιά στο σχολείο, όταν ζουν σε αυτές τις συνθήκες;

Επομένως, η δεύτερη μεγάλη δουλειά, που κάναμε, μεθοδολογικά – και θα την καταθέσω σήμερα και στο Συμβούλιο της Ευρώπης – είναι η χαρτογράφηση όλων των οικισμών Ρομά.

Θα σας αναφέρω ένα παράδειγμα, για το τι σημαίνει χαρτογράφηση των οικισμών στην Αττική. Σε όλη την Ελλάδα, έχουν καταγραφεί 370 καταυλισμοί Ρομά. Με αυτόν τον τρόπο, είναι εντοπισμένοι, ακριβώς και έχουν καταταγεί σε τρεις κατηγορίες. Με το κόκκινο χρώμα είναι οι καταυλισμοί, που, πραγματικά, θα έπρεπε η Ελλάδα να ντρέπεται που τους έχει. Είναι αυτοί που απασχολούν τα media. Τότε θυμούνται τα media τους Ρομά, όταν βλέπουν αυτά τα τσίγκινα, τα εξαθλιωμένα καταλύματα, τα παιδάκια να είναι ξυπόλητα, μέσα στις λάσπες, χωρίς ηλεκτρικό ρεύμα, χωρίς αποχέτευση, χωρίς νερό. Δεν μπορεί αυτό να συμβαίνει στην Ελλάδα του 2018. Πόσοι είναι αυτοί οι κόκκινοι καταυλισμοί; Είναι 70 σε όλη την Ελλάδα.

Οι καταυλισμοί, με το πράσινο χρώμα, είναι πιο σταθεροί οικισμοί, εντός του πολεοδομικού ιστού και ενταγμένοι, μέσα στη ζωή της πόλης. Υπάρχουν μερικά προβλήματα, αλλά είναι κανονικοί οικισμοί, οι οποίοι διαχέονται μέσα στο συνεχές αστικό.

Οι καταυλισμοί, με το κίτρινο χρώμα, είναι οι ενδιάμεσοι. Δηλαδή, έχει μερικούς καταυλισμούς, που είναι καλά τακτοποιημένοι. Τους ξέρετε αυτούς τους καταυλισμούς, για τους οποίους μιλάω. Είναι στις Περιφέρειες, που εκλέγεσθε. Έχουν ένα σχεδιασμένο και ενταγμένο κομμάτι, αλλά έχουν και τις παρυφές, οι οποίες προσομοιάζουν με τους καταυλισμούς, που είναι με το κόκκινο χρώμα, που έχουν, δηλαδή, προβλήματα.

Αφού τους κατατάξαμε, το Υπουργείο Υγείας έκανε υγειονομικές εκθέσεις για τον καθένα απ’ αυτούς τους καταυλισμούς. Επομένως, ξέρουμε, αυτή τη στιγμή, την κατάσταση. Δηλαδή, που έχει ποντίκια, που πρέπει να γίνουν τα εμβόλια. Στο κάθε έναν απ’ αυτούς τους καταυλισμούς. Σε 103 Δήμους έχουμε Ρομά.

Τρίτον, θα σας πουν αναλυτικά από το Υπουργείο Παιδείας πόσα είναι τα σχολεία, στα οποία πηγαίνουν κατεξοχήν παιδιά Ρομά. Τι κάναμε εκεί εμείς; Κάναμε ένα μέτρο, το οποίο, νομίζω, ότι αύξησε την προσβασιμότητα των παιδιών, το οποίο είναι τα σχολικά γεύματα και δώσαμε προτεραιότητα στα σχολεία, που είναι κυρίως κοντά σε οικισμούς – καταυλισμούς Ρομά. Αυτό, νομίζω, ότι είχε μια πολύ θετική ανταπόκριση, όπως, επίσης, σας είπα και πριν, ότι το ίδιο το ΚΕΑ, με τους περιοριστικούς - παραγωγικούς όρους, που έβαζε, αύξησε, συγκλονιστικά, την προσέλευση των παιδιών, σε όλα τα σχολεία. Είδαμε πέρυσι ότι από εκεί που είχαμε 10 παιδιά Ρομά, ξαφνικά είχαμε 60 παιδιά. Είναι σοβαρή πολιτική αυτή και νομίζω ότι είναι εξαιρετική, γιατί συνδέει τις προνοιακές πολιτικές με τον αποκλεισμό συγκεκριμένων ομάδων.

Τι κάναμε με τους κόκκινους, γιατί η έννοια μας είναι οι κόκκινοι οικισμοί. Κάναμε αυτό που βλέπετε, δηλαδή, ζητήσαμε από τους δήμους να μας δώσουν ένα οικόπεδο, για να μετεγκαταστήσουμε, προσωρινά, τους Ρομά, που ήταν σε εξαθλίωση, γιατί ποιο είναι το πρόβλημα, αγαπητοί συνάδελφοι; Το πρόβλημα είναι ότι εμείς είχαμε επιδότηση ενοικίου, δίναμε, δηλαδή, στους Ρομά ενοίκιο για να μετεγκατασταθούν μέσα στην πόλη, αλλά δεν τους νοίκιαζε κανείς στο σπίτι του. Βρείτε εσείς έναν να τους νοικιάσει το σπίτι του, για να πάμε. Άρα, τι γίνεται; Πρέπει να περάσουν μια 5ετή περίοδο μετεγκατάστασης, όχι σε γκέτο, κοντά στην πόλη, πάντα. Πώς; Να κάνουμε, λοιπόν, έναν προσωρινό οικισμό Ρομά, ο οποίος θα ανήκει στον δήμο, γιατί το οικόπεδο είναι του δήμου. Το κράτος βάζει τις υπερδομές, δηλαδή βάζουμε τα σπιτάκια. Πώς θα κάνουμε τα σπιτάκια; Έχουμε πια την τεχνολογία του προσφυγικού και επομένως, ξέρουμε. Θα είναι τέτοια τα σπιτάκια; Όχι, είναι ειδικά σχεδιασμένα, είναι πολύχρωμα, είναι πολύ ωραία, τα έχουμε συζητήσει και με τους εκπροσώπους τους. Άρα, πάμε στο δήμο και του λέμε δώσε μας ένα οικόπεδο, πάμε στους Ρομά οι οποίοι, με τους διαμεσολαβητές τους, αποφασίζουν ότι θέλουν να μετεγκατασταθούν, διότι, αν δε θέλουν, δεν πάνε. Μετά πηγαίνουμε εκεί και βλέπουν το οικόπεδο. Εάν το οικόπεδο δημιουργεί όρους γκέτο, να το πω έτσι, δεν το δεχόμαστε. Πρέπει να είναι κοντά στον αστικό ιστό, κοντά σε σχολεία, δηλαδή, υπάρχουν όροι. Όταν αποφασισθεί αυτό, έχουμε τεχνική ομάδα στο Υπουργείο, που κάνει τα σχέδια. Όλο το σχέδιο βγαίνει, με βάση τον νόμο, που ψηφίσατε εσείς πέρυσι, σε ΦΕΚ..

Επομένως, έχουμε αυτήν τη στιγμή την πρώτη μετεγκατάσταση στην Άμφισσα, της οποίας το σχέδιο μπορείτε να το δείτε σε ΦΕΚ, όπου λέει τα πάντα, βλέπετε και σε 3D πώς θα είναι. Όποια από τις οικογένειες Ρομά βρίσκει εν τω μεταξύ, σιγά σιγά, μέσα από τους διαμεσολαβητές κ.λπ., σπίτι να νοικιάσει, μέσα στην πόλη, φεύγει. Τι θα γίνει, λοιπόν, αυτός ο οικισμός; Αυτός ο οικισμός περνάει στο δήμο, που μπορεί να τον χρησιμοποιεί για όλες του τις ομάδες, άστεγους, ειδικές ευάλωτες ομάδες κ.λπ.. Άρα, δεν είναι μια ιστορία για τους Ρομά, μονίμως, αλλά μια ιστορία για ευάλωτες ομάδες του κάθε δήμου, που του την φτιάχνουμε και μπορεί να τη λειτουργεί. Από εκεί και ύστερα, τα χρήματα, που έχουμε από το ΕΣΠΑ, δίνονται για βελτίωση των οικισμών των πρασίνων, έχουν και αυτοί προβλήματα, υποδομών, κυρίως, αποχετευτικά δίκτυα κ.λπ., αλλά και για τους κίτρινους οικισμούς, πάλι για δίκτυα κ.λπ.

Επομένως, αυτή τη στιγμή, για ένα χρόνο, έχουμε κάνει 27 καταυλισμούς, εκ των οποίων οι 19 είναι μετεγκατάστασης και οι υπόλοιποι 8 είναι για βελτίωση υποδομών.

Άρα, αυτός είναι ο απολογισμός για το 2017, μέχρι σήμερα και το τι έχουμε βάλει μπροστά.

Τώρα, να σας δείξω και αυτό και τελειώνω. Εδώ, βλέπετε τις τυπολογίες, ξέρω ότι δεν είσαστε αρχιτέκτονας, αλλά εγώ είμαι και είναι καμάρι μου αυτές οι τυπολογίες, είναι πολύ ωραία σπίτια με αυλές όλα και τα βλέπετε πως μπαίνουν μέσα στο σχέδιο δίπλα. Και εδώ βλέπετε μία άλλη επινόηση, πάλι ελληνικού τύπου επινόηση, το πολύκεντρο. Τι είναι το πολύκεντρο; Το πολύκεντρο, που το βλέπετε σε 3D, είναι πάλι μία σύνθεση κοντέινερς, αλλά βλέπετε βαμμένα, είναι πολύ ενδιαφέροντα, με αυλή κ.λπ., όπου από την μια, στο μπλε κομμάτι που βλέπετε, είναι ηλεκτρικά πλυντήρια, αλλά και σκάφες για τις μητέρες, που θέλουν να πλένουν, είναι κοντά στα σχολεία τα πολύκεντρα και είναι μεταβατικά. Θα ξηλωθούν κάποια στιγμή, δηλαδή, δεν είναι ανάγκη να είναι για πάντα. Είναι, λοιπόν, πλυντήρια για τις μητέρες το μπλε, που βλέπετε, το κόκκινο είναι ενισχυτική, και εκεί έχουμε ντουζιέρες, όπου πλένονται τα παιδιά, παίρνουν ρουχαλάκια, ώστε πριν πάνε στο σχολείο, να μπορούν να είναι τακτοποιημένα καθαρά, με ωραία ρούχα, γιατί υπάρχει ένα μεγάλος ρατσισμός, στα μικρά παιδιά, όπως ξέρετε, αυθόρμητος, όπου «δεν κάθομαι κοντά σε αυτό το παιδάκι, γιατί μυρίζει». Άρα, πρέπει να αντιμετωπίσουμε αυτό, για να πάνε τα παιδιά σχολείο καλά και να μην έχουμε προβλήματα.

Το κόκκινο είναι μία μεγάλη αίθουσα, όπου τα παιδιά εκεί, μπορούν να μαθαίνουν υπολογιστές, να μαθαίνουν οι έφηβοι, οι μητέρες συμβουλευτική και το κίτρινο, που βλέπετε πίσω, είναι οι υπηρεσίες υγειονομικές, ιατρικές κ.λπ., συμβουλευτικές για τις μητέρες, για το παιδί. Άρα, η μητέρα και το παιδί μας ενδιαφέρει πάρα πολύ.

Τελειώνω με το εξής. Κύριε Πρόεδρε, ένα από τα μεγαλύτερα προβλήματα είναι η απασχόληση γι΄ αυτό και οι Ρομά είναι στο Υπουργείο Εργασίας, γιατί η ιστορία είναι πως θα τους εντάξουμε στην εργασία. Κάναμε μέτρα, θα σας τα πει και ο κύριος Μπουρίκος, εκ μέρους της Ειδικής Γραμματείας, δηλαδή, τι κάναμε για ενδυνάμωση διαμεσολαβητών Ρομά και θεσμού κοινοτικής διαμεσολάβησης, μοριοδότηση των Ρομά στο υπαίθριο εμπόριο, διότι πρέπει κάπου να μπορούν να δουλέψουν οι άνθρωποι. Ένα από τα μεγάλα προβλήματα, που αντιμετωπίζουμε, θα το θέσουμε και στο Συμβούλιο της Ευρώπης, είναι ότι παιδιά 13, 14 ετών τεκνοποιούν και επιτρέπονται και οι γάμοι. Δηλαδή, βιάστηκε το κορίτσι ή όχι τεκνοποιεί και μετά επιτρέπεται και ο γάμος. Πιστεύω ότι αυτό πρέπει να το σταματήσουμε εμείς, σαν χώρα, να απαγορεύουμε, δηλαδή, το γάμο σε αυτές τις ηλικίες. Πρώτον, τα παιδιά πρέπει να είναι παιδιά. Πρέπει να ζήσουν την παιδικότητά τους, το σχολείο και όλα αυτά. Δεύτερον, υπάρχει μεγάλο αστικό-δημοτικό πρόβλημα. Τι σημαίνει αυτό; Πάρα πολλοί από τους Ρομά δεν έχουν ταυτότητες, δεν έχεις ταυτότητα, «είσαι ο κανείς», για παράδειγμα. Τρέχαμε, την περασμένη εβδομάδα, γιατί μας συνέβησαν δύο συγκλονιστικά γεγονότα. Στο «Έλενα», 16 χρονών Ρομά γεννάει παιδί. Με εντολή εισαγγελέα, της παίρνουν το παιδί, για να το δώσουν στο «Χαμόγελο του Παιδιού», τη μία εβδομάδα, δηλαδή, ψηφίζουμε, εδώ, το νόμο αναδοχής, υιοθεσίας και κάνουμε φασαρίες πως θα βγάλουμε τα παιδιά από τα ιδρύματα και την άλλη εβδομάδα όλες οι διαδικασίες είναι τέτοιες, που μία μάνα, που θηλάζει το παιδί της, εκείνη την ώρα, που το έχει γεννήσει, κλαίει, την ώρα που της το παίρνουν, για να το πάνε στο ίδρυμα.

Αυτό δε γίνεται, αγαπητοί. Παρεμβαίνουμε εμείς, σαν Υπουργείο, γίνονται τα πάντα και βεβαίως, το παιδί μένει στη μάνα. Την ίδια ώρα, την επόμενη, μαθαίνουμε δεύτερο περιστατικό, στο Γέρακα. Γίνεται το ίδιο, πάλι. Ακούστε, εδώ πρέπει να ξεκαθαρίσουμε μερικά πράγματα. Οι Ρομά δεν είναι η μεγάλη δύναμη, την οποία πρέπει να θυμόμαστε στις εκλογές για τα ψηφαλάκια της. Οι Ρομά είναι Έλληνες πολίτες και πρέπει όλη η Βουλή, όλα τα Κόμματα, να βοηθήσουν, με κάθε τρόπο. Θα κάνουμε ό,τι χρειάζεται. Νομικά πλαίσια, όπως κάναμε και για τη μετεγκατάσταση και ό,τι χρειάζεται, για να μπορέσουν οι Έλληνες πολίτες αυτοί να ζήσουν, με όλα τους τα δικαιώματα και να προχωρήσουν. Αυτή είναι η δουλειά, που κάνουμε. Πιο αναλυτικά, θα σας τα πουν οι επόμενοι ομιλητές. Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Ευχαριστούμε πολύ. Ξεπεράσατε, βέβαια, κατά πολύ το χρόνο σας, αλλά ήταν πολύ ενδιαφέρουσα η εισήγηση, που κάνατε.

Θα ήθελα να σας παρακαλέσω, συνολικά, να έχουμε μια αίσθηση οικονομίας του χρόνου, γιατί ακολουθεί, στην ίδια αίθουσα, άλλη συνεδρίαση και πρέπει να είμαστε ακριβείς στο χρονικό κύκλο, με τον οποίο θ’ ασχοληθούμε.

Το λόγο έχει ο κ. Αγγελόπουλος.

ΓΕΩΡΓΙΟΣ ΑΓΓΕΛΟΠΟΥΛΟΣ (Γενικός Γραμματέας του Υπουργείου Παιδείας, Έρευνας και Θρησκευμάτων): Ευχαριστώ πολύ, κύριε Πρόεδρε. Κυρίες και κύριοι Βουλευτές, η κυρία Φωτίου, πριν, εξήγησε το συνολικό πλαίσιο των παρεμβάσεων της Κυβέρνησης στον ευάλωτο πληθυσμό των Ρομά. Το Υπουργείο Παιδείας έχει ένα συγκεκριμένο κομμάτι αυτών των παρεμβάσεων, οι οποίες παρεμβάσεις λειτουργούν συνεργατικά και συμπλέουν, με το ευρύτερο πλαίσιο. Ήδη, αναφέρθηκε η κυρία Φωτίου στο σημαντικό ρόλο των σχολείων δεύτερης ευκαιρίας, στις συνέργειες, που έχουμε, στα σχολικά γεύματα και σε μια σειρά από άλλες παραμέτρους.

Εγώ θα ήθελα να εστιάσω στις ειδικότερες παρεμβάσεις του Υπουργείου Παιδείας. Παρεμβάσεις, οι οποίες έχουν ξεκινήσει, εδώ και δυόμισι χρόνια και οι οποίες υλοποιούνται εξαιρετικά ικανοποιητικά. Αυτό δεν σημαίνει ότι δεν υπάρχουν πράγματα, στα οποία μπορούμε να γίνουμε καλύτεροι. Υπάρχουν πάρα πολλά, όπου μπορούμε να γίνουμε καλύτεροι και εδώ ο ρόλος ο δικός σας και ο ρόλος όλων των πολιτικών δυνάμεων είναι καθοριστικός.

Το Υπουργείο Παιδείας, θεσμικά, για να παρέμβει στην περίπτωση των Ρομά βασίστηκε στο πλαίσιο των Ζωνών Εκπαιδευτικής Προτεραιότητας, το οποίο έχει θεσμοθετηθεί από το 2010. Επιπλέον αυτού του πλαισίου, εκδόθηκαν μια σειρά από Υπουργικές Αποφάσεις, τον Αύγουστο του 2016, αλλά και αργότερα, που ρύθμισαν τις διαδικασίες λειτουργίας των Ζ.Ε.Π.. Οι ρυθμίσεις αυτές αφορούν στην ίδρυση τάξεων υποδοχής, την ενισχυτική φροντιστηριακή διδασκαλία, τις δομές υποδοχής και την εκπαίδευση των προσφύγων. Βέβαια, αυτό δεν αφορά στους Ρομά.

Στη σχολική περίοδο 2017-2018, λειτούργησε ένας πολύ σημαντικός αριθμός τάξεων υποδοχής. Αναφέρομαι μόνο στις τάξεις υποδοχής, οι οποίες έχουν να κάνουν με τον πληθυσμό των Ρομά. Στην πρώτη φάση, δηλαδή, το Σεπτέμβρη του 2017, λειτούργησαν 211 τάξεις υποδοχής, στη δεύτερη φάση, το Νοέμβριο, 346 και στην τρίτη φάση, 237. Αυτά τα νούμερα είναι αθροιστικά, άρα, ουσιαστικά έχουμε 794 τάξεις υποδοχής, στη σχολική χρονιά 2017-2018.

Ο πληθυσμός των παιδιών είναι ένα θέμα, που μας έχει απασχολήσει, ιδιαίτερα. Ο πληθυσμός των παιδιών, αυτή τη στιγμή, από το 2017-2018, δεν είναι σταθερός, διότι το ένα παιδί, το οποίο εγγράφεται το Σεπτέμβριο, σε μια περιοχή, μπορεί να βρεθεί, τον Απρίλιο, σε μια άλλη περιοχή. Γι' αυτό ακριβώς, έχουμε μια σειρά από άλλες θεσμικές προβλέψεις, στις οποίες θ’ αναφερθώ, στη συνέχεια. Οι πρώτες, λοιπόν, δράσεις του Υπουργείου Παιδείας αφορούν στις τάξεις υποδοχής.

Το δεύτερο πακέτο δράσεων αφορά σε προγράμματα, ενάντια στο σχολικό και κοινωνικό αποκλεισμό και τη σχολική διαρροή. Εδώ το πρόγραμμα αυτό, ήταν ένα «πρόγραμμα-ομπρέλα» εκπαίδευσης των παιδιών Ρομά, το οποίο εντάχθηκε στο υπηρεσιακό Πρόγραμμα Εκπαίδευσης και Δια Βίου Μάθησης του ΕΣΠΑ και υλοποιήθηκε με αναδόχους το ΕΚΠΑ, το ΑΠΘ και το Πανεπιστήμιο Θεσσαλίας. Το πρόγραμμα αυτό, ουσιαστικά, βρίσκεται στο τέλος του, στο 2020. Εμείς, για να είμαστε πάρα πολύ διαυγείς στις διαδικασίες θα επαναπροκηρύξουμε το πρόγραμμα - δε θα κάνουμε ανάθεση - και στο ενδιάμεσο θα έχουμε 9 μήνες «πρόγραμμα-γέφυρα», μέχρι να έρθουν οι καινούργιοι ανάδοχοι προγράμματος.

Το συγκεκριμένο πρόγραμμα είχε τέσσερις στόχους. Πρώτον, εξασφάλιση στην πράξη της θεσμοθετημένης πρόσβασης των παιδιών Ρομά στην εκπαίδευση, μέσω δράσεων, οι οποίες εντοπίζουν και αίρουν τυχόν εμπόδια και ανασταλτικούς παράγοντες για την εγγραφή και φοίτηση των Ρομά μαθητών στο Νηπιαγωγείο, το Δημοτικό και Γυμνάσιο.

Δεύτερον, εξασφάλιση ποιότητας τόσο στη μεταχείριση των Ρομά μαθητών στα εκπαιδευτικά περιβάλλοντα, όσο και στο μαθησιακό αποτέλεσμα.

Τρίτον, διευκόλυνση της μετάβασης από το Δημοτικό στο Γυμνάσιο και από το Γυμνάσιο στο Λύκειο – να θυμίσω ότι το γνωστό πρόβλημα εδώ της σχολικής διαρροής είναι κάτι, που μας έχει απασχολήσει, τα μάλα – άρα, ο στόχος μας είναι η εξομοίωση των ποσοστών διαρροής μαθητών Ρομά, με τα μέσα ποσοστά των συγκεκριμένων ομάδων συνομηλίκων, στη χώρα.

Τέταρτον, η άμβλυνση των αρνητικών στερεοτύπων και προκαταλήψεων των εκπαιδευτικών, των γονέων, των τοπικών αρχών και της κοινωνίας, με στόχο τη διαμόρφωση θετικής εικόνας και στάσης, απέναντι στους Ρομά και στη διαμόρφωση μιας εθνικής συνείδησης κοινής για όλους, χωρίς αποκλεισμούς. Εδώ μιλάμε, ουσιαστικά, για δράσεις επιμορφωτικές. Ένας άλλος πυλώνας παρεμβάσεων του Υπουργείου είναι αυτός, που βασίστηκε, σε εγκυκλίους, που αφορούν ευάλωτες κοινωνικές ομάδες και συγκεκριμένα, σε εγκυκλίους, που ξεκίνησαν να εκδίδονται, από τον Απρίλιο του 2018.

Αυτές οι εγκύκλιοι αναφέρονται, ουσιαστικά, σε τεχνικές, μέσω των οποίων το Υπουργείο Παιδείας ενισχύει την εγγραφή και φοίτηση παιδιών Ρομά. Μπορεί να κατηγοριοποιήσουμε αυτές τις δράσεις, σε τέσσερις μεγάλες κατηγορίες. Η πρώτη κατηγορία έχει να κάνει με τις οδηγίες, που δίνει το Υπουργείο Παιδείας κάθε χρονιά, στους Διευθυντές των σχολικών μονάδων, όχι μόνο να εγγράφουν τα παιδιά των Ρομά, αλλά οι ίδιοι να μεταβαίνουν στους καταυλισμούς. Αυτό το οποίο είχε γίνει, είχε πάρα πολύ θετικά αποτελέσματα να μεταβαίνουν στους καταυλισμούς, να μπαίνουν μέσα στα σπίτια και να ζητούν από τους γονείς στοιχεία για τα παιδιά. Να ενθαρρύνουν, ουσιαστικά, τους γονείς να φοιτήσουν τα παιδιά τους στο σχολείο.

Η δεύτερη κατηγορία δράσεων είναι να γίνονται δεκτά και να εγγράφονται στο σχολείο τα παιδιά Ρομά, ακόμα και αν δεν είναι εγγεγραμμένα σε μητρώα ή ακόμα και εάν δεν είναι γραμμένα σε δημοτολόγια. Τι κάνουμε εκεί; Τα εγγράφουμε στο σχολείο και μετά, με βάση συγκεκριμένες οδηγίες, οι Προϊστάμενοι και οι Διευθυντές των σχολικών μονάδων αναλαμβάνουν να φροντίσουν για την εγγραφή τους.

Η τρίτη φάση αυτής της προσπάθειας είναι να μην παρακωλύουμε την εγγραφή, εάν δεν έχουμε πιστοποιητικό μόνιμης κατοικίας και τέταρτον είναι η αναδιαμόρφωση του προγράμματος «My School». Είναι εδώ ο κ. Κουράκης, που το πρόγραμμα αυτό είχε ξεκινήσει και επί της δικής του Υπουργίας. Η αναδιαμόρφωση του τεχνικού συστήματος θα είναι τέτοια, ώστε να δίνεται η δυνατότητα να παρακολουθούμε ένα παιδί, στη διάρκεια της φοίτησής του, χωρίς να χρειάζεται να γίνει η διαδικασία επανεγγραφής στο σχολείο. Εδώ έχουμε θεσπίσει και κάποιες ειδικές κάρτες φοίτησης μετακινούμενων μαθητών.

Τέλος, υπάρχουν οι δράσεις εισαγωγής κοινωνικών λειτουργών και ψυχολόγων, οι ψυχολόγοι ΠΕ 23 και ΠΕ 30, οι κοινωνικοί λειτουργοί, σε ομάδες σχολικών μονάδων, που έχουν μαθητές Ρομά. Στην πρώτη φάση, εντάξαμε 46 σχολικές μονάδες – θα σας εξηγήσω τι είναι η πρώτη φάση και τι είναι η δεύτερη φάση. Επιπλέον αυτών έχουμε και τις τρεις δράσεις, που ήδη αναφέρθηκαν. Επιγραμματικά, θα τις επισημάνω: Τα σχολικά γεύματα, τα σχολεία δεύτερης ευκαιρίας και η δίχρονη προσχολική, τρεις δράσεις, που ενισχύουν, τα μάλα, την εκπαίδευση των παιδιών Ρομά.

Εμείς έχουμε κατηγοριοποιήσει στο Υπουργείο Παιδείας τα σχολεία μας σε τρεις κατηγορίες: σε όσα σχολεία φοιτούν από 58 έως 350, ουσιαστικά, από 0 έως 58, έχουμε σχολικές μονάδες, που είναι πρώτης προτεραιότητας. Ειδικά σε αυτούς, που έχουμε, από 0 μέχρι 80, δίνουμε κάποιες επιπλέον προβλέψεις και σε αυτούς, που είναι, από 106 έως 180, δίνουμε άλλου είδους προβλέψεις και, από 180 μέχρι 350, δίνουμε άλλου είδους προβλέψεις.

Τι έχουμε να κάνουμε την επόμενη σχολική χρονιά, ζητήματα, τα οποία μας απασχόλησαν και κάποια από αυτά, ένα από αυτά, δεν μπορέσαμε να υλοποιήσουμε. Δεν μπορέσαμε να υλοποιήσουμε όσες σχολές γονέων θα θέλαμε, ενώ λειτουργήσαμε ουσιαστικά, σε όλα τα άλλα, πάρα πολύ αποδοτικά, δεν μπορέσαμε να υλοποιήσουμε τις σχολές γονέων και άρα, θα δώσουμε μεγαλύτερη έμφαση σε αυτό.

Οι Σχολές Γονέων είναι και οι σχολές, οι οποίες, στην πραγματικότητα, θα παρέμβουν στο πολιτισμικό συγκείμενο, που φέρνει τους εφήβους να γεννούν στα 16 τους χρόνια, κάτι που εμείς δεν θέλουμε να έχουμε μπροστά μας, μελλοντικά.

Επομένως, εκτός από αυτά που κάναμε, εκτός από την ένταξη όλων των σχολικών μονάδων, εκτός από το νέο πρόγραμμα συνέργειας, που θα φτιαχτεί από τα Α.Ε.Ι. με τη νέα πρόσκληση, εκτός από την αξιοποίηση των τάξεων ΖΕΠ, εκτός από όλες τις θεσμικές παρεμβάσεις, ευελπιστούμε να έχουμε του χρόνου σχολικά γεύματα, σε όλες τις μονάδες τις σχολικές και να ξεκινήσουμε την αξιολόγηση, μέσω της πιλοτικής δράσης του ΙΕΠ.

Έχω στοιχεία για κάθε σχολείο της χώρας για τα παιδιά Ρομά, που φοιτούν, στο σχολείο, σε σύγκριση με το σύνολο του πληθυσμού και για όλα τα σχολεία, στα οποία έχουμε βάλει ψυχολόγους και κοινωνικούς λειτουργούς. Θα ήταν ευχής έργο, το Υπουργείο Παιδείας να είχε τις κατάλληλες πιστώσεις, ώστε να βάλει και τον δεύτερο εκπαιδευτικό στην πράξη και ελπίζω να το ακούσουν αυτό, με ιδιαίτερη προσοχή τα συναρμόδια Υπουργεία. Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Θα ήθελα να σας παρακαλέσω να στείλετε στη Γραμματεία της Επιτροπής τα στοιχεία αυτά, ώστε να διανεμηθούν στους συναδέλφους, για να έχουμε μια πιο ολοκληρωμένη και τεκμηριωμένη εικόνα.

Το λόγο έχει ο κ. Καλαντζής.

ΓΕΩΡΓΙΟΣ ΚΑΛΑΝΤΖΗΣ (Γενικός Γραμματέας Θρησκευμάτων του Υπουργείου Παιδείας, Έρευνας και Θρησκευμάτων): Ευχαριστώ, κύριε Πρόεδρε. Οι δράσεις, στις οποίες πρόκειται να αναφερθώ, δεν είναι δράσεις της Γενικής Γραμματείας Θρησκευμάτων ούτε είναι δράσεις, που υποκαθιστούν ή αντικαθιστούν τις δράσεις, που αναφέρθηκαν, πριν και είναι της πολιτείας. Είναι δράσεις, που αναλαμβάνουν, εθελοντικά, θρησκευτικές κοινότητες, οι οποίες, όμως, στο μέτρο, που το θέτουν υπόψη στο Υπουργείο Παιδείας και συμφωνούν με τους στόχους, που θέτει η πολιτεία, μπορεί να υποστηριχθούν.

Βεβαίως, η κοινότητα των Ρομά είναι όπως όλοι οι Έλληνες πολίτες, δεν ανήκουν σε μια θρησκευτική κοινότητα συγκεκριμένη, υπάρχουν πλειοψηφίες, μειοψηφίες, κάθε ειδών διαφοροποιήσεις εσωτερικές και αυτό, που ενδιαφέρει το Υπουργείο Παιδείας πάρα πολύ, είναι οποιαδήποτε δράση τίθεται υπόψη του Υπουργείου Παιδείας και υλοποιείται στους Ρομά, να μην περιλαμβάνει ποτέ χαρακτηριστικά θρησκευτικών διακρίσεων, δηλαδή, να απευθύνεται σε όλους, ανεξάρτητα από τη θρησκευτική πίστη ή την κοινότητα, που ανήκει το παιδί ή οι γονείς του.

Στην προσπάθεια αυτή, στήριξης και ανάπτυξης συνεργασιών, που έχουν μεγάλη σημασία, σε τοπικό επίπεδο και σε μικρό επίπεδο, γιατί δίνουν ένα πολύ θετικό μήνυμα σε όλη την κοινωνική ομάδα, στην οποία απευθύνονται, η Ορθόδοξη Εκκλησία, λόγω του μεγέθους της, έχει αναπτύξει σειρά δράσεων, σε όλη τη χώρα και θα αναφερθώ σε τρεις, που έχουν τεθεί υπ' όψιν του Υπουργείου και έχουν και μια ευρύτερη αναγνώριση.

Η πρώτη δράση, που υλοποιείται από την Ιερά Μητρόπολη Ιλίου, έχει τίτλο «Δράσεις Υπέρ του Παιδιού και της Οικογένειας Ρομά», έχει πάνω 400 ωφελούμενους και συγκεκριμένες πληροφορίες και αναλυτικότερα στοιχεία θα σας δώσει ο ίδιος ο Σεβασμιότατος. Αυτό που έχει σημασία για τη χώρα μας, είναι ότι το πρόγραμμα λειτουργεί και αποδίδει, σε μια πολύ δύσκολη περιοχή, όπως είναι τα Άνω Λιόσια και ότι ακριβώς αυτή η λειτουργία του και το θετικό αποτέλεσμα για την ένταξη των παιδιών, αλλά και των γονέων των παιδιών στη λογική του σχολείου, γιατί δεν είναι μόνο το παιδί, είναι και ο πατέρας και η μητέρα, που πρέπει να αποφασίσουν ότι έχει νόημα να επενδυθεί ο χρόνος του παιδιού στο σχολείο και όχι κάπου αλλού. Έτυχε και διεθνούς αναγνώρισης, σε πανευρωπαϊκό συνέδριο, που έγινε πρόσφατα και οργανώθηκε από τη διάσκεψη Ευρωπαϊκών Εκκλησιών και από τη Σύνοδο Καθολικών Επισκόπων Ευρώπης, με την υποστήριξη της Ελληνικής Κυβέρνησης και της Ελληνικής Προεδρίας στο Συμβούλιο της Ε.Ε., όπου βραβεύτηκε το συγκεκριμένο πρόγραμμα.

Μια άλλη Μητρόπολη, που έχει αναπτύξει τέτοιου είδους δράσεις, πολιτιστικού περιεχομένου, είναι η Μητρόπολη Δημητριάδος, όπου οι ωφελούμενοι είναι 200 παιδιά Ρομά και 100 έφηβοι, νέες και νέοι και 250 γονείς. Η δράση που έχει αναπτύξει η συγκεκριμένη Μητρόπολη, που χρηματοδοτείται από ένα διεθνή παγκόσμιο Οργανισμό, τον «Church Helps Churches», έχει και αυτή μια ευρύτερη αναγνώριση και το πιο ενδιαφέρον στη δράση αυτή είναι ότι η ανάπτυξη του αθλητισμού και η συγκρότηση ποδοσφαιρικών ομάδων έχει αποδειχθεί, στη συγκεκριμένη περίπτωση, ένας παράγοντας, που βοήθησε πάρα πολύ τα παιδιά να πάνε και να μείνουν στο σχολείο.

Επίσης, έχει βοηθήσει και πάρα πολύ την αποδοχή τους από παιδιά, που δεν ανήκουν στην κοινότητα των Ρομά, γιατί η βασική κατεύθυνση του προγράμματος είναι το πρώτο στάδιο, η ανάπτυξη της αθλητικής ομάδας με παιδιά Ρομά, αλλά ο τελικός στόχος δεν είναι μια αθλητική ομάδα μόνο από Ρομά, που παίζει μπάλα με άλλους και αυτό επιτυγχάνεται μετά από, βέβαια, ένα προφανές χρονικό σημείο.

Η τρίτη Μητρόπολη, που είχε αναπτύξει δράσεις, είναι η Μητρόπολη Νεαπόλεως και Σταυρουπόλεως. Όσοι γνωρίζουν τη Θεσσαλονίκη, γνωρίζουν τη Μητρόπολη, τον Μητροπολίτη και την περιοχή του Μαυροποτάμου. Εκεί η Μητρόπολη έχει ιδρύσει μια δική της δομή, το «Φάρο του Κόσμου» και προσπαθεί, μέσα από τη δράση αυτής δομής, που παρέχει και υπηρεσίες φιλοξενίας παιδιών, όταν χρειάζεται, να στηρίξει τη φοίτηση, όχι μόνο στο σχολείο, αλλά και τη φοίτηση σε Πανεπιστήμιο. Ένα από τα παιδιά έγινε και σημαιοφόρος. Έχουν επιτυχίες σε πανεπιστήμια και παράλληλα, αναπτύσσει δράσεις, που αφορούν τον αθλητισμό και δράσεις, που αφορούν τη σίτιση οικογενειών. Ημερησίως, πάνω από 300 μερίδες φαγητού διανέμονται από τη συγκεκριμένη μονάδα, ώστε να υπάρχει η δυνατότητα να δημιουργηθεί ένα θετικό κλίμα, για να στηριχθούν τα παιδιά.

Υπάρχουν και πολλές άλλες δράσεις, οι οποίες είτε δεν έχουν τεθεί υπόψη του Υπουργείου, είτε δεν έχει ζητηθεί από το Υπουργείο κάτι, οπότε δεν έχουμε την πλήρη εικόνα.

Σε κάθε περίπτωση, όμως, στο μέτρο που οι προϋποθέσεις, που το Υπουργείο έχει θέσει και είναι αυτές, που ανέφερα στην αρχή, υλοποιούνται, εκ μέρους της πολιτείας υπάρχει πάντα η καλή διάθεση να στηριχθεί κάθε θρησκευτική κοινότητα, που αναπτύσσει τέτοιες δράσεις. Σας ευχαριστώ πάρα πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Ευχαριστούμε τον Γενικό Γραμματέα, τον κ. Καλαντζή.

Το λόγο έχει ο κ. Μπουρίκος.

ΔΗΜΗΤΡΙΟΣ ΜΠΟΥΡΙΚΟΣ (Αναπληρωτής Προϊστάμενος του Τμήματος Σχεδιασμού, Συντονισμού και Παρακολούθησης Πολιτικών του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης): Σας ευχαριστώ, κύριε Πρόεδρε.

Εκ μέρους της κυρία Αικατερίνης Γιάντσιου, η οποία είναι Ειδική Γραμματέας Κοινωνικής Ένταξης των Ρομά, σας μεταφέρω τις ευχαριστίες της για την πρόσκληση. Δυστυχώς, δεν μπόρεσε σήμερα να παρευρεθεί, λόγω της ανάγκης να βρίσκεται στην Ολομέλεια της Επιτροπής του Συμβουλίου της Ευρώπης για θέματα Ρομά και Ταξιδευτών, που έχουμε τη τιμή, σαν χώρα, να τη φιλοξενούμε για ένα τετραήμερο.

Μετά από όλα όσα ακούστηκαν, θα προσπαθήσω να είμαι συνοπτικός και να πω κάποια πράγματα, τα οποία στηρίζουν καινοτομικά, ίσως, σε κάποιες περιπτώσεις, συγκριτικά και με άλλα ευρωπαϊκά παραδείγματα, ποια είναι η προστιθέμενη αξία αυτού, που καλούμε «δημόσια πολιτική για την κοινωνική ένταξη των Ρομά» και ειδικότερα, του μηχανισμού, που έχει θεσπιστεί, ως Ειδική Γραμματεία.

Η Ειδική Γραμματεία ιδρύθηκε, με το νόμο 4430/2016, με κύρια αποστολή τη διαμόρφωση των κατευθυντήριων γραμμών, για κάθε τομέα πολιτικής αναφοράς, που άπτεται των ζητημάτων των Ρομά, την άρτια συνεργασία με τα συναρμόδια Υπουργεία, σε όλα τα επίπεδα διοίκησης, όπως εθνικό, περιφερειακό και τοπικό, τη σύσταση και την ανάπτυξη ενός γεωπληροφοριακού συστήματος – ήδη, η κυρία Υπουργός έδειξε και το χαρτογραφικό υπόβαθρο αυτού του γεωπληροφοριακού ουσιαστικά συστήματος.

Επίσης, την παροχή συμβουλευτικής υποστήριξης γνωμοδότησης κατεύθυνσης όσων καλούνται να υλοποιήσουν δράσεις και προγράμματα κοινωνικής ένταξης των Ρομά, με βασικό στόχο τη στήριξη των δήμων, που καλούνται, ως πρωτογενείς φορείς υποστηρικτικών υπηρεσιών, να συμβάλλουν προς αυτή την εξέλιξη. Τη διενέργεια ερευνών πεδίου και μελετών, γιατί δεν μπορεί να υπάρχει οποιαδήποτε αποτελεσματική παρέμβαση, χωρίς την ανάλογη τεκμηρίωση και αναπροσαρμογή, καθώς και την αναζήτηση και λήψη οποιασδήποτε πληροφορίας σχετίζεται με την κοινωνική ένταξη των Ρομά.

Αυτήν την αποστολή κλήθηκε αρχικά να στηρίξει με τη στελέχωση της Ειδικής Γραμματέως και δύο συνεργατών της, μέχρι να ολοκληρωθεί η διαδικασία αποσπάσεων από το λοιπό δημόσιο τομέα, η οποία ουσιαστικά ολοκληρώθηκε, το Σεπτέμβριο του 2017, όπου από τις 14 οργανικές θέσεις καλύφθηκαν, με αποσπάσεις, οι έξι, συν δύο συνεργάτες ιδιωτικού δικαίου, όπως προβλέπεται, για τους Ειδικούς Γραμματείς.

Αυτή η βασική ομάδα συμπληρώθηκε και υποστηρίχθηκε δομικά, επιστημονικά και τεχνοκρατικά από τεχνική ομάδα στήριξης, η οποία έχει θεσμοθετηθεί, με συμμετοχή χωροτακτών, πολεοδόμων και πολιτικών μηχανικών.

Εκδόθηκε και θα δημοσιευθεί, από μεθαύριο, είναι, ήδη, ηλεκτρονικά διαθέσιμη και στο Προεδρείο, προκειμένου να έχετε πρόσβαση, η Έκθεση Πεπραγμένων της Ειδικής Γραμματείας, όπου φαίνεται η μεθοδολογία και ό,τι μέχρι σήμερα έχει παραχθεί.

Αυτήν την εισήγηση, το πρώτο εισαγωγικό κομμάτι, θα ήθελα να την ολοκληρώσω λέγοντας ότι η δημόσια πολιτική για την κοινωνική ένταξη των Ρομά είναι μια πολυτομεακή, πολυθεματική, εξ ου και εμπλέκονται σχεδόν όλα τα Υπουργεία, αλλά είναι και μια πολυβάθμια πολιτική και αυτό την καθιστά ακόμα πιο πολύπλοκη. Πρέπει να συμπράξει, δηλαδή, η Κεντρική Διοίκηση, η Περιφερειακή Αυτοδιοίκηση και η Τοπική Αυτοδιοίκηση και σε κάποια δε εξειδικευμένα θέματα και κατά λόγου αρμοδιότητας συγκεκριμένοι δημόσιοι φορείς π.χ. η ΔΕΗ, η ΔΕΔΔΗΕ για τα ζητήματα πρόσβασης σε ηλεκτρικό ρεύμα, νομιμοποίησης κ.λπ..

Τώρα, το θεσμικό περιβάλλον, μέσα στο οποίο κλήθηκε η Ειδική Γραμματεία να υποστηρίξει την αποστολή της, χαρακτηρίζεται από κάποιες ενδιαφέρουσες και πολύ σημαντικές εξελίξεις, που δημιουργούν ένα ευνοϊκότερο πεδίο, σε σχέση με τα προηγούμενα χρόνια. Ποιες είναι αυτές; Είναι το Κοινωνικό Εισόδημα Αλληλεγγύης, το οποίο προσφέρει μια κατά βάση εισοδηματική στήριξη και από τα στοιχεία, που έχουμε, φαίνεται ότι οι Δήμοι, όπου έχουμε τους περισσότερους ωφελούμενους, είναι οι Δήμοι, όπου υπάρχουν και οι μεγαλύτεροι πληθυσμοί Ρομά, επομένως, ένα μεγάλο κομμάτι πια του πληθυσμού Ρομά είναι ωφελούμενοι και έχουν αυτού του είδους την εισοδηματική στήριξη.

Η καθολική πρόσβαση στην υγειονομική και φαρμακευτική περίθαλψη, άρα, εδώ έχει αρθεί ένα διοικητικό εμπόδιο άμεσης πρόσβασης στις υγειονομικές υπηρεσίες.

Το Κοινωνικό Οικιακό Τιμολόγιο, που είναι επίσης μια διευκόλυνση νόμιμης και πιο φιλικής - να το πω έτσι - πρόσβασης σε ρεύμα και νερό.

Τα Προγράμματα Κοινωφελούς Απασχόλησης, που στο πρώτο και δεύτερο κύκλο τους, το 2016 και το 2017, ήταν χωρικά εστιασμένα σε Δήμους, με πάρα πολύ μεγάλη φτώχεια και μακροχρόνια ανεργία, όπου, σε μεγάλο βαθμό και αυτοί οι Δήμοι είναι Δήμοι, που υπάρχει σημαντική παρουσία πληθυσμών Ρομά.

Η κοινωνική και αλληλέγγυα οικονομία, με το νέο εθνικό πλαίσιο, όπου έχει βγει σε προδιαβούλευση η πράξη για τα κέντρα στήριξης της κοινωνικής αλληλέγγυας οικονομίας, δηλαδή, του υποστηρικτικού μηχανισμού, που θα υποστηρίξει αυτούς, που ενδιαφέρονται και βιώσιμα μπορούν να συμμετέχουν, σε τέτοιου είδους συμπράξεις.

Εδώ επίσης, υπάρχει μια χωρική εστίαση, σε όλες τις περιφερειακές ενότητες της χώρας, πράγμα που σημαίνει ότι διασφαλίζεται πως περιφερειακές ενότητες, με πολύ μεγάλη χωρική συγκέντρωση πληθυσμών Ρομά, όπως για παράδειγμα, η περιφερειακή κοινότητα Δυτικής Αττικής, θα είναι μέσα σε αυτές, που θα δημιουργηθούν οι συγκεκριμένοι θεσμοί, οι συγκεκριμένες υποστηρικτικές δομές, άρα θα υπάρχει και προσβασιμότητα.

Τα Κέντρα Κοινότητας, αυτός ο υποστηρικτικός μηχανισμός των κοινωνικών υπηρεσιών, που απλώνεται, σχεδόν, σε όλους τους Δήμους της χώρας και τα παραρτήματα Ρομά, που είναι συνοδευτικές ειδικές δομές υποστήριξης, με μια πολύ συγκεκριμένη κατεύθυνση, στην προσέγγιση και στη στήριξη του πληθυσμού Ρομά. Έχουν, ήδη, ολοκληρωθεί οι διαδικασίες για 50 και υπάρχει και πρόταση, αυτή τη στιγμή, που εξειδικεύεται για τη δημιουργία άλλων 20 παραρτημάτων Ρομά.

Επίσης, και τα σχολικά γεύματα, που ακούστηκαν και συνεισφέρουν σε ένα πολύ μεγάλο κομμάτι του μαθητικού πληθυσμού και Ρομά, μεταξύ άλλων, όσον αφορά στην εξασφάλιση τροφής και υγιεινής διατροφής.

Μέσα σ' αυτό το γενικότερο περιβάλλον, η Ειδική Γραμματεία κλήθηκε, θεσμικά και υπηρεσιακά, να υποστηρίξει συγκεκριμένες στοχευμένες παρεμβάσεις, με βάση τη χαρτογράφηση, την ταξινόμηση των οικισμών σε τύπου 1 αμιγείς καταυλισμούς, τύπου 2 μικτούς καταυλισμούς και τύπου 3 υποβαθμισμένες αστικές γειτονιές.

Με το άρθρο 159 του ν. 4483/2017, θεσμοθετήθηκε η μετεγκατάσταση σε οργανωμένο χώρο προσωρινής διαβίωσης και εκδόθηκε η εφαρμοστική Κοινή Υπουργική Απόφαση. Προβλέφθηκε η διαδικασία των ομάδων διαχείρισης, σε οργανωμένο χώρο. Δηλαδή, αυτές οι μετεγκαταστάσεις δεν γίνονται, απλώς, για να μεταφερθούν οι άνθρωποι, αλλά έχει προβλεφθεί να υπάρξει θεσμικά και επιχειρησιακά ομάδα, που θα υποστηρίξει τη διαβίωσή τους και θα είναι ο σύνδεσμος με την Τοπική Αυτοδιοίκηση.

Η βελτίωση των συνθηκών διαβίωσης, δηλαδή, εκεί που δεν καθίσταται δυνατό, αντικειμενικά, μέσα στην επόμενη τριετία, να υπάρξει άμεση μετεγκατάσταση, προβλέπεται ένα θεσμικό πλαίσιο και επιχειρησιακό περιβάλλον, για να δημιουργηθούν χώροι ατομικής περιβαλλοντικής υγιεινής και κοινωνικών πολυκέντρων, για να υποστηρίξουμε και δράσεις, όπως για παράδειγμα, τη Διά Βίου Μάθηση, την Κατάρτιση Ενηλίκων ή την Επανασύνδεση των Μαθητών με την Εκπαιδευτική Κοινότητα.

Προβλέφθηκε στο νόμο περί υπαίθριου εμπορίου, ειδική μοριοδότηση, όχι απλώς για τους Ρομά, αλλά για τους Ρομά, οι οποίοι συμμετέχουν στα προγράμματα μετεγκατάστασης. Άρα, χτίστηκε και εκεί ένα περιβάλλον κινήτρων, προκειμένου να έχουμε ανθρώπους, οι οποίοι επιθυμούν και γι' αυτό το λόγο να πάνε σε μια προσωρινή οργανωμένη μετεγκατάσταση ή να μπουν σε ένα πρόγραμμα στεγαστικής αποκατάστασης, όπως η επιδότηση ενοικίου.

Ειδικότερα, στο επιχειρησιακό περιβάλλον, η Ειδική Γραμματεία κατήρτισε, σε συνεργασία και με τη μονάδα οργάνωσης και διαχείρισης και την τεχνική ομάδα, συγκεκριμένα εργαλεία για να υποστηρίξουμε τους δήμους στο πεδίο, πλην της χαρτογράφησης, που ήδη αναφέρθηκε.

Είναι η έκδοση βασικών κατευθύνσεων για τη στεγαστική αποκατάσταση και την οικιστική αναβάθμιση.

Είναι τα πρότυπα τοπικά σχέδια δράσης, δηλαδή, δεν τους καλέσαμε να γράψουν μια έκθεση ιδεών, αλλά τους δόθηκε ένα πολύ συγκεκριμένο εργαλείο, με επιχειρησιακή υποστήριξη, προκειμένου να καταγράψουν την υφιστάμενη κατάσταση, να εμπλέξουν και να ενεργοποιήσουν τον πληθυσμό και να προτείνουν βιώσιμες λύσεις, οι οποίες κοστολογήθηκαν σε πολλές περιπτώσεις και αποτελούν αντικείμενο εξειδίκευσης για χρηματοδότηση, μέσω κυρίως των περιφερειακών επιχειρησιακών προγραμμάτων.

Συγκροτήθηκε η ομάδα διοίκησης έργου, σε συνεργασία με το Υπουργείο Εσωτερικών και το Υπουργείο Δικαιοσύνης, για την επίλυση αστικο-δημοτικών θεμάτων.

Σε συνεργασία με το Υπουργείο Υγείας, πραγματοποιήθηκε και ολοκληρώθηκε το κύμα των 85 υγειονομικών καταγραφών, δηλαδή, σε 85 περιοχές προτεραιότητας έχει πλήρως απογραφεί η κατάσταση, έχουν προταθεί συγκεκριμένα μέτρα και βαίνουμε προς υλοποίηση.

Ενδυναμώθηκε το επαγγελματικό περίγραμμα των διαμεσολαβητών, δηλαδή, των ανθρώπων Ρομά, που έχουν εκπαιδευτεί να παίζουν αυτή τη γέφυρα και ένα δημιουργικό ρόλο επικοινωνίας, μεταξύ των κοινοτήτων, μέσα από τη διαδικασία βεβαίωσης της γνώσης ρομανί, τοπικών διαλέκτων ρομανί, προκειμένου να προσλαμβάνονται στα παραρτήματα Ρομά, στα κέντρα κοινότητας ή όπου αλλού τίθεται θέμα διαδικασιών επιλογής τους.

Επίσης, ολοκληρώθηκε, σε θεσμικό επίπεδο, με την έκδοση της επιβαλλόμενης κοινής υπουργικής απόφασης, η πρώτη μετεγκατάσταση στο Δήμο της Άμφισσας.

Να αναφέρω ότι απόληξη όλης αυτής της προεργασίας ήταν το εξής, όσον αφορά στο παράδειγμα της Άμφισσας. Η αίτηση του Δήμου κατατέθηκε, στις 14 του Φλεβάρη, η Επιτροπή Προσωρινής Μετεγκατάστασης εισηγήθηκε τους αρμόδιους Υπουργούς, μετά ακριβώς από ένα μήνα, δηλαδή, στις 14 του Μάρτη και η αρμόδια Υπουργική Επιτροπή εξέδωσε την Απόφαση και δημοσιεύτηκε στο ΦΕΚ ένα μήνα μετά, στις 10 Απριλίου. Δηλαδή, μέσα σ' ένα χρονικό διάστημα δύο μηνών, ολοκληρώθηκε, σε επίπεδο διοικητικό, η πρώτη μετεγκατάσταση και αυτή τη στιγμή, ο συγκεκριμένος Δήμος προχωρά σε δημοπράτηση του έργου.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Πολύ ολοκληρωμένη και τεκμηριωμένη η προσέγγιση του κ. Μπουρίκου και τον ευχαριστούμε πολύ.

θα ήθελα να υπογραμμίσω ότι αυτό το ζήτημα χωρικής ταυτοποίησης, που έθεσε η Υπουργός είναι αρκετά σημαντικό. Είχαμε δουλέψει και στη Σχολή Αρχιτεκτόνων, με διπλωματικές εργασίες, που προσπαθούσαν να καταγράψουν, να ταυτοποιήσουν και να προσδιορίσουν τα χωρικά χαρακτηριστικά, που είναι και ταυτοτικά χαρακτηριστικά και είχε φανεί ότι υπάρχει ένα πάρα πολύ ασαφές και χαώδες πεδίο.

Το λόγο έχει ο κ. Αθηναγόρας.

ΑΘΗΝΑΓΟΡΑΣ (Μητροπολίτης Ιλίου, Αχαρνών και Πετρουπόλεως): Κύριε Πρόεδρε, ευχαριστώ πολύ για την τιμητική πρόσκληση να είμαι, σήμερα, ανάμεσά σας.

Κυρία Υπουργέ, αν το 2010 είχαν ξεκινήσει όλα αυτά, τα οποία μας είπατε πολύ ωραία, εσείς και οι μετά από εσάς λαλήσαντες, δεν θα είχα βρεθεί σε μια ομάδα παιδιών, το 2010, που ανέλαβα τη Μητρόπολη, στο Ζεφύρι. Από αυτά που είπατε, ξέρω ότι κατέχετε πάρα πολύ καλά το θέμα, είμαι σε μια περιοχή, που περιλαμβάνει τα Λιόσια, το Ζεφύρι, το Μενίδι, βέβαια, υπάρχει και το Ίλιον με 1.000 οικογένειες πλήρως ενταγμένες, με πανεπιστημιακή μόρφωση. Δεν θα είχα βρεθεί, λοιπόν, στην ομάδα αυτή των παιδιών, που με πλησίασαν, τυχαία και από την κουβέντα, την οποία είχαμε για τα σχολεία τους, προέκυψε ότι δεν τους αφήνουν οι μεγάλοι να πάνε ή ότι το σχολείο είναι «κάτι για τα άλλα παιδιά».

Έτσι λοιπόν, με τους συνεργάτες μου, επειδή ένα μεγάλο μέρος των Ρομά βρίσκεται στην έκταση της Μητροπόλεως, αποφάσισα να κάνουμε κάτι. Μετά από συζητήσεις, ζήτησα να αποσπαστεί από την Πρωτοβάθμια Εκπαίδευση ο κύριος Ανυφαντάκης, που είναι δίπλα μου, και ο οποίος κατέστρωσε ένα πρόγραμμα ένταξης. Δεν έχουμε σκοπό να παρεμβαίνουμε στην εκπαίδευση ούτε να αντικαταστήσουμε κανέναν, μιλάω για το 2010, όχι τώρα, που τα πράγματα βλέπω ότι είναι πολύ καλύτερα.

Με την ένταξη, θα μάθουν τα παιδιά Ρομά ότι είναι Έλληνες πολίτες, με ίδια δικαιώματα με τα άλλα παιδιά και θα παύσουν οι διαρροές στο σχολείο. Οι στατιστικές, που έχουμε, είναι ότι όπου εφαρμόζεται το πρόγραμμα, παύει και η διαρροή, σε πάρα πολύ μεγάλο ποσοστό, που αγγίζει, σχεδόν το 90%. Αυτός ήταν και ο σκοπός του προγράμματος. Χαίρομαι για όλα αυτά, που έχετε θεσμοθετήσει και έχετε δρομολογήσει. Θα ήθελα μόνο να αγγίξω μια μεγάλη πληγή, που λέγεται «Στρατόπεδο Καποτά» και είναι στο Μενίδι.

Τα τρία τελευταία χρόνια, κάνουμε το πρόγραμμα, σε ένα σχολείο, στο Στρατόπεδο Καποτά, όπου οι δάσκαλοι είναι πραγματικοί ήρωες, όπως ήρωες είναι και οι δάσκαλοι του 3ου Δημοτικού, στο Ζεφύρι. Και εκεί προσπαθήσαμε, γιατί είναι μια μεγάλη δεξαμενή, για να μπορέσουμε να πάρουμε παιδιά Ρομά, για να μπουν στο πρόγραμμα, αλλά μας πληροφόρησαν ότι θα ήταν καλύτερο ο Μητροπολίτης να παρέμβει στο Υπουργείο και να βάλουν δασκάλους, παρά να κάνει αυτό το πρόγραμμα, επομένως, δεν είχαμε καλή επαφή εκεί.

Για το Στρατόπεδο Καποτά, θα πω ότι είναι μια δύσκολη περιοχή και προσπάθησα, με την κυρία Περιφερειάρχη, την κυρία Δούρου, να κάνουμε κάτι, για να χαρτογραφηθεί ο χώρος – δυστυχώς, είναι πολύ δύσκολα τα πράγματα. Ο Δήμος παίζει καθοριστικό ρόλο σε αυτό, οι Βουλευτές του Υπολοίπου Αττικής γνωρίζουν το πρόβλημα, πάρα πολύ καλά και ο καθένας προσπαθεί, αλλά ίσως, με τη βοήθειά σας, κάτι γίνει. Κόβεται το ρεύμα, κόβεται το νερό, υπάρχουν άνθρωποι, που μπορούν, μέσα στο Στρατόπεδο, από την εικόνα που έχω και τις επαφές, που έχω, μέσω του σχολείου, με τους κατοίκους, οι οποίοι δε είναι μόνο Ρομά είναι και Πόντιοι από τη Ρωσία, αλλά και αλλοδαποί, δηλαδή, ένα συνονθύλευμα τρομακτικό.

Προσπαθήσαμε με τη Διευθύντρια του σχολείου να στήσουμε εκεί το πρόγραμμα, που λειτουργεί, ήδη, 3 χρόνια. Έγιναν εμβολιασμοί των παιδιών, με την βοήθεια του ΚΕΣΟ της Αρχιεπισκοπής και προσπαθήσαμε, εάν μπορούμε και πως μπορούμε να συνδράμουμε στην ένταξη τους, να μάθουν τα παιδιά αυτά ότι πρέπει να πηγαίνουν στο σχολείο, δεν πρέπει να φύγουν από το σχολείο, τουλάχιστον, μέχρι να τελειώσουν την Πρωτοβάθμια Εκπαίδευση, γιατί αυτό τους ανοίγει τους δρόμους, για να είναι ισότιμοι πολίτες, με τους άλλους, στο χώρο μας.

Τον τρόπο, με τον οποίο εργαστήκαμε, θα μας τον πει ο κύριος Ανυφαντάκης. Έχουμε χρησιμοποιήσει και ψυχολόγους στο πρόγραμμα, γιατί απευθυνόμαστε και στις οικογένειες των παιδιών, που υπάρχουν διάφορα φαινόμενα, που δεν μπορούμε να αντιμετωπίσουμε εμείς ούτε οι δάσκαλοι του σχολείου. Θα σας πει τις λεπτομέρειες ο κύριος Ανυφαντάκης.

ΝΙΚΟΣ ΜΑΝΙΟΣ (Προεδρεύων των Επιτροπών): Το λόγο έχει ο κύριος Ανυφαντάκης.

ΔΗΜΗΤΡΙΟΣ ΑΝΥΦΑΝΤΑΚΗΣ (Επιστημονικός Συνεργάτης και εκπαιδευτικός): Κύριε Πρόεδρε, κυρία Υπουργέ, κυρίες και κύριοι Βουλευτές, κύριοι Γενικοί Γραμματείς, η τιμή και η συγκίνηση, που νοιώθω σήμερα, βρισκόμενος απέναντι σας, στο χώρο - σύμβολο της Δημοκρατίας, στην Βουλή των Ελλήνων, είναι μεγάλη και σίγουρα, η μέρα αυτή αποτελεί μέρα - σταθμό στην πορεία του εκπαιδευτικού ενταξιακού προγράμματος δράσης, υπέρ του παιδιού για τις οικογένειες Ρομά. Μια ημέρα αναγνώρισης της δουλειάς μας και του οράματος του Σεβασμιότατου Μητροπολίτη Ιλίου, Αχαρνών και Πετρουπόλεως, του κυρίου Αθηναγόρα, ο οποίος εξήγησε, πριν λίγο και τους λόγους ανάμειξης της τοπικής εκκλησίας, στο ζήτημα της εκπαίδευσης των παιδιών Ρομά.

Παρακολουθώντας, με ιδιαίτερη προσοχή, όλους τους σεβαστούς ομιλητές, που προηγήθηκαν, έχω την άποψη ότι κάλυψαν, απόλυτα, το σημερινό θέμα, αναλύοντας τις προεκτάσεις του και προτείνοντας λύσεις, που είμαι βέβαιος ότι θα δρομολογήσουν πολύ θετικές εξελίξεις. Για το λόγο αυτόν, ως διευθυντής της ως άνω δράσης, θα επικεντρωθώ στην ανάλυση των στόχων, στον τρόπο λειτουργίας της και σε ορισμένα γενικότερα στοιχεία, που την αφορούν.

Το πρόγραμμά μας ξεκίνησε, πιλοτικά, το σχολικό έτος 2013 - 2014 και φέτος διανύει τον πέμπτο συνεχή χρόνο λειτουργίας του. Τα δύο πρώτα χρόνια είχε, ως έδρα, τις σχολικές μονάδες του Δήμου Φυλής, ενώ από το 2015 και μετά, σχολικές μονάδες του Δήμου Αχαρνών. Αφορά μαθητές ηλικίας 5 έως 12 ετών και λειτουργεί ολόκληρο το διδακτικό έτος, τρεις φορές την εβδομάδα, απογευματινές ώρες, με διάρκεια 5 ώρες, ανά ημέρα λειτουργίας, δηλαδή, συνολικά, 15 ώρες ανά εβδομάδα. Το προσωπικό αποτελείται από εκπαιδευτικούς ειδικής και γενικής αγωγής, ψυχολόγους, κοινωνικούς λειτουργούς και λογοθεραπευτή. Τη δράση αυτή έχουν παρακολουθήσει, ως σήμερα, πάνω από 400 παιδιά και γονείς Ρομά, που επιλέγονται στην αρχή κάθε σχολικού έτους, με διαδικασία αξιολόγησης από την επιστημονική ομάδα, η οποία και τελικά επιλέγει, κατόπιν ανάλυσης των δεδομένων, τις περιπτώσεις με τις μεγαλύτερες μαθησιακές και κοινωνικές ανάγκες και τις εντάσεις στη δομή.

Τα παιδιά χωρίζονται σε τμήματα, ανάλογα με την ηλικία, το γνωστικό επίπεδο και το είδος των προβλημάτων, που αντιμετωπίζουν και η παρέμβαση γίνεται όσο ομαδικά όσο και ατομικά. Στο παράλληλο πρόγραμμα συμβουλευτικής για γονείς, οι συνεδρίες είναι αποκλειστικά ατομικές. Το εγχείρημά μας ουδέποτε προσπάθησε να υποκαταστήσει το ρόλο ούτε και να παρακωλύσει τις εργασίες του δημόσιου σχολείου. Εμείς επιδιώκουμε να παίξουμε ρόλο αμιγώς επικουρικό, υποβοηθώντας το έργο της εκπαιδευτικής κοινότητας και του Υπουργείου Παιδείας.

Θα αναφέρω κάποιους από τους βασικούς στόχους, οι οποίοι είναι αρκετοί. Καταρχήν, είναι η αρμονική ένταξη των παιδιών Ρομά στο εκπαιδευτικό σύστημα, η διευκόλυνση πρόσβασής τους στη σχολική αγωγή, με λειτουργία προπαρασκευαστικού τμήματος νηπίων, η μείωση της σχολικής διαρροής και αποτυχίας και η ενθάρρυνση της τακτικής φοίτησης, η παρακίνηση της υποστήριξης μετάβασής τους στη Δευτεροβάθμια Εκπαίδευση, η ενίσχυση της σχολικής τους επίδοσης, μέσω από πρακτικές βιωματικής και διαδραστικής μάθησης, η αντιμετώπιση μαθησιακών προβλημάτων, η προώθηση της αποδοχής των παιδιών από το σύνολο των μελών της εκπαιδευτικής κοινότητας, η ανάπτυξη κοινωνικών δεξιοτήτων, η αποσαφήνιση της κοινωνικής τους ταυτότητας, η καλλιέργεια της συνείδησης του πολίτη, η γνωριμία με τους θεσμούς της πολιτείας, η καλλιέργεια του σεβασμού του στους νόμους, η συμβουλευτική υποστήριξη νέων ή ανήλικων γονέων, ανύπαντρων μητέρων και μονογονεϊκών οικογενειών, η προστασία θυμάτων ενδοοικογενειακής βίας, ο επαγγελματικός προσανατολισμός για ενήλικους, ο εντοπισμός εκπαιδευτικών αναγκών και η διευκόλυνση πρόσβασης στα κέντρα εκπαίδευσης ενηλίκων και στα σχολεία δεύτερης ευκαιρίας του συνόλου των ενήλικων μελών των οικογενειών Ρομά.

Ειδικότερα, χρησιμοποιώντας όλες τις σύγχρονες μεθόδους της παιδαγωγικής επιστήμης, υποστηρίζουμε τη γνωστική εξέλιξη των παιδιών, προσεγγίζοντας το ζήτημα, όχι φροντιστηριακά, αλλά βιωματικά και διαδραστικά, εξασφαλίζοντας με τη μέθοδο αυτήν, την καλύτερη απόδοση των μαθητών στα μαθήματα του σχολείου, πράγμα που προσδίδει διπλό όφελος, αφενός για τον εκπαιδευτικό του τμήματος, στο οποίο ανήκουν οι μαθητές και που το έργο του προσδοκούμε να υποστηρίξουμε και να διευκολύνουμε και, αφετέρου, για τον ίδιο τον μαθητή, που προετοιμάζεται, καλύτερα, για το σχολείο, ενισχύει τις γνώσεις και την αυτοπεποίθησή του και μπορεί έτσι να παρακολουθήσει καλύτερα το μάθημα και να συμμετέχει ενεργά σε αυτό, χωρίς να αισθάνεται υποδεέστερος των υπολοίπων ή απομονωμένος.

Με χρήση νέων τεχνολογιών και πλήθος προτύπου εποπτικού υλικού, αλλά και μέσα από βιωματικό δημιουργικό παιχνίδι, μουσικοκινητικά δρώμενα, θέατρο, εκπαιδευτικές εκδρομές και κατασκευές από διάφορα υλικά, αναπτύσσουμε τις δεξιότητες των μαθητών, τους φέρνουμε σε επαφή με νέους τρόπους σκέψης και έκφρασης, βοηθώντας τους να αποκαλύψουν τις δυνατότητές τους και να τις χρησιμοποιήσουν δημιουργικά στην καθημερινότητά τους και στη συνέχεια της σχολικής τους πορείας. Ταυτόχρονα, δίνουμε μεγάλη έμφαση στην υγιή ανάπτυξη της προσωπικότητας του μαθητή και στην αντιμετώπιση τυχόν συναισθηματικών ή μαθησιακών προβλημάτων, που δυσχεραίνουν την απόδοσή του στο σχολείο και επιδεινώνουν τις αντικοινωνικές του συμπεριφορές.

Μέσα από πλήρες πρόγραμμα ψυχοσυναισθηματικής ανάπτυξης και υποστήριξης, που παρέχεται από εξειδικευμένο ψυχολόγο και την πολύτιμη αρωγή λογοθεραπεύτριας, που επιφορτίζεται με το δύσκολο έργο της αντιμετώπισης προβλημάτων στο λόγο και στη γραφή, εμβαθύνουμε την παρέμβασή μας, κάνοντάς την πληρέστερη και ουσιαστικότερη. Ειδικότερα, στον τομέα της ψυχοκοινωνικής παρέμβασης, έχει εφαρμοστεί μια ιδιαιτέρως πρωτότυπη προσέγγιση, τόσο στη φιλοσοφία όσο και στη μεθοδολογία της ψυχοσυναισθηματικής ανάπτυξης του μαθητή, που βασίζεται στην ψυχοδραματική αντίληψη, μέσω της οποίας διαμορφώνονται κατάλληλες συνθήκες για την επίτευξη των συνολικών στόχων, που τίθενται, από την αρχή κάθε έτους για την προσωπική ανάπτυξη κάθε μαθητή, εφαρμόζοντας τη μέθοδο του κλασικού ψυχοδράματος.

Γενικότερα, η μεθοδολογία, που χρησιμοποιεί η επιστημονική ομάδα, βασίζεται στη φιλοσοφία ότι η οικογένεια Ρομά είναι μια ιδιαίτερη κοινωνική δομή, που προσπαθεί να αναπτύξει ικανότητες αντιμετώπισης προβλημάτων, χωρίς να τα καταφέρνει να διαπραγματευτεί τη διαφορετικότητά της, με ευέλικτους τρόπους. Η σχέση της με το κοινωνικό σύνολο βρίσκεται σε κρίση, με αποτέλεσμα να εισπράττει αποδοκιμασία και προκατάληψη. Έχοντας αυτό, ως βάση, τα μέλη του επιστημονικού προσωπικού προσπαθούν να χτίσουν την παιδαγωγική τους σχέση με τα παιδιά Ρομά, στη βάση του ότι έχουν διαφορετική κουλτούρα, πολιτισμό και συνήθειες, οι οποίες είναι σεβαστές και πρέπει να αξιοποιηθούν, συνδυαστικά με τις κοινωνικές τους ανάγκες και τη σχέση τους με τα υπόλοιπα μέλη της κοινωνίας, ώστε να δημιουργηθούν οι κατάλληλες συνθήκες ομαλής ενσωμάτωσης στο κοινωνικό σύνολο.

Στόχος είναι επίσης, οι μαθητές να γνωρίσουν και να κατανοήσουν το σύστημα ρόλων και συμπεριφορών, που αναπτύσσεται στο σπίτι και στο σχολείο και να δημιουργηθεί η επιθυμία να εκφράσουν τις προσδοκίες, τους φόβους, τα προβλήματα, που τους δυσκολεύουν στην καθημερινότητα, μέσα από εξατομικευμένες και ομαδικές παρεμβάσεις, με ειδικότερο σκοπό την ομαλή ψυχοσυναισθηματική και κοινωνική τους εξέλιξη.

Οι παραπάνω πρακτικές βοήθησαν σημαντικά στην έρευνα και στην ενδυνάμωση των ενδοοικογενειακών σχέσεων, στην ψυχοκοινωνική υποστήριξη των παιδιών και των οικογενειών τους, στη μελέτη και στη βελτίωση των σχέσεων με τους εκπαιδευτικούς και τους συμμαθητές τους, στην ευκολότερη ένταξή τους στο σχολικό και κοινωνικό περιβάλλον, στην παρακολούθηση και ενθάρρυνση της σχολικής φοίτησης, στον εντοπισμό και στην επιβράβευση των θετικών συμπεριφορών και στην ανάπτυξη κοινωνικών δεξιοτήτων.

Με κοινωνικό λειτουργό να παρεμβαίνει συμβουλευτικά στα παιδιά και τους γονείς, φιλοδοξούμε να αγκαλιάσουμε την τσιγγάνικη οικογένεια στο σύνολό της, αγγίζοντας και μη εκπαιδευτικά προβλήματα και καταστάσεις εκτός σχολείου. Παράλληλα, εστιάζουμε την προσέγγιση και στην κατανόηση της σημασίας εννοιών, όπως η φιλία και η ευγενής άμιλλα, ο εθελοντισμός, η δικαιοσύνη, η νομιμότητα, η ελευθερία και η ισότητα, ρίχνοντας ταυτόχρονα μεγάλο βάρος στην εκμάθηση και στην προώθηση χρήσης της νεοελληνικής γλώσσας, εντός ή εκτός σχολείου, πράγμα που αποτελεί σημαντικότατο παράγοντα ενσωμάτωσης των παιδιών στο κοινωνικό σύνολο.

Η λειτουργία, από το 2016, Τμήματος Νηπίων, όπου παιδιά, που δεν φοιτούν στο νηπιαγωγείο, προετοιμάζονται, κατάλληλα, για την ομαλή τους ένταξη στο δημοτικό, αύξησε τις εγγραφές μαθητών, στην πρώτη δημοτικού και διευκόλυνε την ένταξή τους στο σχολικό περιβάλλον, αφού οι δεξιότητες, που απέκτησαν, από τη συμμετοχή τους στο πρόγραμμα, κάλυψαν ικανοποιητικά το κενό, που δημιουργήθηκε, από την άρνηση της οικογένειας ή από εξωγενείς παράγοντες, που εμπόδισαν την παρακολούθηση της προσχολικής εκπαίδευσης.

Τέλος, από τους βασικότερους στόχους είναι η καλλιέργεια της συνείδησης του πολίτη στους μικρούς μαθητές, που σήμερα είναι ένα από τα μεγαλύτερα ζητούμενα για την ομαλή ένταξη των νέων τσιγγάνων, στην ελληνική κοινωνία. Στο πλαίσιο αυτό, έχουμε συμπεριλάβει την Αγωγή του Πολίτη, στο ωρολόγιο πρόγραμμα της δράσης μας, μέσα από την οποία προσπαθούμε να εμφυσήσουμε στα παιδιά την αγάπη για την Κοινοβουλευτική Δημοκρατία, να εξηγήσουμε τη λειτουργία των θεσμών του Κράτους και να καταστήσουμε αναγκαίο το σεβασμό στους νόμους. Για τους λόγους αυτούς, έχουμε πραγματοποιήσει επισκέψεις των μαθητών μας στη Βουλή των Ελλήνων, το Μάιο του 2015, στο Προεδρικό Μέγαρο, τον Φεβρουάριο του 2016, όπου ο εξοχότατος Πρόεδρος της Δημοκρατίας, κ. Προκόπης Παυλόπουλος, διοργάνωσε μία λιτή, αλλά πλούσια σε συμβολισμούς εκδήλωση προς τιμή των μαθητών και των συντελεστών του προγράμματος και στο Υπουργείο Παιδείας, Έρευνας και Θρησκευμάτων, το Μάρτιο του 2017, όπου ο αξιότιμος Υπουργός Παιδείας, κ. Κωνσταντίνος Γαβρόγλου, και υψηλόβαθμα στελέχη του Υπουργείου μας υποδέχτηκαν, με θέρμη, δείχνοντας βαθύτατο ενδιαφέρον για την ενημέρωση, που τους έγινε, σχετικά με τον τρόπο λειτουργίας και τους στόχους της δράσης.

Ως συμπλήρωμα των παραπάνω, θεωρήσαμε απαραίτητο να στηριχθεί η γονεϊκότητα και η οικογένεια, εφαρμόζοντας το δόγμα πως η οικογένεια δεν πρέπει να βοηθιέται μόνο, όταν βρίσκεται σε κρίση, αλλά δρώντας, προληπτικά, να αντιμετωπίζουμε κάθε μορφής δυσχέρεια που δρα διαβρωτικά προς τη συνοχή της και την κοινωνική της εξέλιξη.

Το παράλληλο πρόγραμμα συμβουλευτικής γονέων, με τους στόχους, που προανέφερα, συνέβαλε αποφασιστικά στην πρόοδο των παιδιών Ρομά στο σχολείο, καθώς οι γονείς αντιλήφθηκαν και αναγνώρισαν τη σημασία της δράσης μας, ως παράγοντα καλυτέρευσης των συνθηκών λειτουργίας ολόκληρης της οικογένειας. Αξίζει ακόμα να σημειωθεί πως, παράλληλα με το πρόγραμμα, διοργανώνονται επιστημονικές ημερίδες και εκδηλώσεις πληροφόρησης και ευαισθητοποίησης, με σκοπό τη συνεργασία και την ανταλλαγή απόψεων με τους φορείς, που εμπλέκονται, στο θέμα της εκπαίδευσης των Ρομά. Χαρακτηριστικά αναφέρω ότι φέτος το πρόγραμμά μας πραγματοποιεί συνεργασία, με το Τμήμα Εκπαιδευτικών και Κοινωνικών Δράσεων της Εθνικής Λυρικής Σκηνής.

Στο πλαίσιο της ενημέρωσης των ελληνικών και ευρωπαϊκών θεσμών, με στόχο την προώθηση της συνεργασίας και την υποστήριξη των ευάλωτων κοινωνικών ομάδων και την ενίσχυση κεντρικών σχεδιασμών για τους Έλληνες Ρομά, ταξιδέψαμε, τον Οκτώβριο του 2016, στις Βρυξέλλες, όπου, σε ειδική εκδήλωση, στο Ευρωπαϊκό Κοινοβούλιο, παρουσία πολλών Ελλήνων Ευρωβουλευτών και μελών ξένων αποστολών, αναλύσαμε το έργο μας και προτείναμε τρόπους για τη βελτίωση της εκπαίδευσης των παιδιών αυτών, στη χώρα μας, ζητώντας, παράλληλα, τη συνεργασία και τη βοήθεια των αρμόδιων ευρωπαϊκών οργάνων.

Κλείνοντας και κατόπιν όσων προανέφερα, μπορώ να πω πως, ως σήμερα, οι στόχοι μας έχουν επιτευχθεί, σε μεγάλο βαθμό, καθώς από μη επίσημα στοιχεία, που έχουμε συλλέξει, μέσα από συζητήσεις με τους διευθυντές και τους εκπαιδευτικούς των σχολείων, με τους οποίους έχουμε συνεργαστεί, παρατηρήθηκε, κατά το χρονικό διάστημα, που δραστηριοποιούμαστε στο καθένα από αυτά, αύξηση των εγγράφων παιδιών, στην πρώτη δημοτικού, αξιοσημείωτη διεύρυνση των ποσοστών επιστροφής στο σχολείο μαθητών, που το είχαν εγκαταλείψει, ενώ η σχολική διαρροή, στο σύνολο των παιδιών Ρομά, περιορίστηκε αισθητά. Χαρακτηριστικό είναι επίσης το γεγονός ότι από τα παιδιά, που είναι εγγεγραμμένα στο πρόγραμμα, πάνω από το 90% παρακολουθούν ανελλιπώς τα μαθήματα του σχολείου, παρουσιάζοντας σαφώς βελτιωμένη εικόνα τόσο στην απόδοσή τους όσο και στην ένταξη και την κοινωνικοποίηση στο σχολικό περιβάλλον.

Τέλος, από το Τμήμα των Νηπίων, που προανέφερα, που λειτούργησε και πέρσι, για πρώτη φορά, το σύνολο των μαθητών εγγράφηκε φέτος και παρακολουθεί, τακτικά, την πρώτη δημοτικού.

Πιστεύω πως από τη μεγαλύτερη διασπορά της δράσης αυτής, πράγμα που εξαρτάται από καθαρά οικονομικούς παράγοντες, οι τοπικές μας κοινωνίες θα μπορούσαν να κερδίσουν ακόμη περισσότερα και πιο σημαντικά πράγματα για το μέλλον. Ευχαριστώ πολύ

ΝΙΚΟΣ ΜΑΝΙΟΣ (Προεδρεύων των Επιτροπών): Ευχαριστούμε τον κ. Ανυφαντάκη.

Στο σημείο αυτό έγινε η β΄ ανάγνωση των καταλόγων των Επιτροπών. Από τη Διαρκή Επιτροπή Μορφωτικών Υποθέσεων παρόντες ήταν οι Βουλευτές κ.κ.: Ακριώτης Γιώργος, Αναγνωστοπούλου Αθανασία, Αυλωνίτου Ελένη, Βαγενά Άννα, Βάκη Φωτεινή, Τριανταφυλλίδης Αλέξανδρος, Γεωργοπούλου – Σαλτάρη Ευσταθία, Δριτσέλη Παναγιώτα, Εμμανουηλίδης Δημήτριος, Τζάκρη Θεοδώρα, Κουράκης Αναστάσιος, Κωνσταντινέας Πέτρος, Πάλλης Γεώργιος, Μιχελής Αθανάσιος, Μουμουλίδης Θεμιστοκλής, Πάντζας Γεώργιος, Θελερίτη Μαρία, Ριζούλης Ανδρέας, Σεβαστάκης Δημήτριος, Σκουρολιάκος Παναγιώτης (Πάνος), Στέφος Ιωάννης, Φίλης Νικόλαος, Ανδριανός Ιωάννης, Μπούρας Αθανάσιος, Βλάσσης Κωνσταντίνος, Καραμανλή Άννα, Κεραμέως Νίκη, Κόνσολας Εμμανουήλ, Κουτσούμπας Ανδρέας, Γρηγοράκος Λεωνίδας, Κεφαλίδου Χαρά, Αρβανιτίδης Γεώργιος, Γρέγος Αντώνιος, Ηλιόπουλος Παναγιώτης, Χατζησάββας Χρήστος, Τάσσος Σταύρος, Μανωλάκου Διαμάντω, Ζουράρις Κωνσταντίνος, Κατσίκης Κωνσταντίνος και Καβαδέλλας Δημήτριος.

Από τη Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ.: Βαρδάκης Σωκράτης, Γεννιά Γεωργία, Δέδες Ιωάννης, Καφαντάρη Χαρά, Θραψανιώτης Μανώλης, Κυρίτσης Γεώργιος, Καστόρης Αστέρης, Κατσαβριά Χρυσούλα, Κωστοπαναγιώτου Ηλίας, Λιβανίου Ζωή, Μανιός Νίκος, Μαντάς Χρήστος, Μεγαλοοικονόμου Θεοδώρα, Σιμορέλης Χρήστος, Μιχελογιαννάκης Ιωάννης, Παπαδόπουλος Αθανάσιος, Παπαδόπουλος Χριστόφορος, Παπαηλιού Γιώργος, Παραστατίδης Θόδωρος, Στογιαννίδης Γρηγόρης, Τσόγκας Γεώργιος, Βαγιωνάς Γεώργιος, Βρούτσης Ιωάννης, Γιακουμάτος Γεράσιμος, Τσιάρας Κωνσταντίνος, Γιόγιακας Βασίλειος, Κέλλας Χρήστος, Μάρκου Αικατερίνη, Μαρτίνου Γεωργία, Μηταράκης Παναγιώτης (Νότης), Οικονόμου Βασίλειος, Σαλμάς Μάριος, Φωτήλας Ιάσονας, Χριστοφιλοπούλου Παρασκευή (Εύη), Αΐβατίδης Ιωάννης, Λαγός Ιωάννης, Σαχινίδης Ιωάννης, Κατσώτης Χρήστος, Βαρδαλής Αθανάσιος, Λαζαρίδης Γεώργιος, Παπαχριστόπουλος Αθανάσιος, Μαυρωτάς Γεώργιος και Φωκάς Αριστείδης.

ΝΙΚΟΣ ΜΑΝΙΟΣ (Προεδρεύων των Επιτροπών): Το λόγο έχει η κυρία Θελερίτη.

ΜΑΡΙΑ ΘΕΛΕΡΙΤΗ: Μία ερώτηση θα ήθελα να κάνω, σχετικά με το εθνικό σχέδιο και τοπικό σχέδιο. Εάν σε ένα περιφερειακό πρόγραμμα δεν έχει προβλεφθεί π.χ. η βελτίωση, οικισμών κ.λπ., αλλά υπάρχει μόνο η επιδότηση ενοικίου, το οποίο δεν προχωράει και υπάρχουν παράλληλα για την απασχόληση και άλλες δράσεις, σ’ αυτή την περίπτωση, θα μπορούσε να χρηματοδοτηθεί από το Πρόγραμμα Δημοσίων Επενδύσεων, η βελτίωση οικισμών; Xάνει τις άλλες τρεις δράσεις, που είναι της απασχόλησης κ.λπ.; Σ’ αυτό θα ήθελα μία διευκρίνιση.

ΝΙΚΟΛΑΟΣ ΜΑΝΙΟΣ (Προεδρεύων των Επιτροπών): Το λόγο έχει η κυρία Κεραμέως.

ΝΙΚΗ ΚΕΡΑΜΕΩΣ: Σεβασμιότατε, αγαπητοί προσκεκλημένοι, κυρίες και κύριοι συνάδελφοι, ευχαριστούμε πάρα πολύ για την ενημέρωση που μας κάνατε, σήμερα. Η εκπαίδευση είναι, κατά τη γνώμη μας, κλειδί για την καλύτερη ένταξη των Ρομά στην κοινωνία. Μόνο με την εκπαίδευση θα μπορούσαν να ανοίξουν πόρτες σε θέσεις απασχόλησης και σαφώς σε καλύτερη ποιότητα ζωής για τους ίδιους και τις οικογένειές τους. Όμως, κυρίες και κύριοι, οι δυσκολίες του εγχειρήματος είναι εμφανείς.

Οι Ρομά είναι μία πληθυσμιακή ομάδα, με ιδιαίτερα εκπαιδευτικά πολιτισμικά και κοινωνικά χαρακτηριστικά και, ως εκ τούτου, ο σχεδιασμός της εκπαιδευτικής πολιτικής για τους Ρομά θα πρέπει να λαμβάνει υπόψη όλα τα παραπάνω, με επίκεντρο το σχολείο και με παρεμβατικές δράσεις, εντός και εκτός σχολικής μονάδας, στους οικισμούς – καταυλισμούς, που διαβιούν οι Ρομά. Και αυτή η εκπαιδευτική πολιτική θα πρέπει να είναι σφαιρική και να περιλαμβάνει, πέρα από το γνωστικό μέρος και προγράμματα επιμόρφωσης εκπαιδευτικών, αλλά και ψυχοκοινωνική στήριξη των οικογενειών.

Κυρίες και κύριοι και απευθύνομαι, κυρίως, στο Γενικό Γραμματέα του Υπουργείου. Το 2010, ξεκίνησε, όπως ξέρετε, ένα έργο για την εκπαίδευση των παιδιών Ρομά και το έργο αυτό πραγματοποιήθηκε από το Κέντρο Διαπολιτισμικής Αγωγής του Τμήματος Φιλοσοφίας – Παιδαγωγικής Ψυχολογίας του Πανεπιστημίου Αθηνών και υλοποιήθηκε στις περιφέρειες Αττικής, Στερεάς Ελλάδας, Νοτίου Αιγαίου, Πελοποννήσου, Κρήτης, Βορείου Αιγαίου, Ιονίων Νήσων, Θεσσαλίας, Ηπείρου και Δυτικής Ελλάδας.

Στόχοι του προγράμματος ήταν, κυρίως, η αύξηση των εγγραφών των μαθητών Ρομά στην προσχολική αγωγή, στην Πρωτοβάθμια και Δευτεροβάθμια Εκπαίδευση, η μείωση της σχολικής διαρροής, η αύξηση των παιδιών Ρομά, που ολοκληρώνουν την υποχρεωτική εκπαίδευση, καθώς και η ενημέρωση και ευαισθητοποίηση των γονέων Ρομά. Τα αποτελέσματα ποια ήταν; Το διάστημα 2010 – 2015 το πρόγραμμα συνεργάστηκε με 1868 σχολικές μονάδες, παρέχοντας στήριξη σε συνολικά 46.024 μαθητές Ρομά, για τα 5 αυτά έτη υλοποίησης.

Κυρίες και κύριοι, όμως, πρέπει να είμαστε ειλικρινείς. Το είδος, η έκταση, αλλά και η χρονική διάρκεια της παρέμβασης της σχολικής μονάδας, όπου φοιτούν μαθητές Ρομά, είναι απολύτως συνυφασμένες με το ύψος διαθέσιμου προϋπολογισμού, καθώς επίσης και με τον τρόπο, που αυτός ο προϋπολογισμός διατίθεται. Είναι προφανές ότι συνιστά κυβερνητική επιλογή και προτεραιότητα η εκπαίδευση και η πρόνοια, για την εν λόγω πληθυσμιακή ομάδα. Πριν από μερικές εβδομάδες, πραγματοποιήθηκε μία ημερίδα στο Πανεπιστήμιο Αθηνών, που παρουσίασε ακριβώς τα αποτελέσματα αυτού του προγράμματος. Νομίζω ότι δεν ήσασταν παρών, όπως και κανένας Υπουργός αυτής της Κυβέρνησης.

Στην ημερίδα αυτή, παρουσιάστηκαν στοιχεία, τα οποία εμένα προσωπικά με προβλημάτισαν πάρα πολύ. Και θα αναφέρω δύο ενδεικτικά. Πρώτο στοιχείο, μεταξύ της πρώτης και δεύτερης φάσης. Πρώτη φάση, μεταξύ 2010 – 2015, δεύτερη φάση, 2016 – 2018, μείωση του διαθέσιμου προϋπολογισμού, κυρίες και κύριοι συνάδελφοι, κατά 80%. Μείωση από το κράτος του διαθέσιμου προϋπολογισμού για το πρόγραμμα αυτό, κατά 80% και στη νέα φάση, 2016 – 2018, δεν προγραμματίζονται και δεν προβλέπονται επιμορφωτικές δράσεις, για την υποστήριξη των αναγκών των εκπαιδευτικών.

Δεύτερο παράδειγμα, που έχει να κάνει με τις σχολικές μονάδες παρέμβασης. Περιφέρεια Αττικής: Τα χρόνια 2010 με 2015, πάνω από εκατό σχολικές μονάδες παρέμβασης, ενώ τώρα, μόλις 23 σχολικές μονάδες παρέμβασης.

Περιφέρεια Πελοποννήσου: Τα χρόνια 2010-2015, 243 σχολικές μονάδες παρέμβασης, τώρα, μόνο σε 5 σχολικές μονάδες παρέμβασης.

Αναφέρω μόνο δύο ενδεικτικά παραδείγματα, τα οποία έμενα με προβλημάτισαν πάρα πολύ, σε αυτή την ημερίδα. Μια ημερίδα, η οποία παρουσίασε ένα αξιοσημείωτο έργο αυτού του προγράμματος και, αν μη τι άλλο, πρέπει να μας προβληματίσει, με την έννοια ότι η συνέχιση του προγράμματος τίθεται σε διακινδύνευση, με σοβαρό το ενδεχόμενο να επέλθει η κοινωνική απομόνωση και η εκπαιδευτική περιθωριοποίηση του πληθυσμού Ρομά.

Κυρίες και κύριοι, κλείνοντας δεν αρκούν αποτελεσματικές δράσεις και πρωτοβουλίες, όσο αξιέπαινες και αν είναι αυτές. Δεν αρκεί η σύνθεση νέας γραμματείας, δεν αρκεί μόνο η χρηματοδότηση από τα ΕΣΠΑ. Χρειάζεται μια συστηματική πολιτική, στο πλαίσιο μιας ολοκληρωμένης προσέγγισης, της οποίας κεντρικές παράμετροι θα είναι η αποτελεσματική χρήση χρηματοδότησης, η παρακολούθηση και η αξιολόγηση των επιπτώσεων της παρέμβασης, ο αποτελεσματικός συντονισμός, μεταξύ εθνικού, περιφερειακού και τοπικού επιπέδου, ο εποικοδομητικός διάλογος με την κοινωνία των πολιτών των Ρομά.

Το έργο της Εκκλησίας είναι αξιέπαινο. Το έργο επιμέρους φορέων είναι πάρα πολύ σημαντικό, όμως, αν δεν έχουμε ένα ολιστικό πλαίσιο, ένα συνολικό πλαίσιο, θα έχουμε προβλήματα στην ουσιώδη διαδικασία ένταξης των Ρομά στην κοινωνία. Ευχαριστώ πολύ.

ΝΙΚΟΛΑΟΣ ΜΑΝΙΟΣ (Προεδρεύων των Επιτροπών): Τον λόγο έχει ο κ. Γιακουμάτος.

ΓΕΡΑΣΙΜΟΣ ΓΙΑΚΟΥΜΑΤΟΣ: Για τους Ρομά ξέρω από πρώτο χέρι, όχι από ασκήσεις που γίνονται στο χαρτί, αλλά στην πραγματικότητα. Γεννήθηκα και μεγάλωσα στην Αγία Βαρβάρα, στο Αιγάλεω, όπου εκεί υπάρχει αρκετά μεγάλη αποικία Ρομά. Αναφέρομαι σε μια εποχή πενήντα χρόνια πριν.

Έχουν γίνει βήματα, δεν απαξιώνω τίποτα, αλλά ολοκληρωτικό πρόγραμμα, που να τους βάλει σε μια πραγματική ποιότητα ζωής, σε ένα δρόμο, δεν υπάρχει. Χρόνια το παρακολουθώ.

Και ποιο είναι το πρόβλημα; Πρώτον, έχουμε 325 οικισμούς. Τι παρατηρούνται εκεί; Συχνά προβλήματα. Πρώτο είναι το θέμα της στέγασης. Το στεγαστικό είναι το βασικότερο πρόβλημα στους Ρομά, το εκπαιδευτικό, τα θέματα υγείας και πρόνοιας και η επαγγελματική αποκατάσταση. Σε μια έρευνα, που έγινε, το 49,1% από τους Ρομά μιλάει για το στεγαστικό του πρόβλημα. Το δεύτερο είναι οι ανασφάλιστοι Ρομά, που παρά τις δωρεάν περιθάλψεις και τα λοιπά, οι περισσότεροι είναι ακόμα ανασφάλιστοι και ταλαιπωρούνται. Το 65% είναι αυτοί, οι οποίοι θέλουν να βγάλουν ένα τίμιο μεροκάματο, αλλά δεν έχουν άδεια. Παρόλο που έχουν κάνει μεγάλες προσπάθειες, δεν μπορούν να έχουν άδεια νόμιμη. Και εδώ είναι το τραγικό. Τους πιάνουν για παραεμπόριο, σε περιοχές των Ρομά και πάνε στο δικαστήριο. Αυτά που πουλάνε, εισάγονται με τιμολόγιο από την Κίνα ή δεν ξέρω από πού αλλού έρχονται. Πάει στο δικαστήριο και τον αθωώνει. Γι' αυτό, λοιπόν, πρέπει να βρεθούν λύσεις σε αυτό το θέμα του επαγγέλματος και της άδειας χορήγησης του να εξασκεί το επάγγελμα. Και το 1,8 % εμπορεύονται δικά τους προϊόντα, λίγοι, βέβαια.

Είναι βήματα, θετικά μεν, άλλα βήματα χελώνας. Γιατί εδώ υπάρχει, πράγματι, έλλειψη πολιτικής. Δεν τους βλέπεις να πολιτικοποιούνται.

Όσον αφορά, το κοινωνικό. Τι σου λέει; «Κύριε Γιακουμάτε, πάω, αλλά δεν με θέλει κανένας» Εδώ είναι που πρέπει η κοινωνία να ανοίξει τα αυτιά της, να καταλάβει τι γίνεται.

Σχετικά με το χωροταξικό, μη μου λέτε ότι δεν βλέπετε τους άθλιους καταυλισμούς. Αυτό είναι το μεγάλο πρόβλημα. Καλή η προσπάθεια, δεν την απορρίπτω, αλλά χρειάζονται περισσότερα. Δεν φτάνει αυτό που γίνεται. Σαράντα χρόνια ζούμε το δράμα τους και μη μου πείτε ότι δεν βλέπετε τους Ρομά.

ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης): Το διαιωνίζετε το πράγμα.

ΓΕΡΑΣΙΜΟΣ ΓΙΑΚΟΥΜΑΤΟΣ: Εγώ το διαιωνίζω; Γιατί το διαιωνίζω, κυρία μου;

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Χάνει η συζήτηση το κέντρο της, κύριε Γιακουμάτο.

ΓΕΡΑΣΙΜΟΣ ΓΙΑΚΟΥΜΑΤΟΣ: Πρέπει να κάνουμε παρεμβάσεις σε αμιγείς καταυλισμούς, άμεσα, για να μπορέσουμε να βελτιώσουμε την ύδρευση, τα ηλεκτρολογικά κ.λπ.. Ξέρω ότι γίνονται προσπάθειες, αλλά δεν έχουν ευοδωθεί ακόμη.

Να ρωτήσετε τον δεσπότη, πού πάει στο Ζεφύρι, είναι άβατο. Τι προσπάθειες γίνονται;

Βελτίωση οικισμών, αποκατάσταση και ανακαίνιση υφισταμένων κτιρίων και επιχορήγηση ενοικίου. Δεν λέω ότι δεν γίνονται μερικά από αυτά, αλλά δεν πιάνει μεγάλο αριθμό Ρομά.

Πρέπει να δούμε την επιχειρηματικότητα και πώς θα τους βοηθήσουμε. Χρειάζεται νομιμοποίηση υφιστάμενων επαγγελματικών ενασχολήσεων, όπως είναι δυνατόν ανάπτυξη και εκσυγχρονισμό υφιστάμενων επαγγελματικών ενασχολήσεων, διευκόλυνση πρόσβασης σε μικροπιστωτικές εγγυήσεις, που δεν έχουν, πουθενά, ανάπτυξη νέων επαγγελματικών δεξιοτήτων, ανάπτυξη και ίδρυση νέων επιχειρήσεων στους Ρομά και ανάπτυξη επιχειρηματικότητας μικρής κλίμακας. Αυτά θα βοηθήσουν πάρα πολύ για να μπουν στο σωστό δρόμο.

Σχετικά με την εκπαίδευση, χρειάζεται διασφάλιση πρόσβασης. Υπάρχει, αλλά χρειάζονται μεγαλύτερα βήματα και πιο έντονα. Επίσης, ενίσχυση κοινωνικών δεξιοτήτων νηπίων και μαθητών Ρομά, ενδυνάμωση σχέσης οικογένειας Ρομά - σχολείου, μελέτη και ανάπτυξη μηχανισμού παρακολούθησης και καταγραφής του πληθυσμού.

Η παρακολούθηση και καταγραφή του πληθυσμού είναι ένα θέμα. Έχει ολοκληρωθεί;

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Έγινε η εισήγηση, υπάρχουν πληροφορίες πολύ σαφείς από όλα τα στελέχη.

Μην κάνουμε, όμως, ερωταπόκριση.

ΓΕΡΑΣΙΜΟΣ ΓΙΑΚΟΥΜΑΤΟΣ: Πόσοι είναι περίπου;

ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης): Περίπου 100.000.

ΓΕΡΑΣΙΜΟΣ ΓΙΑΚΟΥΜΑΤΟΣ: Ωραία, επιφυλάσσομαι να το δω.

Επιπλέον χρειάζεται να ιδρυθούν τάξεις υποδοχής, θερινά τμήματα και να γίνουν σεμινάρια.

Επίσης, πρέπει να δούμε την ψυχική υγεία. Ενημέρωση και πιστοποίηση υγειονομικού και προνοιακού προσωπικού. Πρέπει όλοι αυτοί να ενημερωθούν. Επιπλέον, κινητές μονάδες εμβολιασμού, που πρέπει να πηγαίνουν παντού, φροντίδα ψυχικής υγείας, έρευνα πεδίου υγείας και συνθηκών υγιεινής.

Συμβουλευτικές υπηρεσίες έχουν αναπτυχθεί, αλλά δεν θέλω να παραμείνουν στο θεωρητικό κομμάτι, θέλω να γίνει πράξη.

Άρα, λοιπόν, αυτό που χρειάζεται είναι στο θέμα των Ρομά να μην υπάρχει κομματικός διαχωρισμός. Πρέπει να καταλάβουμε ότι είναι ένα πολύπλοκο και πολύ μεγάλο πρόβλημα, που έχει μείνει πίσω πάρα πολλά χρόνια και πρέπει να εντείνουμε όλοι τις προσπάθειές μας, όλα τα κόμματα, να δοθούν λύσεις, για να μπορέσουν να αποκατασταθούν και να μπουν αξιοπρεπώς στην κοινωνία, με μια καλή ποιότητα ζωής. Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Και εμείς ευχαριστούμε.

Ο κ. Σκουρολιάκος έχει το λόγο.

ΠΑΝΟΣ ΣΚΟΥΡΟΛΙΑΚΟΣ: Σας ευχαριστώ πολύ, κύριε Πρόεδρε.

Θα ήθελα να ευχαριστήσουμε την κυρία Υπουργό, τους Γενικούς Γραμματείς και όλους τους συνεργάτες για την τόσο λεπτομερή πληροφόρηση και βέβαια, τον Μητροπολίτη Ιλίου, Αχαρνών και Πετρουπόλεως, τον κύριο Αθηναγόρα, για όλες τις πληροφορίες, που μας έδωσε.

Κυρίες και κύριοι, η υποχρέωση της πολιτείας για την οργάνωση της ζωής και του μέλλοντος των Ρόμα, επιτέλους συγκεκριμενοποιείται, οργανώνεται και αποδίδει καρπούς.

Μια οργάνωση, ένα σχέδιο, ως απάντηση στην ευκαιριακή πολιτική, που υπήρχε, έως πρόσφατα, σε μια πολιτική προσωπικών σχέσεων, που ευνοούσε τη χειραγώγηση των Ελλήνων Ρομά από πρόσωπα εντός της κοινότητας τους και που οι ίδιοι τους αποκαλούν «τσιγγανοπατέρες», σε απόλυτη συνεργασία με ένα πολιτικό κατεστημένο, πάρα πολύ γνωστό, τις προηγούμενες δεκαετίες. Θα ήθελα να σημειώσουμε ότι αυτόν τον καιρό, έχουμε τη δημιουργία μιας Πανελλήνιας Ομοσπονδίας, της «ΕΛΛΑΝ ΠΑΣΣΕ», η οποία ελπίζουμε ότι θα βοηθήσει να εκλείψουν αυτά τα φαινόμενα.

Αποδεικνύεται, λοιπόν, ότι η Ειδική Γραμματεία για τους Ρομά, κάνει ένα έργο σημαντικό. Ειπώθηκε για το Κοινωνικό Εισόδημα Αλληλεγγύης και τους όρους, που πρέπει να φοιτούν τα παιδιά στο σχολεία, είναι σημαντικό, όμως, ότι αυτή τη στιγμή, τα σχέδια αρωγής των Ρομά οργανώνονται γι΄ αυτούς και όχι εναντίον τους. Μέχρι τώρα, οι σχεδιασμοί ήταν για να τους κάνουν τη ζωή χειρότερη. Να σημειώσουμε, ότι υπάρχει η παραβατικότητα. Ποιος ωθεί τους Ρομά σε παραβατικότητα; Η ανεργία. Γιατί είναι άνεργοι; Θα πρέπει να δούμε ξανά το θέμα των αδειών και το θέμα της καταγραφής. Ποιος μετέφερε, αλήθεια, την παραβατικότητα στη Δυτική Αττική; Οι Ρομά; Όχι. Τότε, ενόψει των Ολυμπιακών Αγώνων του 2004, ήταν πολύ συγκεκριμένες οι πολιτικές της εποχής και τα σχέδια.

Θα ήθελα να σημειώσω και ένα-δύο πράγματα, τα οποία δεν αφορούν μεγάλο μέρος των Ρομά, αλλά αφορά μερικές οικογένειες. Για παράδειγμα, το Στρατόπεδο «Καποτά», στο οποίο αναφέρθηκε ο Σεβασμιότατος. Θα πρέπει να πούμε ότι επιτέλους έχει γίνει η καταγραφή όσων υπάρχουν στο Στρατόπεδο και ότι δεν ήταν καθόλου εύκολο αυτό. Επίσης, αναζητούνται χώροι, ώστε να μεταφερθούν, με μια προτεραιότητα, πρώτα οι οικογένειες, που το έχουν ανάγκη και στη συνέχεια, όλες τις υπόλοιπες.

Μαζί με τις προσπάθειες και τη δουλειά της πολιτείας, που αναλύθηκαν και παρουσιάστηκαν, προηγουμένως, πάρα πολύ καλά από τους αρμόδιους, θα ήθελα να αναφέρω ότι υπάρχει και ένα δίκτυο εθελοντών, που, πραγματικά, δίνει την ψυχή του και βοηθά τους Έλληνες Ρομά.

Είμαι σε θέση να γνωρίζω το έργο, που κάνει η Ιερά Μητρόπολη Ιλίου, Αχαρνών και Πετρουπόλεως, αναφέρθηκαν στοιχεία γι’ αυτό. Θα ήθελα να πω, παρόλο που είναι παρών, αλλά δεν μου επιτρέπεται να πω πάρα πολλά για το έργο του Σεβασμιότατου, ότι είναι ένας ιερέας, ένας ιερωμένος, ένα μέρος των σπουδών του οποίου έχει να κάνει με τα παιδαγωγικά. Η επιλογή, άλλωστε, να έχει συνεργάτες καθ’ ύλην αρμόδιους γι΄ αυτό το θέμα, δείχνει το πόσο σοβαρή δουλειά, λεπτομερή και επιστημονική γίνεται στη Μητρόπολή του. Βέβαια, υπάρχουν και άλλες Μητροπόλεις, φορείς και εθελοντές, γιατί όλη η δουλειά γίνεται εθελοντικά και δεν πληρώνεται κανένας.

Θα ήθελα να κλείσω, αναφέροντας δύο λόγια γι’ αυτό το βιβλίο, που έχουμε στα χέρια μας, ένα βιβλίο με τίτλο «Από το Στόμα στο Χαρτί», δέκα τσιγγάνικα παραμύθια. Είναι ένα βιβλίο, που έγινε μετά την πρόταση της Βουλευτού, κυρίας Χρυσούλας Κατσαβριά, η οποία έγινε δεκτή από τον Πρόεδρο της Βουλής. Αυτό το βιβλίο έχει, ως υλικό, την καταγραφή τσιγγάνικων παραμυθιών από τους Ρομά της Καρδίτσας. Είναι πάρα πολύ σημαντική η καταγραφή του προφορικού πλούτου, που υπάρχει, πάντα στις κοινωνίες, ως ένα μεγάλο μέρος του πολιτισμού. Στη συνέχεια, το βιβλίο δουλεύτηκε ξανά από άξιους συγγραφείς και εικονογραφήθηκε από άξιους εικαστικούς. Είναι πάρα πολύ σημαντικές τέτοιου είδους πρωτοβουλίες.

Ένα παιδί Ρομά, εάν θα πάρει στα χέρια του αυτό το βιβλίο, που έχει να κάνει με τη δική του κουλτούρα και τη δική του παράδοση, νομίζω ότι θα το βοηθήσουμε. Το βιβλίο αυτό έρχεται να βοηθήσει αυτήν τη μετάβαση, την ενσωμάτωση, το πέρασμα των παιδιών σε μια, ας μου επιτραπεί η λέξη, «κανονικότητα», όσον αφορά την εκπαίδευση.

Έτσι, λοιπόν, νομίζω ότι και η Πολιτεία θα προχωρήσει σε αυτά τα βήματα, που έχει χαράξει, φέρνοντας ακόμα περισσότερα αποτελέσματα. Εγώ χαίρομαι που άκουσα και από τον κ. Γιακουμάτο «κάνετε αυτό, κάνετε εκείνο, πρέπει να κάνετε περισσότερα». Ναι, εδώ είμαστε για να κάνουμε ακόμα περισσότερα, από όλα αυτά που κάνουμε.

Να ευχηθώ καλή δύναμη και στην Ιερά Μητρόπολη και τον Σεβασμιότατο και τους συνεργάτες του, για το παραπέρα έργο τους. Ευχαριστώ.

ΝΙΚΟΣ ΜΑΝΙΟΣ (Προεδρεύων των Επιτροπών): Ευχαριστούμε τον κ. Σκουρολιάκο. Το λόγο έχει η κυρία Κατσαβριά.

ΧΡΥΣΟΥΛΑ ΚΑΤΣΑΒΡΙΑ-ΣΙΩΡΟΠΟΥΛΟΥ: Ευχαριστώ, κύριε Πρόεδρε.

Σεβασμιότατε, κυρία Υπουργέ, κύριοι Γενικοί Γραμματείς του Υπουργείου Παιδείας, κυρίες και κύριοι συνάδελφοι, εξαιρετικά ενδιαφέρον το θέμα μας σήμερα. Θα μπορούσε να έχει και έναν άλλο τίτλο. Από τη ρητορική για τα δικαιώματα και την εκπαίδευση των Ρομά, στην εφαρμοσμένη πολιτική.

Είναι αλήθεια ότι τα προηγούμενα χρόνια η πολιτική για τους Ρομά ασκήθηκε περισσότερο στο πεδίο της ρητορικής και της διερεύνησης του προβλήματος, με πενιχρά σχεδόν αποτελέσματα και λιγότερο στο πεδίο της συστηματικής επεξεργασίας και κατάρτισης μιας συγκεκριμένης πολιτικής. Είναι αδιαμφισβήτητο γεγονός το ειλικρινές ενδιαφέρον της σημερινής Κυβέρνησης για την αντιμετώπιση των βασικών προβλημάτων των συμπολιτών μας Ρομά.

Στο πλαίσιο, λοιπόν, αυτής της συγκροτημένης, ολοκληρωμένης κοινωνικής πολιτικής, δημιουργήθηκε η Ειδική Γραμματεία Ρομά, με πολύ σπουδαίο έργο και εφαρμόζεται ένα καινοτόμο πρόγραμμα, καθώς το Κοινωνικό Εισόδημα Αλληλεγγύης, που παρέχεται, συνδέεται άμεσα και με την εκπαίδευσή τους και αφορά αφενός την ένταξη στην υποχρεωτική εκπαίδευση των παιδιών και αφετέρου στην ένταξη των ενηλίκων στο Σχολείο Δεύτερης Ευκαιρίας.

Η Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης, κυρία Θεανώ Φωτίου, με ευαισθησία, έχει εργαστεί, πολύ σκληρά, αυτά τα χρόνια και έχει δώσει λύσεις, με την υλοποίηση πιλοτικών δράσεων πρόνοιας και βελτίωσης των συνθηκών διαβίωσης των Ρομά. Σε αυτό το σημείο, θα ήθελα να επισημάνω το θετικό γεγονός της συνέργειας και της σύμπραξης της Πολιτείας με την Εκκλησία και να συγχαρώ τον Σεβασμιότατο για την προσπάθεια της προστασίας και της ένταξης των Ρομά.

Πράγματι, κάτι αλλάζει στην ελληνική κοινωνία. Τα στερεότυπα και οι προκαταλήψεις φαίνεται πως υποχωρούν. Ο στόχος της κοινωνικής συνοχής και ο σεβασμός στη διαφορετικότητα κερδίζουν έδαφος και είναι αξιοσημείωτο ότι αυτό συμβαίνει, σε μια περίοδο, που η κοινωνία έχει πληγωθεί από την χρεοκοπία και την πολύχρονη οικονομική κρίση, πράγμα που αποδεικνύει ότι η συρρίκνωση των κοινωνικών δαπανών δεν είναι συνώνυμη με την οικονομική αποτελεσματικότητα. Αντίθετα, οι κοινωνικές δαπάνες είναι δαπάνες παραγωγικές, που ενισχύουν την οικονομία και ταυτόχρονα, κρατούν όρθια την κοινωνία. Αυτή η αντίληψη συνάδει με τις ευρωπαϊκές πολιτικές, που θέτουν φιλόδοξους στόχους, με ορίζοντα το 2020.

Με την εμπειρία μου, από τη σχέση με τους Ρομά της περιοχής μου, στο Δήμο Καρδίτσας και στο Δήμο Σοφάδων, μπορώ ανεπιφύλακτα να πω ότι είναι αναγκαία η δημιουργία συνθηκών κοινωνικής δικαιοσύνης στην εκπαίδευση των Ελλήνων τσιγγανοπαίδων. Απαιτείται μια διαρκής συλλογή, επεξεργασία και ανάλυση των δεδομένων, που αφορούν στη συγκεκριμένη κοινωνική μειονότητα, προκειμένου να διευρυνθεί η έννοια της κοινωνικής δικαιοσύνης για την αποτελεσματική υλοποίηση των σχετικών πολιτικών. Η λειτουργία των Κέντρων Κοινότητας είναι ασφαλώς ένα πολύ χρήσιμο εργαλείο, σε αυτήν την κατεύθυνση. Ωστόσο, ιδιαίτερο βάρος πρέπει να δοθεί και σε εκείνους τους ανασταλτικούς παράγοντες, που έχουν να κάνουν με τη στρεβλή αντίληψη των ίδιων των Ρομά, για την εκπαίδευση των παιδιών τους. Οι τσιγγάνοι γονείς, οι περισσότεροι αναλφάβητοι, στην πλειοψηφία τους, τοποθετούνται θετικά, απέναντι στο σχολείο και τη χρησιμότητά του.

Πολλά παιδιά γράφονται κατευθείαν στο δημοτικό σχολείο, χωρίς να έχουν φοιτήσει στην προσχολική εκπαίδευση και δεν υποστηρίζεται επαρκώς η συστηματική συμμετοχή τους από τους γονείς τους στο σχολείο, ενώ οι περισσότεροι μαθητές, 12 ετών και άνω, εγκαταλείπουν το σχολείο, για να εργαστούν και να συμπληρώσουν το εισόδημα της οικογένειας ή να παντρευτούν.

Βασικοί λόγοι, που οδηγούν στα τεράστια ποσοστά της σχολικής διαρροής και αποτυχίας των μαθητών Ρόμα, είναι ο μεγάλος αριθμός παιδιών στις οικογένειες, τα οικονομικά προβλήματα, που οδηγούν στην παιδική εργασία από τη σχολική ηλικία, οι συνεχείς μετακινήσεις, σε άλλες περιοχές, η σύναψη πρόωρων γάμων, η φοίτηση στα γκέτο σχολεία, τα φαινόμενα ρατσισμού και η απόρριψη από το σχολικό και ευρύτερο κοινωνικό περιβάλλον, η δυσκολία με την ελληνική γλώσσα και η μη συνειδητοποίηση της αναγκαιότητας φοίτησης στο σχολείο.

Με σταθερό κοινωνικό προσανατολισμό, η εκπαιδευτική μας πολιτική για τους Ρομά, θα πρέπει να περιλαμβάνει μια σειρά από θετικά μέτρα, όπως η ενίσχυση της πρόσβασης και φοίτησης παιδιών Ρομά στην προσχολική εκπαίδευση και η έγκαιρη εγγραφή τους στην πρώτη δημοτικού, επίσης δράσεις ενθάρρυνσης των γονέων, η επιβράβευση των μαθητών, με τακτική φοίτηση στο σχολείο, με δωρεάν συμμετοχή σε κατασκηνώσεις, εκδρομές, σε δραστηριότητες όπως μουσική, χορός, αθλητισμός και αυστηρές κυρώσεις στους γονείς για τη μη φοίτηση των παιδιών τους στο σχολείο.

Δωδεκάχρονη υποχρεωτική εκπαίδευση και κίνητρα για εισαγωγή των μαθητών Ρομά στην τριτοβάθμια εκπαίδευση, συμμετοχή σε κοινές δράσεις μαθητών Ρομά και μη Ρομά, κοινές εκδρομές, βιωματικά εργαστήρια και άλλα. Δημιουργία ΚΔΑΠ Ρομά και παιδικών βιβλιοθηκών στους τσιγάνικους οικισμούς για τη δημιουργική αξιοποίηση του ελεύθερου χρόνου των παιδιών, με προγράμματα δημιουργικής απασχόλησης, άθλησης, συμβουλευτικής και άλλα, με έμφαση σε ειδικές δεξιότητες, όπως η μουσική και ο χορός. Λειτουργία σχολών γονέων στους τσιγγάνικους οικισμούς για την εκπαίδευση και στήριξη στο ρόλο τους, στην ευαισθητοποίηση τους για την αξία και το περιβάλλον του σχολείου, καθώς και εκμάθηση γραφής και ανάγνωσης των ίδιων των γονέων. Ενημέρωση και παρότρυνση, για συμμετοχή των νέων και των ενηλίκων, στα σχολεία δεύτερης ευκαιρίας και κέντρα επιμόρφωσης ενηλίκων και εδώ θα ήθελα να τονίσω ότι θα πρέπει να δοθεί ιδιαίτερη μέριμνα και ενθάρρυνση συμμετοχής των γυναικών Ρομά, στα παραπάνω προγράμματα και σε ειδικά σεμινάρια δια βίου κατάρτισης, σε θέματα υποστήριξης οικογενειακού εισοδήματος και εκμάθησης, για παράδειγμα, σχεδιασμού και ραπτικής παραδοσιακής τσιγγάνικης ενδυμασίας.

Να δοθούν κίνητρα και στους μαθητές αυτούς, όπως δωρεάν μαθήματα απόκτησης πτυχίου ηλεκτρονικών υπολογιστών και άλλα, κατάρτιση των εκπαιδευτικών όλων των βαθμίδων εκπαίδευσης σε θέματα διαπολιτισμικής αγωγής, κατανόησης της διαφορετικότητας και απόκτησης δεξιοτήτων επικοινωνίας με τους Ρομά. Στην κατεύθυνση αυτή, θέλω να υπογραμμίσω ότι αναγκαία προϋπόθεση αποτελεί η ευαισθητοποίηση του γενικού πληθυσμού σε θέματα Ρομά, αλλά κυρίως η ενεργή συμμετοχή και η συναίνεση των ίδιων των Ρομά και των οργανώσεών τους. Σας ευχαριστώ.

ΝΙΚΟΣ ΜΑΝΙΟΣ (Προεδρεύων των Επιτροπών): Και εμείς ευχαριστούμε, το λόγο έχει ο κ. Αρβανιτίδης.

ΓΕΩΡΓΙΟΣ ΑΡΒΑΝΙΤΙΔΗΣ: Κύριε Πρόεδρε, Σεβασμιότατε, δεν είμαι μέλος της Επιτροπής, αλλά αποφάσισα να έρθω, για να σας διηγηθώ μια ιστορία.

Καταρχήν, κυρία Υπουργέ, δεν αμφισβητώ την πρόθεσή σας, δεν αμφισβητώ την επάρκεια και το ζήλο των στελεχών σας, αλλά δεν αποφεύγετε την παθογένεια του ελληνικού κράτους, ξανά, όλα από την αρχή. Συναντήθηκα με το ζήτημα των Ρομά και όταν λέμε «Ρομά», ας καταλάβουμε ότι η οικογένεια, το σόι και οι φυλές παίζουν τεράστιο ρόλο, η γενική λέξη Ρομά, δεν χαρακτηρίζει το σύνολο των ανθρώπων. Συναντήθηκα, λοιπόν, είκοσι χρόνια πριν, με το πρόβλημα, όντας Δήμαρχος στη Θεσσαλονίκη, στο μεγαλύτερο οικισμό Ρομά, που έγινε ποτέ στην ελληνική επικράτεια. Λίγο πριν το 2000, λοιπόν, άνθρωποι από το ποτάμι, το Γαλλικό ποταμό, που εκδιώχθηκαν, για την ανάπτυξη του Ευόσμου, βρέθηκαν στον οικισμό «Αγία Σοφία». Ήταν 144 εξαιρετικά σπίτια, με υποδομές ασφάλτου, ρεύματος, νερού, όπου παραδόθηκαν, με το κλειδί στο χέρι. Τα παρέλαβαν οι 144 οικογένειες, επί 8 με 10 άτομα η κάθε οικογένεια, ήταν περίπου 1.000 άτομα. Έπειτα έγιναν 2.000 και για να τελειώνει και το παραμύθι, περί τοπικών κοινωνιών, πρώτη φορά, βρεθήκαμε με το πρόβλημα, δεν είχαμε καμία κουλτούρα, ως κοινωνία, ήταν 17 οι ψηφοφόροι μόνο, γιατί οι άνθρωποι αυτοί στερούνταν αστικοδημοτικής κατάστασης και όταν παραδόθηκε και όταν έφυγα, μετά από δέκα χρόνια από Δήμαρχος, τότε ήρθαν 200 σε ποσοστό ψηφοφόρων 25.000.

Ας τελειώνει το παραμύθι της εκμετάλλευσης. Είναι πολύ πιο έξυπνοι από εμάς οι συγκεκριμένοι άνθρωποι, για να νομίζουμε ότι μπορούμε να εμπορευτούμε την ψήφο τους. Μπορεί να πηγαίνουν σε όλους, αλλά το τι τελικά κάνει ο καθένας, είναι άλλη επιλογή.

Επιλέγω, λοιπόν, τότε, με τεράστιο πρόβλημα και εκλέγουμε Πρόεδρο Οικισμού. Δώδεκα ενότητες των δώδεκα σπιτιών εκλέγουν Δημοτικό Σύμβουλο, κάνουμε άτυπο τοπικό συμβούλιο, αναγνωρίζουμε τον οικισμό, ως οικισμό του Δήμου και αντιλαμβάνεστε τι ζητήματα τοπικής κοινωνίας υπάρχουν και ξεκινάμε. Ιατροκοινωνικό κέντρο εν λειτουργία και όχι τα κοντέινερ, που, πολύ όμορφα, παρουσιάζονται στα σχέδια, κανονικό κτίριο 250 τετραγωνικών, εξοπλισμένο με οπτικοακουστικά συστήματα κινηματογράφου, καθίσματα και ό,τι επιθυμείτε.

Νηπιαγωγείο στον οικισμό, με εξαιρετικούς εκπαιδευτικούς, μόνο που έρχονταν πέντε μήνες, μετά από την περίοδο, που ξεκινούσε το σχολείο. Ένταξη και διάχυση στα σχολεία του Δήμου, όχι γκέτο. Κοινές δράσεις με ΜΚΟ, γήπεδο, σουπερμάρκετ, μέσα στον οικισμό, ένταξη της ομάδας στην τοπική κατηγορία. Όλα όσα περιγράφονται, ως στόχος, έγιναν πράξη. Κατάληξη δέκα χρόνια μετά; Τεράστιος απλήρωτος λογαριασμός ρεύματος, τεράστιος απλήρωτος λογαριασμός ύδρευσης, ο Δήμος απέκτησε το οικόπεδο από το στρατόπεδο, έκανε χωροταξικό σχέδιο.

Να σας πω, λοιπόν, τον προβληματισμό μου, για τα ζητήματα αυτά. Χρειαζόμαστε καλές πρακτικές μέτρησης αποτελεσμάτων και διόρθωση. Να κρατήσουμε τα κεκτημένα της κάθε προσπάθειας. Οι άνθρωποι αυτοί χρειάζονται υποκίνηση και χρειάζονται συμβουλευτικό κέντρο, όχι κοινωνικό κέντρο. Αν δεν αποσπάσετε έναν δικηγόρο και ένα λογιστή σε κάθε οικισμό, προκειμένου να τους δίνουν συμβουλές, γιατί υπάρχει μεγάλη εκμετάλλευση από κάποιες επαγγελματικές ομάδες στους ανθρώπους αυτούς. Νομίζετε ότι ξέρουν πώς πρέπει να βγάλουν χαρτιά και πώς να ασκήσουν τη δραστηριότητά τους;

Τι είναι αυτοί οι άνθρωποι; Έμποροι. Δεν μπορείτε να τους αλλάξετε. Όποιος ονειρεύεται ότι αυτοί οι άνθρωποι θα πάνε σε οκτάωρο, μάλλον είναι ένα στόχος πολύ μακρινός. Αυτοί οι άνθρωποι είναι οι ανακυκλωτές της χώρας. Όταν η χώρα στερούνταν ανακύκλωση, οι άνθρωποι αυτοί έπαιζαν αυτό τον ρόλο. Να φανταστείτε ότι για την επιβίωσή τους, την εποχή της ανοικοδόμησης της Θεσσαλονίκης, οι άνθρωποι αυτοί έπαιρναν τα μπάζα από τα σπίτια και δυστυχώς, επειδή παντού απαγορευόταν, τα πήγαιναν δίπλα στο σπίτι τους.

Κύρια Υπουργέ, ξέρετε, κάθε χρόνο, πόσα νέα σπίτια θέλετε; Θέλετε πάνω από 15% των κτιρίων, εξαιτίας των γάμων, που συμβαίνουν συχνά. Μετά τα 15 χρόνια, γεννιέται ένα παιδί, δεν μένουν μαζί, γιατί οι ηλικίες διαμορφώνουν προβλήματα. Φανταστείτε ότι η πεθερά είναι 30 χρόνων και ο γαμπρός είναι 16. Δεν μπορείτε να διανοηθείτε πόσο γρήγορα, από το σπίτι, σε τρία χρόνια, βρισκόταν στην παράγκα και ξανά διαβούλευση και πραγματικά, σας λέω ότι έχω ξοδέψει πολύ χρόνο.

Όλο αυτό χρειάζεται κτίσιμο εμπιστοσύνης. Οι άνθρωποι αυτοί δεν μας εμπιστεύονται. Χρειάζεται σεβασμός στην κουλτούρα τους και χρειάζεται να συζητήσει κάποιος και να καταλάβει, γι' αυτό και ένας μεγάλος στόχος είναι να δημιουργήσετε στελέχη από τους ίδιους. Δεν υπάρχει περίπτωση κάποιος να τους επιβάλει κάτι, γιατί δεν του έχουν εμπιστοσύνη.

Θα κλείσω με την Εκκλησία. Ο Δενδροπόταμος είναι πολύ πιο δύσκολη, ίσως, περιοχή από τα Λιόσια, γιατί είναι για χρόνια παγιωμένες οι σχέσεις και ο οικισμός Αγίας Σοφίας είναι δίπλα. Με αγάπη, εμπιστοσύνη, αυτό το χαμόγελο, που είδα, που μου άφησε ο Γενικός Γραμματέας από την εξαιρετική δουλειά και όλοι έχουμε βιώσει αυτό. Αυτοί οι άνθρωποι, λοιπόν, χρειάζονται ακριβώς αυτό. Αν δεν κάνουμε τέτοια στελέχη, προκειμένου να βοηθήσουν τη δική τους φυλή, τότε νομίζω ότι ακόμα μια φορά, σαν τον Σίσυφο, εσείς, με καλές προθέσεις θα ανεβάσετε την μπάλα και θα ξαναγυρίσει κάτω η πέτρα, διότι, δυστυχώς, δεν σεβόμαστε την ιστορική μνήμη των προσπαθειών.

Πατήστε πάνω σε ό,τι καλό έγινε, σχεδιάστε καλύτερα και ας μετρήσουμε, στο τέλος τα αποτελέσματα, διότι όλα τα δικαιούνται όλοι οι άνθρωποι. Αν βάλουμε στόχους πολύ όμορφους, στο τέλος, θα αποτύχουμε, για ακόμη μια φορά. Δεν θέλω να είμαι απαισιόδοξος, αλλά όλοι οι άνθρωποι, όταν χρεώνονται ή στρατεύονται στην επίλυση ενός προβλήματος, το κάνουν με καλές προθέσεις και με επάρκεια, αλλά καλά είναι, στο τέλος, να μετράμε και τι πετύχαμε. Ευχαριστώ.

ΝΙΚΟΣ ΜΑΝΙΟΣ (Προεδρεύων των Επιτροπών): Το λόγο έχει ο κ. Φωτήλας.

ΙΑΣΟΝΑΣ ΦΩΤΗΛΑΣ: Σας ευχαριστώ, κύριε Πρόεδρε.

Σεβασμιότατε, κυρία Υπουργέ, καταρχάς, θέλω να σας καλωσορίσω, με τη σειρά μου, στη συνεδρίαση των Επιτροπών Κοινωνικών και Μορφωτικών Υποθέσεων της Βουλής και να σας ευχαριστήσω για την ενημέρωση που μας κάνετε, για το θέμα των συμπολιτών μας, Ρομά.

Πρόκειται για μια πολιτισμική ομάδα, με τα δικά της ειδικά χαρακτηριστικά, αλλά, όπως πολύ σωστά, επισήμανε η κυρία Υπουργός, πρόκειται για Έλληνες πολίτες, που έχουν υιοθετήσει, πλήρως, την ορθόδοξη θρησκεία και την παράδοση. Ανθρώπους, οι οποίοι συνεισφέρουν στην παραγωγή πλούτου, στους τομείς του πρωτογενή τομέα, αλλά και του εμπορίου.

Η Περιφέρεια της Δυτικής Ελλάδας - από κει που προέρχομαι - είναι μια από τις δύο περιφέρειες της χώρας μας, με τους περισσότερους μόνιμα εγκατεστημένους Ρομά. Οι περισσότεροι από 6.700 έως 7.500, επίσημα καταγεγραμμένοι, σύμφωνα με τα στοιχεία του 2013 της Περιφέρειας Δυτικής Ελλάδας, αν και γνωρίζουμε ότι ορθή επίσημη καταγραφή δεν υφίσταται, οι περισσότεροι, λοιπόν, βρίσκονται στην Αχαΐα, αλλά και στους δύο άλλους Νομούς, διαβιούν, τουλάχιστον, 4.500 - 5.000 στον καθένα. Ένας από τους οικισμούς, που έχει μεγάλο πλήθος Ρομά, στην Αχαΐα, είναι η Δυτική Αχαΐα, όπου είναι περίπου 2.000 άτομα, ενώ λιγότεροι διασκορπισμένοι βρίσκονται σε άλλους οικισμούς.

Τα προβλήματα που υπάρχουν είναι τεράστια. Οι δυσκολίες, για παράδειγμα, του εγχειρήματος για την ένταξη και την εκπαίδευση των παιδιών Ρομά ήταν και παραμένουν εμφανείς. Αφενός πρόκειται για μια πληθυσμιακή ομάδα, με ιδιαίτερα εκπαιδευτικά, πολιτισμικά και κοινωνικά χαρακτηριστικά, που απαιτεί διαρκή και απρόσκοπτη συνέχιση του έργου, προγράμματα επιμόρφωσης των εκπαιδευτικών, ψυχοκοινωνική στήριξη των οικογενειών. Με λίγα λόγια, τη δημιουργία, υπό αντίξοες, συχνά, συνθήκες αυτών των κατάλληλων προϋποθέσεων, που είναι αναγκαίες για την ένταξη και διατήρηση των παιδιών Ρομά, στα σχολεία. Αφετέρου, η χρηματοδότηση του Προγράμματος Εκπαίδευσης των παιδιών Ρομά, σύμφωνα με συγκεκριμένα στοιχεία, υπέστη, κατά 80% περικοπή, σε σχέση με τον αντίστοιχο διαθέσιμο προϋπολογισμό του προγράμματος, κατά την εξίσου ή και περισσότερο δυσχερή, οικονομικά, πενταετία 2010-2015, με αποτέλεσμα τον περιορισμό των δυνατοτήτων του έργου.

Παρόλα αυτά, οφείλω να ομολογήσω ότι γίνεται - και πρέπει να το πω - μια καλή προσπάθεια για την υλοποίηση του προγράμματος.

Μιας τέτοιας μορφής παρέμβαση, ωστόσο, χρειάζεται την απόλυτη στήριξη της πολιτείας και μια πιο μακροπρόθεσμη προοπτική στις υλοποιούμενες δράσεις, προκειμένου να εδραιωθεί η εμπιστοσύνη εκατέρωθεν και κυρίως, να παγιωθεί μια προσπάθεια άρσης της κοινωνικής απομόνωσης και εκπαιδευτικής περιθωριοποίησης του πληθυσμού Ρομά.

Μείζον, επίσης, πρόβλημα, αυτή την εποχή, στην περιοχή της Αχαΐας, που αναζητείται λύση, είναι αυτό της μεταστέγασης των Ρομά του Ριγανόκαμπου και επειδή βρίσκεται εδώ η κυρία Υπουργός, πρέπει να υπογραμμίσω πως δεν αρκούν πια οι εξαγγελίες, πρέπει να δούμε και έργα. Πριν από λίγες εβδομάδες, η κυρία Υπουργός υποσχέθηκε να μεταφερθούν, σε πολυκατοικίες, μέσω προγράμματος ΕΣΠΑ, ώστε να εξασφαλιστούν ανθρώπινες συνθήκες διαβίωσης, όπως συμβαίνει στην περιοχή της Δυτικής Αχαΐας, όπου οι Ρομά διαβιούν, σε νεόδμητα σπίτια, κατά κύριο λόγο, συνεισφέροντας, έτσι κυρίως, στον τομέα του εμπορίου. Ελπίζω να προχωρήσουν, σύντομα, οι σχετικές διαδικασίες και για τους κατοίκους του Ριγανόκαμπου.

Επιπλέον, δεν πρέπει να σταματήσουν οι προσπάθειες ένταξης στο κοινωνικό σύνολο, με προγράμματα κατάρτισης και ενθάρρυνσης δημιουργίας μικρών επιχειρήσεων, ώστε να αντιμετωπιστεί ο κοινωνικός αποκλεισμός. Ανάλογες παρεμβάσεις πρέπει να υπάρξουν και στην υγεία, ιδιαίτερα στην πρωτοβάθμια φροντίδα και με την αύξηση, για παράδειγμα, των εμβολιασμών και την ιατρική φροντίδα, ειδικά των παιδιών και των γυναικών. Εδώ, θα ήθελα, αφενός να ευχαριστήσω, αφετέρου να τονίσω τον ευεργετικό ρόλο της Κοινωνίας των Πολιτών και συγκεκριμένα, της αστικής μη κερδοσκοπικής εταιρίας Πρόληψης και Προαγωγής Υγείας «Υγεία για Όλους», η οποία είναι μια ομάδα μη κερδοσκοπική, όπως σας είπα, που δρα και στην περιοχή μου, υπό τον συντονισμό της κυρίας Ελένης Σωτηροπούλου και έχει προβεί πραγματικά, σε ένα τεράστιο έργο, με χιλιάδες εξετάσεις και εμβολιασμούς σε παιδιά και γυναίκες Ρομά.

Πρωταρχικός στόχος μας, λοιπόν, πρέπει να είναι η άρση των όρων του κοινωνικού αποκλεισμού των Ρομά, στη χώρα μας, αλλά και στην περιοχή μας, με τη δημιουργία εκείνων των προϋποθέσεων της ομαλής κοινωνικής τους ένταξης, σε συνεργασία με τους φορείς της πολιτείας, τις ΜΚΟ και τα υπόλοιπα ιδρύματα. Σας ευχαριστώ.

ΝΙΚΟΣ ΜΑΝΙΟΣ (Προεδρεύων των Επιτροπών): Το λόγο έχει ο κ. Στογιαννίδης.

ΓΡΗΓΟΡΙΟΣ ΣΤΟΓΙΑΝΝΙΔΗΣ: Κατ' αρχάς, προέρχομαι από την Ξάνθη, όπου εκεί υπάρχει ένας πολύ μεγάλος οικισμός μερικών χιλιάδων κατοίκων Ρομά. Επίσης και σε άλλα χωριά κατοικούν Ρομά, υπό άλλες συνθήκες, όμως, το μυαλό μας, συνήθως όταν μιλάμε για Ρομά, πηγαίνει στο Δροσερό της Ξάνθης, όσοι γνωρίζουν την περιοχή.

Θα σας περιγράψω ένα περιστατικό, που έγινε το φθινόπωρο του 2015, όταν είχα εκλεγεί και Βουλευτής και οι τρείς Βουλευτές του Νομού επισκεφθήκαμε το Γυμνάσιο Δροσερού, το οποίο βρίσκεται έξω από τον οικισμό, περίπου, 500 μ. στις εγκαταστάσεις του Ο.Α.Ε.Δ..

Εκεί, λοιπόν, μιλήσαμε με τους καθηγητές του Γυμνασίου και μας είπαν ότι το μεγάλο πρόβλημα, που υπάρχει, είναι η διαρροή των μαθητών στο συγκεκριμένο Γυμνάσιο και μάλιστα αυτή η κατάσταση άλλαζε, όταν ξεκινούσαν τα σχολικά γεύματα, γιατί τότε, θέλω να σας θυμίσω, ότι τα σχολικά γεύματα δεν ήταν καθ΄ όλη τη διάρκεια της σχολικής περιόδου, αλλά ξεκινούσαν, μετά το Φεβρουάριο, όπου τότε διπλασιάζονταν οι μαθητές.

Ένα άλλο πρόβλημα, που μας ανέφεραν οι καθηγητές, ήταν ότι είχε τόσο κρύο αυτό το κτίριο, ούτως ώστε δίδασκαν, το χειμώνα, με γάντια.

Εμείς, λοιπόν, αμέσως και οι τρεις Βουλευτές, με προσωπικά μας έξοδα, διορθώσαμε αυτό το πρόβλημα, αλλά αυτό τι δείχνει; Δείχνει και κάτι άλλο. Δείχνει ότι αν αυτό πρόβλημα αυτό υπήρχε σε ένα άλλο σχολείο, κάπου αλλού, σε μια πόλη της Ελλάδος, οι γονείς θα είχαν αντιδράσει πρώτοι, ενώ εδώ υπήρχε μια αδιαφορία, γιατί, δυστυχώς, οι ίδιοι οι γονείς δεν είχαν την ίδια την κουλτούρα και το επίπεδο να ενδιαφερθούν σε τι συνθήκες πήγαιναν τα παιδιά τους και έκαναν μάθημα.

Επίσης, ένα άλλο ζήτημα, που είχαν θέσει οι καθηγητές, ήταν ότι τόσα σχολεία από την Ελλάδα επισκέπτονται τη Βουλή και αυτά τα παιδιά θέλουν να επισκεφτούν τη Βουλή, αλλά δεν έχουν ούτε ένα ευρώ. Πώς θα καλύψουν τα έξοδα; Απευθυνθήκαμε, λοιπόν, στο Ίδρυμα της Βουλής και το Δ.Σ. έδωσε τη δυνατότητα να έρθουν αυτά τα παιδιά, κάτι που για αυτούς ήταν πάρα πολύ σημαντικό, το ότι ήρθαν στη Βουλή.

Όλα αυτά τα περιγράφω για να δείτε ότι αυτά τα παιδιά ζουν σε ένα άλλο περιβάλλον.

Μας έλεγαν οι καθηγητές ότι κάποια φορά τους είχαν πάει ημερήσια εκδρομή, στην πόλη της Ξάνθης, που είναι δύο χιλιόμετρα από τον οικισμό τους και όταν έβλεπαν τα άλλα τα παιδιά εκεί στο πάρκο, που έπαιζαν, πήγε κάποιο και ρώτησε τους καθηγητές «γιατί αυτά τα παιδιά είναι άσπρα;». Καταλαβαίνετε ότι αυτά τα παιδιά δεν κάνουν ούτε παρέα με άλλα παιδιά, δηλαδή, είναι τόσο αποκλεισμένα και γι' αυτό πολύ σημαντικό είναι η παιδεία και η κοινωνική συναναστροφή.

Επίσης, ένα άλλο περιστατικό που δείχνει ότι αυτοί οι άνθρωποι είναι αναλφάβητοι είναι το εξής. Ήμουν σε ένα Κ.Ε.Π. της Ξάνθης, για προσωπική εργασία και μπροστά μου ήταν δύο Ρομά, οι οποίοι ήθελαν να κάνουν μεταβίβαση ενός αυτοκινήτου. Τους είπε ο υπάλληλος του Κ.Ε.Π. «Πάρτε και συμπληρώστε από μια υπεύθυνη δήλωση». Πήραν την υπεύθυνη δήλωση, στα χέρια τους, αλλά την κοιτούσαν, γιατί δεν μπορούσαν να γράψουν ούτε το ονοματεπώνυμό τους. Ήταν νέοι άνθρωποι, περίπου 30 ετών και δεν ήξεραν να γράψουν το ονοματεπώνυμό τους ! Αυτή είναι η κατάσταση και γι' αυτό φέρει ευθύνες το ελληνικό κράτος, μην κοροϊδευόμαστε. Μεγάλα λόγια για προγράμματα!

Τώρα, μας είπαν οι Βουλευτές της Ν.Δ., ότι μειώσαμε το πρόγραμμα, που έφτιαξαν αυτοί, την περίοδο 2010-2015, κατά 80%. Αυτά, λοιπόν, δεν είναι σοβαρά πράγματα. Εδώ πολλοί συμπολίτες μας μάς κατηγορούν ότι δίνουμε πολλά λεφτά στους Ρομά, ως κυβέρνηση του ΣΥΡΙΖΑ. Πού είναι η αλήθεια; Ότι μειώσαμε, δηλαδή, τα προγράμματα για τους Ρομά ή τελικά αυτή η Κυβέρνηση δίνει περισσότερα χρήματα; Πέρα από αυτό, πέρα από τα χρήματα, πρέπει πραγματικά να εστιάσουμε, πάνω σε αυτή την Κοινότητα, που, όπως είπε η Υπουργός, είναι, περίπου, 100.000 άτομα. Άκουσα από Βουλευτές άλλων Κομμάτων ότι δήθεν τους χρησιμοποιούμε. Είναι ένας μύθος ότι οι πολιτικοί τους χρησιμοποιούν, στη διάρκεια των εκλογών και θα σας δώσω ένα συγκεκριμένο παράδειγμα. Οι εκλογές του 2015 στην Ελλάδα, το φθινόπωρο, έγιναν με λίστα και τα εκλογικά τμήματα της Ξάνθης, όπου ψηφίζουν οι Ρομά, ήταν άδεια. Τον Ιανουάριο, όμως, του 2015, που ήταν με σταυρό, στην ουρά περίμεναν και σπρώχνονταν, για να ψηφίσουν ! Αυτό τι δείχνει; Με τη λίστα, δεν πήγε κανείς να πληρώσει να πάρει σταυρό. Το καταλάβατε; Αυτή είναι η διαφορά και από κει και πέρα ό,τι άλλο λέγεται είναι «Παραμύθια της Χαλιμάς». Να είμαστε σοβαροί. Σας ευχαριστώ.

ΝΙΚΟΣ ΜΑΝΙΟΣ (Προεδρεύων των Επιτροπών): Ευχαριστούμε τον κ. Στογιαννίδη.

Δεν ξέρω αν η Χαλιμά ήταν Ρομά ή όχι, αλλά τα παραμύθια ήταν καλά.

Έχουμε και τα «10 Τσιγγάνικα Παραμύθια» εδώ που είναι δουλειά της Βουλής και αρκετών συναδέλφων Βουλευτών.

Το λόγο έχει ο κ. Μαυρωτάς.

ΓΕΩΡΓΙΟΣ ΜΑΥΡΩΤΑΣ: Κύριε Πρόεδρε, με τη σειρά μου να ευχαριστήσω το Σεβασμιότατο και τους αγαπητούς προσκεκλημένους, που είναι εδώ και μας έδωσαν τις πληροφορίες για το μείζον θέμα, κατά την γνώμη μου, της ένταξης των συμπολιτών μας Ρομά, στο οποίο πρώτο ρόλο παίζει η εκπαίδευση. Για να βελτιώσεις πάντα μια κατάσταση, το πρώτο, που πρέπει να κάνεις, είναι να την μετρήσεις.

Από ό,τι άκουσα και από την κυρία Υπουργό, έχει γίνει σημαντική δουλειά στην καταγραφή, στη χαρτογράφηση όλων των οικισμών, των περιπτώσεων, στην κατηγοριοποίηση, οικισμοί τύπου 1, τύπου 2, τύπου 3 κ.λπ.. Πριν από δύο εβδομάδες, στην Επιτροπή Ισότητας, το αντικείμενό μας ήταν το θέμα των Ρομά και της κοινωνικής τους ένταξης, σήμερα, επικεντρώνουμε πιο πολύ στα θέματα της εκπαίδευσης.

Η ένταξη δεν είναι εύκολη, γιατί όπως και το ταγκό θέλει δύο, πρέπει να πείσεις και τους ίδιους τους Ρομά, πρέπει να πείσεις και τις τοπικές κοινωνίες. Η εκπαίδευση είναι προτεραιότητα, για να γίνει αυτή η κοινωνική ένταξη και να δημιουργηθεί η αίσθηση της κοινωνικής κινητικότητας, προκειμένου να γίνει η ώσμωση των διαφόρων ομάδων.

Δεν θα επαναλάβω πράγματα, που ήδη ειπώθηκαν. Η σχολική διαρροή είναι ένα θέμα που οφείλεται, εν πολλοίς, και στο νομαδικό τρόπο ζωής της συγκεκριμένης ομάδας. Έχουν δημιουργηθεί κάποιες δομές συγκεκριμένες, όπως οι τάξεις υποδοχής στις ζώνες εκπαιδευτικής προτεραιότητας, που τώρα, ουσιαστικά, αρχίζουν να δουλεύουν και να μετράμε την αποτελεσματικότητά τους, σχετικά με τα θέματα σχολικής διαρροής.

Θεωρώ πολύ σωστό, αυτό που είπε ο κ. Αρβανίτης, ότι πρέπει κάποιες καλές πρακτικές, που υπήρχαν από το παρελθόν, να προσπαθήσουμε να τις μελετήσουμε και να τις εμπλουτίσουμε, για να τις συνεχίσουμε στο μέλλον, μαζί με νέες πιο σύγχρονες τάσεις. Εδώ, μεγάλο ρόλο μπορεί να παίξει και η διεθνής εμπειρία, δηλαδή να δούμε τι γίνεται και στις άλλες χώρες, που έχουν μεγάλες κοινότητες Ρομά.

Για παράδειγμα, στην Ισπανία, έχουν τα «σχολεία του δρόμου» για τις περιπτώσεις εκείνες των οικισμών τύπου 1, που είναι οι πιο υποβαθμισμένοι οικισμοί, έτσι ώστε να μπορέσουν να τους εντάξουν, σε κάποιο πρώτο στάδιο. Εμείς, στη Δυτική Αττική, έχουμε περιοχές, όπως το Ζεφύρι, το Μενίδι, τη Φυλή, το Ίλιον, όπως και ο Ασπρόπυργος και η Νέα Ζωή, με έντονο το στοιχείο των Ρομά και μάλιστα με σχολεία, τα οποία προσπαθούν να παίξουν το ρόλο τους και με ήρωες - θα συμφωνήσω και εγώ - δασκάλους και καθηγητές, οι οποίοι, σε πολύ δύσκολες συνθήκες, προσπαθούν να βοηθήσουν τα παιδιά να ενταχθούν.

Θα ήθελα να κλείσω, με τρεις παραινέσεις, που φαντάζομαι ότι θα τις έχετε σκεφτεί και εσείς, που ασχολείστε πιο επισταμένως με το θέμα.

Η πρώτη έχει να κάνει με την αξιοποίηση πτυχιούχων Ρομά, γιατί υπάρχουν και Ρομά, οι οποίοι καταφέρνουν να μπουν στη δευτεροβάθμια και στην τριτοβάθμια εκπαίδευση, τους οποίους πρέπει να χρησιμοποιήσουμε, ως πρότυπα, ως role models, για τα υπόλοιπα παιδιά.

Η αναβάθμιση της τεχνικής εκπαίδευσης είναι ένας τομέας, στον οποίο θέλουμε συνολικά, ως χώρα, να συμβάλουμε, δηλαδή, για όλο τον πληθυσμό. Ειδικότερα, για τον πληθυσμό των Ρομά, θα έπαιζε πολύ μεγαλύτερο ρόλο, καθότι καταλαβαίνουμε ότι τα περισσότερα παιδιά, που έχουν δεξιοτεχνίες, καλύτερη χειροτεχνία, οπότε και στην τεχνική εκπαίδευση μπορούν να διακριθούν ακόμα περισσότερο.

Τρίτον, θα έλεγα και από τη δική μου εμπειρία, ότι ο αθλητισμός είναι ένα πολύ σημαντικό εργαλείο ένταξης. Αυξάνει την αυτοεκτίμηση, μπορεί να γίνει κάποιος πολύ πιο αποδεκτός, μέσα από τον αθλητισμό και αυτό, σε συνδυασμό με το σχολείο, αλλά και με τα τοπικά αθλητικά σωματεία, μπορεί να είναι μια δράση κοινωνικής ένταξης των Ρομά στις κοινωνίες.

ΝΙΚΟΣ ΜΑΝΙΟΣ (Προεδρεύων των Επιτροπών): Υπενθυμίζω ότι η Επιτροπή Κοινωνικών Υποθέσεων, παρουσιάζοντας τη δουλειά, που είχε γίνει και τύπωσε η Βουλή, κάλεσε εδώ επιστήμονες της Ανώτατης Εκπαίδευσης, μουσικούς, καλλιτέχνες, Ρομά διδασκάλους.

ΓΕΩΡΓΙΟΣ ΜΑΥΡΩΤΑΣ: Και να τους προβάλουμε.

ΝΙΚΟΣ ΜΑΝΙΟΣ (Προεδρεύων των Επιτροπών): Αυτό πρέπει να γίνεται και να επαναλαμβάνεται και μια και δύο φορές το χρόνο και να δείχνουμε στην κοινωνία ότι δεν είναι οι Ρομά αυτό που νομίζουμε, είναι και κάτι άλλο.

Το λόγο έχει η κυρία Μεγαλοοικονόμου.

ΘΕΟΔΩΡΑ ΜΕΓΑΛΟΟΙΚΟΝΟΜΟΥ: Θα ήθελα να ευχαριστήσω τον Σεβασμιότατο Μητροπολίτη, τους Γενικούς Γραμματείς του Υπουργείου Παιδείας και την κυρία Υπουργό, που μας ενημέρωσε στο πόσο έχει προχωρήσει αυτό το θέμα με τους Ρομά. Μάλιστα, έχω στα χέρια μου ένα υπόμνημα, που μου έστειλε, η «ΕΛΛΑΝ ΠΑΣΣΕ». Αναφέρει ότι παλιά βασιζόταν η παιδεία στο ν. 1566/1985, ενώ τώρα έχετε κάνει πολύ μεγαλύτερη πρόοδο. Θα ήθελα να εστιάσω την προσοχή σας στο τελικό κομμάτι του κειμένου, όπου αναφέρουν τα αιτήματα της «ΕΛΛΑΝ ΠΑΣΣΕ», τα οποία, σε συνεργασία με τις υπηρεσίες σας, μπορούν να εξειδικευτούν, στο πλαίσιο προτάσεων για παρελθούσες δράσεις στο Εθνικό Περιφερειακό Σχεδιασμό για την κοινωνική ένταξη των Ρομά, στο πλαίσιο προτεινόμενων τοπικών σχεδίων παρέμβασης.

Πρώτον, επικαιροποιημένη αποτίμηση των συνθηκών διαβίωσης των Ρομά, στις περιοχές διαμονής τους, κατάσταση υγείας, στεγαστικές συνθήκες, επίπεδο εκπαίδευσης πρόοδο στην αγορά εργασίας, ατομικά και κοινωνικά δικαιώματα κ.λπ.. Συμμετοχή της «ΕΛΛΑΝ ΠΑΣΣΕ» σε προγράμματα κοινωνικής ένταξης του πληθυσμού των Ρομά, καθώς οι μέχρι τώρα προσπάθειες δεν φαίνονται να έχουν επιφέρει τα επιθυμητά αποτελέσματα, με θεσμοθέτηση συνεργασίας της «ΕΛΛΑΝ ΠΑΣΣΕ», με το Υπουργείο Παιδείας, σε δράσεις, που αφορούν τους Ρομά, με συμμετοχή εκπροσώπων στις Συνομοσπονδίες, στις Επιτροπές Σχεδιασμού Δράσεων και αξιολόγησης προγραμμάτων.

Δεύτερον, διοργάνωση δράσεων ευαισθητοποίησης και ενημέρωσης της τοπικής κοινωνίας Ρομά και μη Ρομά, σε άμεση συνεργασία και σύμπραξη με Δήμους. Ενδεικτικά, αναφέρουμε δράσεις ενημέρωσης, στα σχολεία, κατά του ρατσισμού και της ξενοφοβίας από την «ΕΛΛΑΝ ΠΑΣΣΕ», σε συνεργασία με το Υπουργείο Παιδείας.

Τρίτον, σχολεία δεύτερης ευκαιρίας για γονείς, πατέρα, μητέρα και νέους και κίνητρα διασυνδεδεμένα με την αγορά εργασίας κ.λπ..

Τέταρτον, πρόγραμμα παιδιών και μητέρων, στα ολοήμερα σχολεία, τις απογευματινές ώρες.

Πέμπτον, δημιουργία παραρτήματος Ρομά, στα μουσικά σχολεία ή προώθηση της τσιγγάνικης μουσικής, όπου θα διδάσκουν δάσκαλοι μουσικής Ρομά.

Έκτον, ειδικό σχολείο, συνδεδεμένο με την προένταξη παιδικών σταθμών και νηπιαγωγείο των παιδιών στην εκπαίδευση.

Έβδομον, τρόποι διασύνδεσης εκπαίδευσης και αγοράς εργασίας προς τα παραδοσιακά επαγγέλματα των Ελλήνων τσιγγάνων.

Όγδοον, ξεκάθαρη κατάσταση υγείας των παιδιών, που πηγαίνουν σχολείο, βιβλιάριο υγείας και καλές συνθήκες υγιεινής.

Ένατον, κίνητρα για την προώθηση των Ρομά στην Πρωτοβάθμια και Δευτεροβάθμια Εκπαίδευση, μοριοδότηση γονέων, εξορθολογισμός επιδομάτων κ.λπ. και αμφίδρομη εφαρμογή του ποινικού νόμου και ως προς τους γονείς και ως προς την πολιτεία.

Δέκατον, εκλογικευμένο σύστημα υποτροφιών για τους Ρομά, που φοιτούν στην Τριτοβάθμια Εκπαίδευση.

Ενδέκατον, ένα μεταβατικό στάδιο, να πάει το σχολείο στους οικισμούς, προκειμένου να λειτουργήσει, ως μια εστία διαφωτισμού για τη φυλή των Ρομά.

Δωδέκατον, η δυνατότητα μεταγραφής των φοιτητών Ρομά σε τμήματα, που βρίσκονται πλησιέστερα στον τόπο διαμονής τους. Εισαγωγή Ρομά, με ποσόστωση στα ΑΕΙ και ΤΕΙ της χώρας, συμπεριλαμβανομένων και των στρατιωτικών σχολών.

Συνεργασία του Υπουργείου Παιδείας και του Υπουργείου Προστασίας του Πολίτη, για κατάρτιση στελεχών της ΕΛ.ΑΣ.. Εθελοντικές ομάδες στον κάθε νομό από την «ΕΛΛΑΝ ΠΑΣΣΕ», που θα εμψυχώνουν και θα ελέγχουν τη φοίτηση του πληθυσμού των Ρομά.

Τέλος, οι τοπικοί Σύλλογοι να είναι σε λειτουργική διασύνδεση με τα γραφεία Πρωτοβάθμιας και Δευτεροβάθμιας Εκπαίδευσης του κάθε νομού.

Μάλιστα, εδώ, έχω εντοπίσει ένα θέμα, που αναφέρει, «τέλος, σε ό,τι αφορά την δευτεροβάθμια εκπαίδευση για την κάλυψη εκπαιδευτικών αναγκών των τσιγγανοπαίδων, μπορεί να είναι σημαντικός ο ρόλος των εσπερινών σχολείων για μαθητές άνω των 14 ετών, οι οποίοι εργάζονται και δεν μπορούν να παρακολουθήσουν τα πρωινά τμήματα, καθώς και το σχολείο δεύτερης ευκαιρίας, για νέους 18 έως 29 ετών, διετούς φοίτησης, με στόχο την αποπεράτωση της υποχρεωτικής εκπαίδευσης». Θα σας καταθέσω το υπόμνημα και νομίζω ότι θέλουν να βοηθήσουν και εκείνοι από τη μεριά τους. Σας ευχαριστώ πολύ.

ΝΙΚΟΛΑΟΣ ΜΑΝΙΟΣ (Προεδρεύων των Επιτροπών): Το λόγο έχει ο κύριος Τάσσος.

ΣΤΑΥΡΟΣ ΤΑΣΣΟΣ: Σίγουρα, όποιο μέτρο λαμβάνεται, για να βελτιωθεί η ζωή και των Ρομά είναι θετικό, αλλά υπάρχουν διάφορα ζητήματα. Πρώτον, αυτές οι δράσεις γίνονται, μέσα από προγράμματα και τα προγράμματα είναι γνωστό ότι έχουν ημερομηνία λήξης. Επομένως, ένα στοιχείο είναι η αποσπασματικότητα. Δεν υπάρχει σίγουρη συνέχεια των όποιων πολιτικών εφαρμόζονται.

Ένα άλλο ζήτημα είναι το ύψος της χρηματοδότησης και από πού προέρχονται οι πόροι γι΄ αυτά τα προγράμματα. Είναι γνωστό ότι η γενικότερη πολιτική είναι η περικοπή των κοινωνικών δαπανών. Επομένως, οι όποιοι πόροι, οι οποίοι είναι συνήθως ψίχουλα, προέρχονται από το τσάκισμα μισθών και συντάξεων, που αφορούν, βέβαια, ανθρώπους, που είναι φτωχοί. Εδώ μπαίνει το ερώτημα ποια είναι η συνεισφορά των εφοπλιστών, των βιομηχάνων και των τραπεζιτών σε αυτά τα προγράμματα. Είναι μηδενική, προφανώς, γιατί η πολιτική είναι να παίρνουμε από τους πολλούς, τους φτωχούς, να τα δίνουμε στο κεφάλαιο και κάποια ψίχουλα να δίνουμε στους εξαθλιωμένους. Αναφέρθηκε, προηγουμένως, ότι πρέπει να γίνεται αποτελεσματική χρήση της χρηματοδότησης. Προφανώς, πρέπει να γίνεται αποτελεσματική χρήση της χρηματοδότησης, αλλά, πριν από αυτό, είναι και το ύψος της χρηματοδότησης, γιατί τι μπορείς να κάνεις, όταν οι πόροι είναι ελάχιστοι;

Όσον αφορά στο γενικότερο πρόβλημα με τους Ρομά, επειδή δεν είναι μόνο το εκπαιδευτικό ζήτημα, το οποίο και αυτό, βέβαια, είναι ένα πολύ σημαντικό στοιχείο, αλλά είναι και το γενικότερο πλαίσιο, μέσα στο οποίο τα παιδιά αυτά ζουν. Πρέπει, λοιπόν, να υπάρχει πλήρης και σταθερή εργασία, με ασφαλιστικά δικαιώματα για τους Ρομά. Θα πρέπει να απλοποιηθούν οι διαδικασίες, ώστε να νομιμοποιηθούν όσοι ασκούν εμπορικές δραστηριότητες, γιατί είναι γνωστό ότι κυρίως οι Ρόμα ασχολούνται με το εμπόριο. Θα πρέπει να δημιουργηθούν παιδικοί σταθμοί και τμήματα βοηθητικής διδασκαλίας για τα παιδιά των Ρομά, ένταξη στο σχέδιο πόλης των περιοχών, όπου κατοικούν Ρομά, δημιουργία οδικού δικτύου και υποδομών, με παροχή ηλεκτροδότησης και νερού, δημιουργία ιατρείων, σχολείων, δημόσιων μέσων μεταφοράς, αλλά και οικοδόμηση κατοικιών, μέσα από μόνιμη χρηματοδότηση από τον τακτικό προϋπολογισμό. Δεν μπορούν αυτές οι δράσεις να είναι παράπλευρες. Δεν μπορούν να γίνονται μέσα από προγράμματα, όπως είπαμε, προηγουμένως.

Τέλος, επειδή έγινε αναφορά για την πολιτική της Ε.Ε., δυστυχώς, η πολιτική της Ε.Ε. οδηγεί στη γκετοποίηση αυτών των ομάδων και να μην ξεχνάμε ότι, πριν μερικά χρόνια, στις σκανδιναβικές χώρες, υπήρχαν προγράμματα στείρωσης των γυναικών Ρομά.

ΝΙΚΟΛΑΟΣ ΜΑΝΙΟΣ (Προεδρεύων των Επιτροπών): Δεν πρέπει να ξεχνάμε το παρελθόν και την ιστορία, εν γένει. Δεν κάνει καλό. Πρέπει, συνέχεια, να το έχουμε στο μυαλό μας.

Το λόγο έχει ο κύριος Σεβαστάκης.

ΔΗΜΗΤΡΙΟΣ ΣΕΒΑΣΤΑΚΗΣ: Ξεκινώντας από την τελευταία παρατήρηση και αποκαθιστώντας, κατά την προσωπική μου γνώμη και ένα δίκαιο, θέλω να πω ότι η Ευρώπη είναι ένας χώρος πολυανεκτικός. Είναι μια συμπαγής πολιτιστική οντότητα, η οποία έχει δώσει τις δυνατότητες στις πολιτισμικές ετερότητες να ενταχθούν και να αποκτήσουν τα χαρακτηριστικά, που προανέφερε και η Υπουργός, που είναι ζητούμενα, αλλά και, συγχρόνως, δικαϊκά είναι θεμελιωμένα, στην αστική τους ταυτότητα, στην αστική τους κανονικότητα και στην αστική τους διακριτή θέση.

Νομίζω ότι αυτή η σύλληψη μιας πολυανεκτικής και δημοκρατικής συνθήκης διατρέχει και τις πολιτικές και τις περιγραφές, που ακούσαμε, προηγουμένως, από τους κυρίους και όπως εξειδικεύθηκαν και από τον Μητροπολίτη, κ. Αθηναγόρα.

Έχω καλυφθεί σε πάρα πολλά και για το μορφωτικό σκέλος και για τις εναλλακτικές εκπαιδευτικές μεθοδολογίες, που πρέπει να ενσωματώσουν πολύ περισσότερο τα ειδικά ταυτοτικά, καλλιτεχνικά και αισθητικά χαρακτηριστικά των ομάδων των Ρομά και τις πιλοτικές εκπαιδευτικές δράσεις, που μπορούν να αναπτυχθούν, για τις οποίες υπάρχει το περιθώριο, υπάρχει η τεχνογνωσία. Το σχολείο, πέρα από τη μάθηση, πέρα από τη σύνταξη και τη γνωστική συμπύκνωση, είναι και ένας χώρος αυτοαναγνώρισης, είναι ένας χώρος, εντός του οποίου ταυτοποιούνται οι πολίτες. Με αυτή την έννοια, οι πολιτιστικές ιδιοτυπίες μπορούν μέσα σε ένα ανοιχτό, δημοκρατικό και πειραματικό ίσως σχολείο, να βρουν τα εργαλεία, με τα οποία θα οργανώσουν τις πειθαρχίες τους. Δεν μπορούν να είναι απαιτητές οι πειθαρχίες εκ των προτέρων, συγκροτούνται. Γιατί υπάρχουν ιδιοτυπίες πολιτιστικές, που πρέπει ένα σχολικό περιβάλλον, ευφυές και προσαρμοστικό, να τις παραλαμβάνει και να τις κατανοεί στην ειδικότητά τους.

Ήθελα να επισημάνω, παίρνοντας αφορμή από την αρχική παρατήρηση της Υπουργού, για τη χωρική ταυτοποίηση, που είναι ένα ευρύτερο διάβημα, ότι πριν από μερικά χρόνια, ήμουν συνεπιβλέπων σε μια διπλωματική εργασία μιας εξαιρετικής αρχιτεκτόνισσας, της κυρίας Σκιά, που αφορούσε το Ζεφύρι και μάλιστα τις ειδικές ζώνες, εντός του Ζεφυρίου, τις ειδικές επικράτειες, που συγκροτούν αυτή την κοινότητα και πραγματικά, η χωρική ταυτοποίηση αποτελούσε ένα κλειδί, για να μπορέσει και ο πολίτης να βρει την κοινωνική του θέση και να βρει και τη διαυγή και καθαρή σχέση του με το συμπολίτη, να συστήσει μία συμπολιτεία και όχι μια ενότητα αποσυνάγωγων και εκτός της αστικής κανονικότητας.

Τα προγράμματα, με τις κατόψεις των προτύπων οικίσκων, είναι κάτι πιο πολύ από το να πειθαρχήσεις, απλώς σε μια χωρική κανονικότητα. Είναι θέση. Είναι κοινωνική θέση, είναι ονομασία και νομίζω ότι - και ακούγοντας τους συναδέλφους - αυτός είναι ο δρόμος ανάπτυξης αυτού του μεγάλου διαβήματος πολιτιστικής ένταξης και όχι εξομοίωσης ή εξαφάνισης των ιδιοχαρακτηριστικών, που εξάλλου εμπλουτίζουν τον πολιτισμό κάθε χώρας, αλλά αφομοίωσης ορισμένων παραμέτρων αστικής κανονικότητας.

Με αυτές τις σκέψεις, νομίζω ότι η σημερινή συζήτηση είναι μια σημαντική στιγμή, τουλάχιστον, για την Επιτροπή Μορφωτικών Υποθέσεων και για την Επιτροπή Κοινωνικών Υποθέσεων και, επίσης, να επανεπισημάνω την εξαιρετική τεκμηρίωση, που είχαμε από τους επισκέπτες ομιλητές. Ευχαριστώ.

ΝΙΚΟΣ ΜΑΝΙΟΣ (Προεδρεύων των Επιτροπών): Και εμείς ευχαριστούμε τον κ. Σεβαστάκη.

Το λόγο έχει ο κ. Κέλλας.

ΧΡΗΣΤΟΣ ΚΕΛΛΑΣ: Ευχαριστώ, κύριε Πρόεδρε. Κυρίες και κύριοι συνάδελφοι, πριν ξεκινήσω, θα ήθελα να συγχαρώ τον Σεβασμιότατο Μητροπολίτη Ιλίου, Αχαρνών και Πετρουπόλεως, κ. Αθηναγόρα, για το έργο του, καθώς και την Εκκλησία της Ελλάδος, συνολικά, για τις διαρκείς προσπάθειες, που καταβάλλει, σε σχέση με την υλική και ποιμαντορική συνδρομή των Ελλήνων Ρομά, ανά την επικράτεια.

Σε ό,τι αφορά τώρα εμάς εδώ, την εθνική αντιπροσωπεία. Κατ’ αρχάς, είναι σημαντική η πρωτοβουλία της σύγκλισης των επιτροπών μας και εύχομαι οι συνεδριάσεις μας αυτές να πραγματοποιούνται πιο συχνά και σε τακτική βάση, εφόσον ορίσουμε ένα μακρόπνοο σχέδιο για την ενσωμάτωση των Ρομά συμπατριωτών μας, στην ελληνική κοινωνία. Αναφέρομαι σε ένα μακρόπνοο σχέδιο, το οποίο θα στηρίζεται σε μόνιμα θεσμικά εχέγγυα και θα αναπτύσσεται σε πολλαπλά επίπεδα, καλύπτοντας συνολικά το φάσμα των δημοσίων πολιτικών, που είναι απαραίτητες για την υλική και ηθική στήριξή τους, ώστε να αντιμετωπίσουμε δια παντός αυτό το ζήτημα του κοινωνικού αποκλεισμού, με όλες τις επιπτώσεις, που επιφέρει, όπως είναι η παραβατικότητα και η εγκληματικότητα. Τα φαινόμενα αυτά είναι φυσικές συνεπαγωγές του αποκλεισμού οποιασδήποτε φυλής.

Δεν είναι η πρώτη φορά, που η Κυβέρνηση – και αναφέρομαι σε κάθε Κυβέρνηση – δεν αναφέρομαι μόνο στη σημερινή, που λαμβάνει μέτρα για τη στήριξη και την κοινωνική ένταξη των Ρομά. Τόσο κατά το μακρινό όσο και κατά το πρόσφατο παρελθόν, επί διακυβερνήσεως της Νέας Δημοκρατίας, είχαν τεθεί συγκεκριμένοι άξονες για την ένταξη των Ρομά, σε εθνικό περιφερειακό και τοπικό επίπεδο, ενώ ανάλογες πρωτοβουλίες ελήφθησαν, σε ευρωπαϊκό επίπεδο, με τη στρατηγική της Ευρωπαϊκής Επιτροπής, για την περίοδο 2011 – 2020.

Θα σας αναφέρω χαρακτηριστικά, επειδή το διάστημα 2006 – 2010, ήμουν Αντιδήμαρχος στο Δήμο Λαρισαίων, με το τότε Ευρωπαϊκό Πρόγραμμα 2007 – 2013, είχαμε συστήσει στον οικισμό των Ρομά ένα ιατροκοινωνικό κέντρο. Στη συνέχεια, το Κέντρο αυτό, με την αλλαγή του Προγράμματος, που ισχύει, έως σήμερα και λέγεται «Κέντρο Κοινότητας», με Παράρτημα Ρομά, εξακολουθεί να ισχύει, έχει δημιουργηθεί και ΚΔΑΠ και τα αποτελέσματα αυτής της εργασίας όλα αυτά τα χρόνια, είναι εξαιρετικά σημαντικά.

Ορθώς, η Ευρωπαϊκή Επιτροπή, έχει θέσει ως άξονες παρέμβασης τη διεύρυνση της πρόσβασης στην εκπαίδευση, την αγορά εργασίας και την παροχή πόρων και κινήτρων για τη στέγαση. Οι συγκεκριμένοι άξονες δεν είναι λάθος, το λάθος είναι, ότι δεν ενσωματώνονται στις γενικές δημόσιες πολιτικές, γεγονός που έχει ως αποτέλεσμα την αυτόματη περιθωριοποίηση αυτών των ανθρώπων. Οι τσιγγάνοι και ειδικότερα οι Έλληνες τσιγγάνοι είναι και ελεύθεροι και περήφανοι άνθρωποι και δεν ζητούν ελεημοσύνη. Δεν πρέπει να θίγουμε την αξιοπρέπειά τους, χορηγώντας επιδόματα που δεν έχουν κανένα αντίκρισμα, ούτε να λαμβάνονται πρωτοβουλίες, που δημιουργούν διακρίσεις εν τη γενέσει τους. Θα πρέπει να αντιμετωπιστούν ως αναπόσπαστο κομμάτι του λαού μας. Τι εννοώ με αυτό; Η αρχή της όποιας ενσωμάτωσης ξεκινά από την εκπαίδευση. Ενώ έχουμε σημαντική εκπροσώπηση στην Πρωτοβάθμια Εκπαίδευση, παρατηρούμε πως τα παιδιά των Ρομά εγκαταλείπουν το σχολείο, πρόωρα, στην πλειοψηφία τους, προτού φθάσουν στην δευτεροβάθμια. Θα πρέπει να δώσουμε, λοιπόν, κίνητρα, ώστε να συνεχιστούν οι σπουδές τους και να ενταχθούν στην τριτοβάθμια εκπαίδευση.

Δεύτερον, σε σχέση με την απασχόληση, είναι δεδομένο πως όσο ενισχύουν την κατάρτιση και την εκπαίδευσή τους, οι Ρομά θα βρίσκουν και περισσότερες δουλειές. Περαιτέρω, επειδή οι άνθρωποι αυτοί ασχολούνται, σε μεγάλο βαθμό, με το εμπόριο, θα μπορούσαμε να προωθήσουμε τη γενικότερη ενίσχυση της επιχειρηματικότητάς τους, μέσα από προγράμματα με συγκεκριμένες κατευθύνσεις και έλεγχο επί τη βάση των εκάστοτε επιχειρηματικών σχεδίων.

Τρίτον, σε σχέση με την κατοικία. Και σε αυτόν τον τομέα, θα πρέπει να παρασχεθεί η κατάλληλη υποστήριξη, που θα έχει, ως στόχο, την ενσωμάτωση και όχι τη γκετοποίηση. Το κράτος θα πρέπει να μεριμνήσει για την επέκταση των δικτύων υδροδότησης και αποχέτευσης και να αναπλαστούν οι καταυλισμοί σε συνοικίες. Τονίζω εδώ ότι και πάλι, επί εποχής μας, 2006- 2010, δημαρχίας Τζανακούλη και στη συνέχεια, μέχρι το 2014, δόθηκε επιδοτούμενο πρόγραμμα, ώστε οι κατοικίες των Ρομά να συνδεθούν με το αποχετευτικό σύστημα, το οποίο η Λάρισα έχει την ευτυχία να διαθέτει από το 1980.

Το κράτος θα πρέπει να μεριμνήσει, λοιπόν για την επέκταση των δικτύων υδροδότησης και αποχέτευσης και να αναπλαστούν οι καταυλισμοί σε συνοικίες. Παράλληλα, θα πρέπει να δοθεί η επιλογή της δανειοδότησης για την αγορά κατοικιών εντός οικιστικών περιοχών και χωρίς να προκρίνεται η μαζική πληθυσμιακή μετακίνηση, αλλά η ελεύθερη επιλογή της κατοικίας για κάθε οικογένεια. Φρονώ πως, αν συμφωνήσουμε σε μια ανάλογη και υπερήφανη στρατηγική, που θα καταστήσει τους Έλληνες Ρομά, αναπόσπαστο κομμάτι του ελληνικού λαού, χωρίς να τους περιθωριοποιεί, μέσα στην ίδια τους την πατρίδα, θα μπορέσουμε πολλά να πετύχουμε, σε εθνικό επίπεδο. Όμως, χρειάζεται η υπέρβαση κομματικών σκοπιμοτήτων, η σχεδίαση και η θέσπιση υπερήφανης στρατηγικής σε μακροπρόθεσμη βάση, μέσα από την αλληλεπίδραση των αντίστοιχων δημόσιων πολιτικών. Ευχαριστώ πολύ.

ΝΙΚΟΛΑΟΣ ΜΑΝΙΟΣ (Προεδρεύων των Επιτροπών) : Το λόγο έχει ο κ. Αντωνίου.

ΧΡΗΣΤΟΣ ΑΝΤΩΝΙΟΥ: Ευχαριστώ, κύριε Πρόεδρε. Για πολύ λίγο, θα ήθελα να θέσω κάποια ζητήματα πιο εξειδικευμένα και πιο συγκεκριμένα, που αφορούν την περιοχή τη δική μου. Καταρχήν, να χαιρετίσω τη σημερινή συνεδρίαση, την κοινή συνεδρίαση των Επιτροπών Μορφωτικών και Κοινωνικών Υποθέσεων.

Νομίζω το θέμα των Ρομά είναι ένα πολύ σοβαρό ζήτημα, που διαχρονικά απασχολεί την ελληνική κοινωνία. Το πρόγραμμα, που έχει, αυτή τη στιγμή και τρέχει το Υπουργείο Κοινωνικής Πολιτικής, σχετικά με την ένταξη, είναι πάρα πολύ φιλόδοξο και ελπίζουμε ότι στο τέλος, όταν οριστικοποιηθεί και εφαρμοστεί, στην πληρότητα του, θα δώσει μια λύση και μια ανάσα σ' ένα μεγάλο κομμάτι του λαού, των προβλημάτων, που αντιμετωπίζει αυτή η πληθυσμιακή ομάδα της χώρας μας.

Ταυτόχρονα, όμως, με το θέμα της ένταξης, όπως είναι στην προτεραιότητα αυτών, που μένουν στις σκηνές, που, σωστά, έχει δώσει προτεραιότητα ένταξης αυτών των ομάδων σε συγκεκριμένους οικισμούς, ξέρω ότι συναντάει συγκεκριμένες αντιδράσεις από τις τοπικές κοινωνίες, που κάποιοι δήμοι, τουλάχιστον, δεν έχουν ανταποκριθεί όσο θα έπρεπε στην υποχρέωσή τους να ορίσουν χώρους, να ορίσουν εκτάσεις, όπου θα πρέπει να εγκατασταθούν αυτοί οι άνθρωποι.

Κάτω από μια πίεση, αν θέλετε, που έχει να κάνει και με την ευνοϊκή επιρροή του κάθε συνδυασμού, αποφεύγουν να πάρουν συγκεκριμένες αποφάσεις και να ορίσουν συγκεκριμένες εκτάσεις, ούτως ώστε να εγκατασταθούν αυτοί οι άνθρωποι. Αυτό δεν ξέρω πώς θα το λύσουν. Ελπίζω να βρούμε κάποιον τρόπο να ξεπεράσουμε αυτές τις προκαταλήψεις, που προέρχονται, από τις τοπικές κοινωνίες, σε ορισμένες, τουλάχιστον, περιπτώσεις.

Αυτό εδώ, που θα ήθελα να πω, είναι ότι ταυτόχρονα με την ιεράρχηση και την κατηγοριοποίηση, πρέπει να τρέξουν σταδιακά προγράμματα για όλες τις περιπτώσεις. Δηλαδή, και για ανθρώπους, που είναι ήδη εγκατεστημένοι και ήδη είναι σε οικισμούς, όπου εκεί έχουμε προβλήματα με τις υποδομές. Αναφέρθηκε και προηγουμένως και από άλλους συναδέλφους, αποστράγγιση, οι αποχετεύσεις κ.λπ.. Και ίσως χρειάζεται να μεριμνήσουμε και από τώρα για να κάνουμε κάποιες παιδικές χαρές, κάποιους χώρους άθλησης, κάποιους χώρους κοινής συναναστροφής και λοιπά.

Αυτό που, όμως, είναι πολύ σημαντικό και θέλω να το αναφέρω, πολύ εν συντομία, είναι το πρόβλημα των σχολικών γευμάτων. Στην περιοχή τη δικιά μου, έτρεχε ένα πρόγραμμα σίτισης, τα προηγούμενα χρόνια, μέσω του ιδρύματος Σταύρου Νιάρχου. Αυτό πέρυσι σταμάτησε, δεν ξέρω για ποιους λόγους και τα σχολικά γεύματα, που θεσμοθετήθηκαν, αφορούσαν μόνο ένα συγκεκριμένο Δήμο, τον Δήμο Βέροιας.

Οι άλλοι δήμοι, ο Δήμος Αλεξάνδρειας π.χ., που, κυρίως έχει πολύ μεγάλο πληθυσμό Ρομά, εξαιρέθηκαν από τα σχολικά γεύματα, με αποτέλεσμα, αυτή τη στιγμή και μόλις πρόσφατα, ας πούμε από συγκεκριμένο σχολείο, το δημοτικό σχολείο Κορυφής, όπου δίπλα είναι μια δημοτική κοινότητα από 100% Ρομά, κάτω από άθλιες συνθήκες, τα περισσότερα παιδιά είναι υποσιτισμένα και πεινασμένα.

Γι' αυτό το πράγμα, πρέπει να γίνει μια ιεράρχηση ταυτόχρονα με αυτά, που τρέχουν, να δούμε πού εντοπίζονται μεγαλύτερες ανάγκες, άμεσες ανάγκες, που πρέπει να καλυφθούν άμεσα.

Δεν ξέρω πώς θα γίνει αυτό, πώς αυτές οι ανάγκες θα έρθουν στο Υπουργείο και στη Γενική Γραμματεία, για να βρούμε τρόπο, μέσα από μια λογική, αν θέλετε, θετικών διακρίσεων για αυτά τα σχολεία, για να δώσουμε έτσι μια λύση στο θέμα και της ένταξης και της σχολικής διαρροής και γενικότερα στο εκπαιδευτικό των Ρομά. Ευχαριστώ πολύ.

ΝΙΚΟΛΑΟΣ ΜΑΝΙΟΣ (Προεδρεύων των Επιτροπών): Τον λόγο έχει ο κ. Μιχελής.

ΑΘΑΝΑΣΙΟΣ ΜΙΧΕΛΗΣ: Ευχαριστώ, κύριε Πρόεδρε.

Θα αναφερθώ σε τρία παραδείγματα Ρομά, στη Λαμία που, ίσως, αποτελούν πανελλαδική εξαίρεση. Βορειοανατολικό τμήμα της πόλης, συνοικία «Τα Γύφτικα». Σήμερα, αφανώς, εγκατεστημένοι εκεί, από πολλές γενιές, πιθανώς και πριν την απελευθέρωση, μέχρι τη δεκαετία του ‘ 60 ήταν, μάλλον, σαν γκέτο και δεν μπορούσαν οι άλλοι Λαμιώτες να μπουν μέσα και είχαν δύο επαγγέλματα: οι πιτσιρικάδες και οι παππούδες ήταν λούστροι και οι παραγωγικές ηλικίες ήταν φορτοεκφορτωτές.

Εντάχθηκαν στις οικοδομικές εργασίες, τις δεκαετίες του ‘60 και ‘70 και σήμερα, είναι απόλυτα ενσωματωμένοι με την κοινωνία της πόλης. Μπορείς να τους ξεχωρίσεις, όσοι είμαστε από οικογενειακή παράδοση, μόνιμα Λαμιώτες, είτε από κάποια προφορά στην ομιλίας τους είτε από το χρώμα τους. Δεν ξεχωρίζουν, αλλιώς.

Δεύτερη συνοικία, δυτικά της πόλης, εγκατεστημένοι για δύο τρεις γενιές, εν μέρει μετακινούμενοι στα κλασικά επαγγέλματα, αλλά ενταγμένοι στην πόλη, γιατί πηγαίνουν στο σχολείο. Ήμουν διευθυντής σε ένα τέτοιο σχολείο, ήταν όλοι Χριστόπουλοι και Χαλιλόπουλοι και ήταν όλοι στο πέμπτο τμήμα, κύριε Γενικέ. Είχαμε πρόβλημα με τους εκπαιδευτικούς και δεν μπορούσα να καταλάβω γιατί. Ήταν, όμως, ενταγμένοι.

Τρίτη συνοικία, η Καμηλόβρυση, το ξέρετε, κύριε Γενικέ, είναι μετακινούμενοι Ρομά και έχουν σχέσεις με τις άλλες δύο ομάδες. Σε αυτούς, τώρα, πρέπει να αντλήσουμε τα παραδείγματα από τις δύο προηγούμενες ομάδες, για να δούμε πώς θα τους εντάξουμε και όχι πώς θα τους ενσωματώσουμε. Πρώτο ζήτημα, νομίζω, είναι η μόνιμη κατάσταση, δεύτερο ζήτημα είναι η εξεύρεση εργασίας και ως μοχλός και καταλύτης γι΄ αυτά τα δύο, είναι η εκπαίδευση. Σας ευχαριστώ.

ΝΙΚΟΣ ΜΑΝΙΟΣ (Προεδρεύων των Επιτροπών): Και εμείς ευχαριστούμε.

Ο κ. Μπουρίκος έχει το λόγο.

ΔΗΜΗΤΡΗΣ ΜΠΟΥΡΙΚΟΣ (Αναπληρωτής Προϊστάμενος του Τμήματος Σχεδιασμού, Συντονισμού και Παρακολούθησης Πολιτικών του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης): Ευχαριστώ, κύριε Πρόεδρε. Θα ήθελα να κάνω τρία τέσσερα σχόλια, σε σχέση με ένα - δύο ερωτήματα, που τέθηκαν και κάποια έμφαση, που δόθηκε, ειδικότερα σε τρία κομβικά ζητήματα για την κοινωνική ένταξη των Ρομά.

Το πρώτο έχει να κάνει με το ποια είναι η σχέση μεταξύ τοπικών σχεδίων δράσεων περιφερειακών στρατηγικών και αν κάποια πράγματα, τα οποία έχουν προβλεφθεί και έχουν εξειδικευθεί, πρέπει κάποιος δήμος να τα πάρει, ως πακέτο, να το πω έτσι, ειδάλλως, θα χάσει κάποιες χρηματοδοτήσεις.

Δεν υπάρχει αυτού του είδους η συνέπεια. Στα τοπικά σχέδια δράσης εξειδικεύονται και φαίνονται ποιες είναι οι ώριμες παρεμβάσεις, σε επίπεδο τοπικής κοινωνίας, οι οποίες, βέβαια, πρέπει να έχουν εγκριθεί από την Ειδική Γραμματεία, να είναι σε συμφωνία με την περιφερειακή στρατηγική και να ανταποκρίνονται στην τρέχουσα πραγματική κατάσταση, γιατί από το 2010 μέχρι σήμερα, έχουν αλλάξει αρκετά πράγματα, σε πολλές κοινότητες.

Επομένως, υπάρχει μια βεντάλια επιλογών, να το πω έτσι, είτε αφορά προσωρινή ή μόνιμη μετεγκατάσταση είτε αφορά επιδότηση ενοικίου, συν τις όποιες άλλες συνοδευτικές υποστηρικτικές υπηρεσίες. Άρα, δεν υπάρχει κάποια αρνητική επίπτωση, ως προς αυτό.

Το δεύτερο, που ήθελα να τονίσω, για τις περιφερειακές στρατηγικές και την υλοποίησή τους, όπως και γενικά για την υλοποίηση ζητημάτων, που έχουν να κάνουν με μετεγκαταστάσεις, είναι ότι το 2015 είχαμε μια απόφαση του Συμβουλίου της Επικρατείας, την 4577/2015, με την οποία ακυρώθηκε η απόφαση του Γενικού Γραμματέα της τότε Αποκεντρωμένης Διοίκησης Αττικής, με την οποία διέτασσε τη μετεγκατάσταση, να το πω έτσι, του πληθυσμού της ομάδας Ρομά, που ήταν εγκατεστημένοι στο Χαλάνδρι, στο όρος Πατέρα, που βρίσκεται στην Περιφερειακή Ενότητα Δυτικής Αττικής. Το σκεπτικό εκείνης της απόφασης, ουσιαστικά, κατέδειξε ότι δεν είχαμε ένα σημαντικό εργαλείο στα χέρια μας, που ήταν το εργαλείο της προσωρινής ή μόνιμης μετεγκατάστασης πληθυσμιακών ομάδων, που ζουν, σε ακατάλληλα καταλύματα.

Μέχρι τότε, υπήρχε μια Υπουργική Απόφαση, καθαρά υγειονομικού χαρακτήρα, η οποία ήταν του 1983, τροποποιηθείσα, το 2003, η οποία αφορούσε πλανόδιους πληθυσμούς. Το μεγαλύτερο κομμάτι ή η συντριπτική πλειοψηφία των Ρομά, στην Ελλάδα, είναι «δουλοποιημένοι πληθυσμοί» και αυτό φαίνεται και από τη σχέση, που έχουν, με την τοπική εκπαίδευση, με τις κατά καιρούς αδειοδοτήσεις. Άρα, επόμενο ήταν ότι δεν μπορούσε να χρησιμοποιηθεί αυτό το νομικό πλαίσιο και χρειαζόμασταν νέα εργαλεία. Αυτά τα νέα εργαλεία, ήταν αυτά, που, στην εισήγησή μας, παρουσιάσαμε σε ό,τι αφορά το άρθρο 149 του ν.4483 και την Κοινή Υπουργική Απόφαση. Άρα, έπρεπε οι Περιφέρειες και κυρίως οι Δήμοι, που είναι φορείς υλοποίησης, να έρθουν και να προσαρμοστούν πια σ' αυτό το νέο περιβάλλον.

Το τελευταίο σημείο, που ήθελα να αναφέρω, είναι το εξής. Τέθηκε, νομίζω, πάρα πολύ εύστοχα, το θέμα της εμπιστοσύνης, ότι μπορεί να υπάρχουν καλοί σχεδιασμοί, μπορεί να υπάρχουν εργαλεία, όμως, αν δεν έχεις κάποιες γέφυρες εμπιστοσύνης, μέσα στις κοινότητες των Ρομά, αυτό είναι ένα τεράστιο ρίσκο. Πραγματικά, έτσι είναι. Ακριβώς γι' αυτό υπάρχει ειδικό μέτρο, ειδική διεργασία ενίσχυσης των διαμεσολαβητών Ρομά, δηλαδή, πρόσληψής τους. Ήδη, υπηρετούν αυτοί οι άνθρωποι στα παραρτήματα Ρομά και ενίσχυση του συντονιστικού τους οργάνου, μέσα από επιμορφώσεις και προβολή του καλού ρόλου, που έχουν να παίξουν, στις τοπικές κοινωνίες. Σας ευχαριστώ πολύ, κύριε Πρόεδρε.

ΝΙΚΟΛΑΟΣ ΜΑΝΙΟΣ (Προεδρεύων των Επιτροπών): Το λόγο έχει ο κ. Αγγελόπουλος.

ΓΙΩΡΓΟΣ ΑΓΓΕΛΟΠΟΥΛΟΣ (Γενικός Γραμματέας του Υπουργείου Παιδείας, Έρευνας και Θρησκευμάτων): Σας ευχαριστώ πολύ, κύριε Πρόεδρε. Θα ήθελα να ευχαριστήσω όλους τους Βουλευτές, που είναι σήμερα εδώ, αλλά και για τις εύστοχες επισημάνσεις τους. Για όλα όσα ειπώθηκαν, σήμερα εδώ, έχω κρατήσει τις σημειώσεις μου.

Θα ήθελα να ευχαριστήσω, ιδιαιτέρως, τον κ. Μαυρωτά. Μου δίνει την ευκαιρία να πω ότι αξιοποιήθηκαν πτυχιούχοι Ρομά, στο πιλοτικό πρόγραμμα, για τα 6 νηπιαγωγεία της Θράκης, αυτό το πρόγραμμα που ξέρετε ότι είχε για έναν χρόνο την αντίρρησή της Δ.Ο.Ε. και τελικά βρέθηκε ένα «modus vivendi». Αυτή τη στιγμή, έχουμε γλωσσικούς διαμεσολαβητές Ρομά, πιλοτικά, για πρώτη φορά, στα νηπιαγωγεία.

Τέθηκαν δύο βασικές ενστάσεις σε ό,τι αφορά την παρέμβαση του Υπουργείου Παιδείας στην εκπαίδευση των Ρομά. Το πρώτο ήταν σε ό,τι αφορά το ζήτημα του προϋπολογισμού ενός συγκεκριμένου προγράμματος και το δεύτερο ήταν το ζήτημα της προόδου των παρεμβάσεων.

Σε ό,τι αφορά τον προϋπολογισμό, θα ήθελα να θυμίσω ότι στο ΕΣΠΑ δεν αλλάζουμε ένα χρόνο τον προϋπολογισμό ή ανά διετία τα ποσά, τα οποία έχουμε προαποφασίσει. Άρα, τα ποσά, που είχαν προαποφασισθεί για την εκπαίδευση των Ρομά, ουσιαστικά, αναφέρονται σε μια μεγάλη χρονική περίοδο, 2010 - 2018 και η τεράστιά τους πλειοψηφία είναι εμπροσθοβαρής, δηλαδή, ήρθαν στην περίοδο 2010 έως 2015. Για αυτή την αποδοτικότητα, νομίζω, ότι άλλες κυβερνήσεις θα πρέπει να μας απαντήσουν.

Σε ό,τι αφορά το συγκεκριμένο πρόγραμμα, στο οποίο αναφέρθηκε η κυρία Κεραμέως, θα πω ότι συνεχίζεται. Θα πω ότι θα πάρει ένα χρόνο παράταση «ως πρόγραμμα γέφυρας» και μετά εμείς θα το προκηρύξουμε από την αρχή. Δεν θα δώσουμε επιλεκτικά σε καμία ομάδα μελών ΔΕΠ και σε κανένα Πανεπιστήμιο ή σε καμία σύμπραξη πανεπιστημίων, δεν θα δώσουμε a priori κανένα πρόγραμμα. Ανοιχτή πρόσκληση και όποιος έρθει και έχει την πιο ακαδημαϊκά άρτια πρόταση, θα πάρει το πρόγραμμα.

Σε ό,τι αφορά sτην πρόοδο των παρεμβάσεων, γιατί εκεί τέθηκε το θέμα, π.χ. εάν υπάρχει επιμόρφωση εκπαιδευτικών κ.τ.λ. Τα προγράμματα Ρομά, που γίνονται, τα τελευταία είκοσι χρόνια, στην Ελλάδα, είναι τρεις κύκλοι. Ο πρώτος κύκλος είναι με το Πανεπιστήμιο Θεσσαλονίκης, δηλαδή, το Αριστοτέλειο Πανεπιστήμιο, τον κ. Τσιάκαλο, ως βασικό υπεύθυνο. Ο δεύτερος κύκλος είναι με το Πανεπιστήμιο Ιωαννίνων και βασικό υπεύθυνο, τότε, τον κ. Γκότοβο. Ο τρίτος κύκλος, είναι, τώρα αυτός. Τι μάθαμε από αυτούς τους τρεις κύκλους; Μάθαμε ότι το Πανεπιστήμιο παρέχει εξαιρετική τεχνογνωσία στην έρευνα και στα πιλοτικά προγράμματα, αλλά μάθαμε και κάτι ακόμη και το μάθαμε και από άλλες χώρες, ότι δεν πρέπει αυτές οι δράσεις να υποκαθιστούν την πολιτεία και αυτή είναι η δική μας διαφορά.

Εμείς τι κάνουμε τώρα; Την επιμόρφωση δεν την κάνει πια το πιλοτικό πρόγραμμα, η επιμόρφωση έρχεται στο ΥΕΠ. Οι παρεμβάσεις, που έχουν να κάνουν με τα αναλυτικά σχολικά προγράμματα, δεν θα είναι πια στο πιλοτικό πρόγραμμα, είναι υποχρέωση της πολιτείας και δεν θέλουμε καθεστώς εξαίρεσης, όσο εξαιρετικά και αν είναι αυτά τα προγράμματα. Θέλουμε, λοιπόν, να φύγουμε από το καθεστώς της εξαίρεσης, όπου κάποιος έκανε κάτι ιδιαίτερο για τους Ρομά, όσο εξαιρετικά και αν το έκανε και τώρα, πια, το κάνει η πολιτεία. Έτσι, θα ζητούσαμε να δούμε και τον προϋπολογισμό, που υπάρχει συνολικά, για την εκπαίδευση των Ρομά και είναι αυξημένος για όλους αυτούς τους λόγους σας ανέφερα, «ΖΕΠ» και μια σειρά από άλλες δράσεις. Σας ευχαριστώ πολύ, κύριε Πρόεδρε.

ΝΙΚΟΛΑΟΣ ΜΑΝΙΟΣ (Προεδρεύων των Επιτροπών): Το λόγο έχει ο Σεβασμιότατος Μητροπολίτης Ιλίου, Αχαρνών και Πετρουπόλεως, κ.κ. Αθηναγόρας.

ΑΘΗΝΑΓΟΡΑΣ (Μητροπολίτης Ιλίου, Αχαρνών Και Πετρουπόλεως): Καταρχήν, θα ήθελα να σας ευχαριστήσω, για άλλη μια φορά, που είμαστε, σήμερα εδώ, με τον συνεργάτη μου, για το πρόγραμμα, που έχουμε, στη Μητρόπολη. Θα ήθελα να τονίσω και εγώ ότι φεύγω πλουσιότερος από τις παρατηρήσεις και τις τοποθετήσεις, που έγιναν από τους κ. Βουλευτές και ότι βρισκόμαστε στη διάθεση της πολιτείας, γιατί ξέρω, πάρα πολύ καλά ότι οποιαδήποτε ιδιωτική πρωτοβουλία δεν έχει ποτέ μέλλον, εάν δεν ενταχθεί σε ένα σύνολο, που μπορεί να εξασφαλίσει το μέλλον. Σας ευχαριστώ πάρα πολύ.

ΝΙΚΟΛΑΟΣ ΜΑΝΙΟΣ (Προεδρεύων των Επιτροπών): Εμείς ευχαριστούμε πολύ, τον Πατέρα Αθηναγόρα.

Σήμερα, νομίζω ότι είχαμε μία πολύ εμπεριστατωμένη συνεδρίαση των Επιτροπών. Θα κρατήσω δυο πράγματα, ως Πρόεδρος της Επιτροπής Κοινωνικών Υποθέσεων, και νομίζω ότι συμφωνεί με αυτό και ο έτερος Πρόεδρος, ότι πρέπει να επαναλαμβάνουμε πιο συχνά και με μια σταθερότητα τέτοιες κοινές συνεδριάσεις, όπου θα εκτίθεται, κάθε φορά, το έργο, που έχει πραγματοποιηθεί και το τι προβλέπεται.

Επομένως, στις αρχές φθινοπώρου, να είμαστε πρώτα καλά, θα κάνουμε ακόμη μια τέτοια συνεδρίαση. Ας το γνωρίζουν αυτό και τα αρμόδια Υπουργεία, που θα έρθουν για να μας ενημερώσουν. Βέβαια, το έργο της Εκκλησίας, από τις μονάδες της Εκκλησίας, που γίνεται, είμαι σίγουρος ότι θα συνεχιστεί.

Ευχαριστώ πάρα πολύ τους συναδέλφους για την παρουσία τους στη σημερινή συνεδρίαση. Λύεται η συνεδρίαση.

Στο σημείο αυτό, ο Προεδρεύων των Επιτροπών, κ. Νικόλαος Μανιός, έκανε τη γ΄ ανάγνωση των καταλόγων των μελών των Επιτροπών.

Από την Διαρκή Επιτροπή Μορφωτικών Υποθέσεων παρόντες ήταν οι Βουλευτές κ.κ.: Ακριώτης Γιώργος, Αναγνωστοπούλου Αθανασία, Αυλωνίτου Ελένη, Βάκη Φωτεινή, Τριανταφυλλίδης Αλέξανδρος, Γεωργοπούλου – Σαλτάρη Ευσταθία, Δριτσέλη Παναγιώτα, Μιχελής Αθανάσιος, Μουμουλίδης Θεμιστοκλής, Πάντζας Γεώργιος, Ριζούλης Ανδρέας, Σεβαστάκης Δημήτριος, Σκουρολιάκος Παναγιώτης (Πάνος), Στέφος Ιωάννης, Φίλης Νικόλαος, Ανδριανός Ιωάννης, Βλάσσης Κωνσταντίνος, Κεραμέως Νίκη, Κεφαλίδου Χαρά, Γρέγος Αντώνιος και Τάσσος Σταύρος.

Από τη Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ.: Από τη Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ.: Μανιός Νίκος, Μαντάς Χρήστος, Μεγαλοοικονόμου Θεοδώρα, Κέλλας Χρήστος και Μάρκου Αικατερίνη.

Τέλος και περί ώρα 12.50΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

**ΝΙΚΟΛΑΟΣ ΜΑΝΙΟΣ**